
MINUTI

Il-Minuti tas-Seduta Nru. 4 li saret fit-28 ta' Ottubru, 1998 ġew konfermati.

INFORMAZZJONI TA' MR SPEAKER

  MR SPEAKER (Onor. Anton Tabone): Nixtieq ninforma lill-Kamra li s-Sedja rċeviet kopja ta' rapport mill-Uffiċċju Nazzjonali tal-Verifika dwar akkwist ta' proprjeta' għall-estensjoni taċ-Ċentru Rużar Briffa, Mid Med Bank plc.

   Għaldaqstant inqiegħed fuq il-Mejda tal-Kamra:-

Rapport mill-Uffiċċju Nazzjonali tal-Verifika dwar akkwist ta' proprjeta' għall-estensjoni taċ-Ċentru Rużar Briffa, Mid Med Bank plc, flimkien ma' annexes relattivi.


MISTOQSIJIET-TWEĠIBIET ORALI

SPTAR SAN LUQA - TIBDILIET

14.  L-ONOR.  MICHAEL FARRUGIA staqsa lill-Ministru tas-Saħħa: Jista' l-Ministru jgħid jekk huwiex se jimplimenta l-bidliet fl-out-patients ta' l-Isptar San Luqa, skond ir-rapport li kien ġie ppreżentat lill-amministrazzjoni Laburista preċedenti, fejn fost oħrajn pazjent kien se jkollu l-ħin eżatt ta' l-appuntament?  Jekk fl-affermattiv, meta mistenni jibda dan il-programm?  Jekk fin-negattiv, għaliex?

  ONOR.  LOUIS DEGUARA (Ministru tas-Saħħa): Ir-risposta għall-ewwel parti tad-domanda hi fil-pozittiv. Il-programm diga’ beda jiġi implimentat u fil-fatt fejn jidħlu appuntamenti diġa qiegħdin jingħataw bil-ħin f’dawn id-dipartimenti: Diabete, dipartiment tar-radiotherapy, pulmonary function lab., klinika tar-rheumatology u fl-out-patients’ tal-kirurgija pedjatrika.

  L-għan aħħari hu li kull pazjent li jattendi l-out-patients department ikollu  l-ħin eżatt ta’ l-appuntament tiegħu, skond il-computer. 

  Nikkonferma li miexi x-xogħol biex dak li twettaq sa issa fid-dipartimenti fuq imsemmija, jiġi estiż għad-dipartimenti l-oħra kollha fl-iqsar żmien possibbli.

   MR SPEAKER: L-Onor. Farrugia, mistoqsija supplimentari.

  ONOR. MICHAEL FARRUGIA:  Jista' l-Ministru jgħidli jekk hemmx il-ħsieb li t-testijiet li jsiru għal dawk li jattendu l-anti-coagulant clinic hux se jsiru fil-polikliniċi distrettwali jew inkella hux se jibqgħu jsiru ġewwa l-isptar San Luqa?

  MR SPEAKER: Il-Ministru.

  ONOR. LOUIS DEGUARA:  Mr Speaker, nista' ngħid li fl-1996 kien diġa' beda l-istudju biex dawn it-testijiet isiru fil-kliniċi u l-unika problema li kien hemm kienet il-fatt li d-demm li jittieħed mill-pazjenti jrid jasal ġewwa l-laboratorju f'inqas minn nofs siegħa. 

  Kellna problemi biex ikollna courier service għal dan il-għan pero' ovvjament qegħdin naraw illi s-servizzi li jingħataw fl-isptar kemm jista' jkun joħorġu u jibdew jingħataw fil-health centres.  Fil-każ li dan ma jirnexxix, bħalissa qiegħda tiġi implimentata sistema oħra fejn il-pazjent jattendi ġewwa l-Isptar San Luqa, bħalma qed jiġri issa, u r-riżultat jintbagħat permezz ta' fax ġewwa l-health centre, minn fejn il-pazjent ikun jista' jiġbru, jew inkella jkun informat permezz ta' telefonata.

  MR SPEAKER: L-Onor. Dolores Cristina, mistoqsija supplimentari.

  ONOR. DOLORES CRISTINA:  Wara r-rapporti li dan l-aħħar dehru fil-gazzetti u fuq il-mezzi tax-xandir, jista' l-Ministru jgħid kemm qed isiru investigazzjonijiet dwar abbużi fil-ministeru tas-saħħa li seħħew qabel il-5 ta' Settembru, 1998?

  MR SPEAKER: Il-Ministru.

  ONOR. LOUIS DEGUARA: Qegħdin isiru diversi investigazzjonijiet.  L-ewwelnett qed issir investigazzjoni fuq ir-riżultati ta' l-eżamijiet tal-paramediċi.  Naħseb li kulħadd  konxju minn dak li jaqra fil-gazzetti u jiena informat ukoll li l-investigazzjoni waslet biex titlesta u fil-fatt huwa maħsub li din il-ġimgħa stess għandhom jitressqu xi nies il-qorti.  L-unika ħaġa li ridt insemmi hija illi din l-investigazzjoni interna fuq ir-riżultati ta' l-eżamijiet tal-paramediċi kienet bdiet ħames xhur wara li saret l-ewwel allegazzjoni u fil-fatt ir-rapport kien ġie ffinalizzat  għall-ħabta tat-8 ta' Settembru, 1998 imma xi ħadd kien iddeċieda li ma jagħmlux pubbliku. 

  Qiegħda ssir investigazzjoni oħra fuq ''Festa Saħħa'' li saret fil-21 ta' Awissu, ġimgħa qabel l-elezzjoni, liema attivita' kien stmat li se tqum madwar Lm15,000 u li dawn il-Lm15,000 kellhom kollha jinġabru lura imma fil-fatt mhux biss ma nġabru xejn talli sal-lum għadna qegħdin nirċievu kontijiet u ċ-ċifra ta' Lm15,000 diġa' nqabżet.

  Qegħdin ukoll isiru investigazzjonijiet dwar persuna li kienet taħdem fis-segretarjat illi kienet xtrat l-għamara kollha għall-uffiċċju tagħha mingħajr awtorizzazzjoni ta' ħadd.  

  Qed issir investigazzjoni dwar persuna oħra li kienet ukoll taħdem fis-segretarjat ta' l-ex-ministru, liema persuna kienet ġiet nominata fuq bord u suppost ma kellha tirċievi l-ebda rimunerazzjoni u din irċeviet ir-rimunerazzjoni għal kważi sentejn sħaħ. 

  Barra minn hekk, qed issir investigazzjoni oħra fuq in-nefqa esaġerata mill-vot tal-hospitality ta' l-ex-ministru. Għalkemm il-vot tal-hospitality kien ta' Lm3,000 in-nefqa minn dan il-vot telgħet 'il fuq minn Lm5,616 u sal-lum għadna wkoll nirċevu l-kontijiet.  Din l-investigazzjoni qiegħda ssir għax fl-aħħar xahar ta' qabel l-elezzjoni mill-hospitality vote ntefqu madwar Lm1,700 u ntnefqu wkoll Lm1,850 - jekk qiegħed niftakar sew - f'xorb alkoħoliku.

  MR SPEAKER: L-Onor. Farrugia.

  ONOR. MICHAEL FARRUGIA:  Ġaladarba l-Ministru jidher li hu intiż f'dawn l-affarijiet kollha, jista' jagħtini l-breakdown ta' l-overtime kollu li kien hemm ġewwa d-dipartiment tas-saħħa?  Żgur li kien ogħla minn Lm1,000 fis-sena!

  MR SPEAKER: Il-Ministru.

  ONOR. LOUIS DEGUARA: Naħseb li huwa xogħli li nkun naf ċerti ċifri; wara kollox kulma semmejt kienu xi tnejn jew tlieta.  

  Nifhem li d-domanda supplimentari li qed jagħmel l-Onor. Interpellant tikkonċerna mijiet ta' ċifri u allura ġentilment nitolbu biex jagħmilha bil-miktub u nirrispondih.

  MR SPEAKER:  L-Onor. Farrugia.

  ONOR. MICHAEL FARRUGIA: Mr Speaker, qiegħed niskanta kif il-MInistru qed jitlobni biex nagħmel din id-domanda bil-miktub.  Safejn naf jiena ssemma diversi drabi li qed issir investigazzjoni rigward overtime.  Ġaladarba qed issir din l-investigazzjoni jiena nixtieq inkun naf: F'dawn il-każi ta' min kienet l-approvazzjoni biex dan l-overtime jittieħed?  Kien hemm xi firem min-naħa ta' xi uffiċjali biex dan l-overtime jittieħed?  Kien hemm xi firma tiegħi biex dan jittieħed? Barra minn hekk, wara li sar l-auditing ta' diversi sptarijiet  - dwar dan kemm-il darba dehru rapporti  - nistenna wkoll li l-Ministru jgħidli kemm-il każ kien hemm ta' overtime, li kien wieħed għoli. 

  Dwar overtime, li fl-opinjoni tiegħi kien wieħed għoli u dejjem ħadna passi fuqu, nista' ngħid li mhux każ wieħed kien hemm imma kien hemm diversi.  Nitlob lill-Ministru jsemmi kemm kien hemm każijiet.  

  MR SPEAKER:  Il-Ministru.

 ONOR. LOUIS DEGUARA: Ninforma lill-Onor. Membru li meta tkun lesta l-investigazzjoni nkun nista' nagħtih ir-riżultati.

  MR SPEAKER: L-Onor. Farrugia, fil-qosor għax sar il-ħin.

  ONOR. MICHAEL FARRUGIA:  Mr Speaker, li rrid ngħid hu li hawn min jaf jitfa' it-tajn imma mbagħad ma jafx .... Barra minn hekk ħin għad baqa', Mr Speaker. 

  Issa nixtieq nitlob lill-Ministru jgħid meta bdew il-pjanijiet biex tiġi organizzata ''Festa Saħħa'', jekk hux waqt il-kampanja elettorali.

  MR SPEAKER: Il-Ministru.

  ONOR. LOUIS DEGUARA: Din il-festa ġiet organizzata qabel il-kampanja elettorali u ma naħsibx li d-dipartiment kien effiċjenti biżżejjed biex jorganizzaha wara li tħabbret l-elezzjoni.  

  MR SPEAKER: L-Onor. Farrugia.

  ONOR. MICHAEL FARRUGIA: F'liema parti ta' riklami u ċirkostanzi oħrajn qabel din l-attivita' ssemma isem il-ministru ta' dak iż-żmien?

  MR SPEAKER: Il-Ministru.

  ONOR. LOUIS DEGUARA:  Dwar dan m'iniex informat u nitolbu jagħmilli d-domanda bil-miktub.

 MR SPEAKER: L-Onor. Farrugia.

  ONOR. MICHAEL FARRUGIA:  Jekk daqs hekk huwa verġni f'din il-biċċa xogħol, din id-domanda nirrispondielu jien.  Ma kien hemm qatt ismi illi ssemma ....

  ONOR. AUSTIN GATT (Segretarju Parlamentari): Point of order, Mr Speaker.

  MR SPEAKER: X'inhu l-point of order, Onorevoli?

  ONOR. AUSTIN GATT: Mr Speaker, naħseb li l-Onor. Interpellant ma jistax jipprovdi risposti hu, speċjalment għal domandi li qed jagħmel hu stess.

  MR SPEAKER: Niġbed l-attenzjoni ta' l-Onor. Farrugia li waqt il-ħin tal-mistoqsijiet huwa għandu jagħmel biss domandi.

  ONOR. MICHAEL FARRUGIA: Din hija wkoll parti mill-mistoqsija.  Din hija parti li kont involut fiha jien u jiena naf ir-risposta li l-Ministru qiegħed jibża' jagħti.  Fl-ebda waqt ma kien issemma l-isem tal-ministru ta' dak iż-żmien, fl-ebda riklam u fl-ebda post, qabel dik l-attivita', u saret apposta minħabba li mbagħad konna dħalna fil-viċinanza tal-kampanja elettorali.  

  Issa jista' l-Ministru jgħidli wkoll fejn twaħħlu l-banners  ta' l-attivita' ''Festa Saħħa''?

  MR SPEAKER: Il-Ministru.

  ONOR. LOUIS DEGUARA:  Skond l-informazzjoni li għandi l-banners tqassmu f'diversi distretti, b'konċentrazzjoni fuq id-distretti li kkontesta l-ex-ministru.

 MR SPEAKER: L-Onor. Farrugia.
  ONOR. MICHAEL FARRUGIA: Mr Speaker, nitlob lill-Ministru jikkonferma jekk il-banners sarux f'postijiet strateġiċi.  

  MR SPEAKER: Il-Ministru.

  ONOR. LOUIS DEGUARA:  Ma kienx jagħmel sens kieku ma jkunux f'postijiet strateġiċi.

  MR SPEAKER: Grazzi.  Il-ħin tal-mistoqsijiet skada. Tqegħid ta' Karti.  Il-Prim Ministru.


TQEGĦID TA' KARTI 

  ONOR. EDDIE FENECH ADAMI (Prim MInistru): Mr Speaker, inqiegħed fuq il-Mejda tal-Kamra:-

Memorandum dwar fondi għal ħtiġijiet speċjali tal-kunsilli lokali għas-sena 1998/99 b'riferenza għall-mozzjoni Nru 21 tat-30 ta' Ottubru 1998; u

Rapport dwar l-ingaġġ ta' staff fis-segretarjat privat ta' ministri u segretarji parlamentari, bi tweġiba għall-mistoqsija parlamentari numru 81; u

Tagħrif dwar ġbir ta' multi u ħlas ta' tariffi fil-qrati ta' Malta u Għawdex matul l-1997 u bejn Jannar u Settembru 1998, bi tweġiba għall-mistoqsija parlamentari numru 324.

MR SPEAKER: Grazzi.  Il-Ministru Louis Galea.

  ONOR. LOUIS GALEA (Ministru ta' l-Edukazzjoni): Mr Speaker, inqiegħed fuq il-Mejda tal-Kamra:-

Avviż Legali Nru 173 ta’ l-1998 – avviż ta' bidu fis-seħħ ta' l-Att ta' l-1997 li jemenda l-Att dwar l-Edukazzjoni; u

Lista ta' għaqdiet sportivi reġistrati mal-Kumitat Olimpiku Malti, flimkien ma' lista ta' l-assoċjazzjonijiet li m'humiex membri tal-Kumitat  Olimpiku Malti, bi tweġiba għall-mistoqsija parlamentari numru 380.

MR SPEAKER: Grazzi.  Il-Ministru Dalli.

  ONOR. JOHN DALLI (Ministru tal-Finanzi): Mr Speaker, inqiegħed fuq il-Mejda tal-Kamra:-

Avviż Legali Nru 238 ta' l-1998  -  ordni ta' l-1998 li jemenda l-ordni dwar ħelsien minn taxxa doppja (taxxi fuq income) (Repubblika ta' Franza).

MR SPEAKER: Grazzi.  Il-Ministru Boonici.

  ONOR. JOSEF BONNICI (Ministru għas-Servizzi Ekonomiċi): Mr Speaker, inqiegħed fuq il-Mejda tal-Kamra:-

Rapport annwali u consolidated financial statements għas-sena 1997 tal-Malta Freeport Corporation Ltd.

MR SPEAKER: Grazzi.  Il-Ministru Borg.

  ONOR. TONIO BORG (Ministru ta' l-Intern): Mr Speaker, inqiegħed fuq il-Mejda tal-Kamra:-

Tabella li turi l-kwantita ta' droga maqbuda mill-Forzi ta' l-Ordni bejn Jannar u s-27 ta' Ottubru 1998, bi tweġiba għall-mistoqsija parlamentari numru 155;

Tagħrif dwar serqiet minn knejjes u/jew istituzzjonijiet reliġjuzi rapportati lill-pulizija bejn il-5 ta' Settembru u s-26 ta' Ottubru, 1998, bi tweġiba għall-mistoqsija parlamentari numru 221;

Tabella li turi t-tip ta' reati rapportati lill-pulizija bejn il-5 ta' Settembru u l-25 ta' Ottubru 1998, bi tweġiba għall-mistoqsija parlamentari numru 225; u

Tabella li tagħti tagħrif dwar anzjani li sfaw vittma ta' reat bejn il-5 ta' Settembru u l-25 ta' Ottubru 1998, bi tweġiba għall-mistoqsija parlamentari numru 226.

  MR SPEAKER: Stqarrijiet Ministerjali?  Mozzjonijiet. Il-Kap ta' l-Oppożizzjoni.

  ONOR. ALFRED SANT (Kap ta' l-Oppożizzjoni):  Mr Speaker, jiena xtaqt nistaqsik meta, jekk jogħġbok, beħsiebek tagħtina dak ir-ruling fuq il-każ ta' ksur ta' privileġġ li jiena qajjimt bħal lum ġimgħa.

  MR SPEAKER: Fil-mument opportun.

  ONOR. ALFRED SANT: Jiġifieri ma tafx eżatt f'liema seduta; fil-mument opportun.

  MR SPEAKER: Fil-mument opportun.  


MOZZJONIJIET

MOZZJONI DWAR IT-TRASFERIMENT TA' ART TAL-GVERN

  ONOR. TONIO BORG: Mr Speaker, nipproponi illi:-

Billi hu maħsub fl-artikolu 3 tal-Kap 268 tal-Liġijiet ta' Malta, Att dwar it-Trasferiment ta' Artijiet tal-Gvern, illi art (kif imfisser f'dak l-Att) li tkun  proprjeta' tal-Gvern jew li hi amministrata minnu ma tistax tiġi trasferita (ukoll kif imfisser f'dak l-Att) ħlief skond xi waħda mid-dispożizzjonijiet tal-paragrafu (a), (b), (ċ), (d) jew (e) tas-subartikolu (1) ta' dak l-artikolu;

U billi huwa maħsub fil-paragrafu (b) ta' l-imsemmi subartikolu li trasferiment, kif imsemmi qabel, jista' jsir 'skond policy applikabbli għall-art li jkun hemm il-ħsieb li tiġi trasferita u approvata b'riżoluzzjoni tal-Kamra tad-Deputati li tkun isseħħ fil-ħin tat-trasferiment';

U billi l-policy li qed tiġi proposta għall-approvazzjoni tal-Kamra hija dik miġbura fid-dokument mehmuż ma' din ir-riżoluzzjoni;

Għalhekk huwa b'dan riżolut li l-Kamra tad-Deputati tapprova l-policy miġbura fid-dokument hawn anness għall-għanijiet tal-paragrafu (b) tas-subartikolu (1) ta' l-artikolu 3 tal-Kap 268 tal-Liġijiet ta' Malta, Att dwar it-Trasferiment ta' Artijiet tal-Gvern, u għall-għanijiet l-oħra kollha ta' l-istess Att.

POLICY DWAR IT-TRASFERIMENT TA' ART TAL-GVERN GĦALL-GĦANIJIET TA' L-ARTIKOLU 3(1) (B) TAL-KAP 268 TAL-LIĠIJIET TA' MALTA ATT DWAR IT-TRASFERIMENT TA' ARTIJIET TAL-GVERN

Interpretazzjoni
1.
F'dan id-dokument il-kliem 'art' u 'trasferiment' għandhom l-istess tifsira mogħtija lilhom mill-Att ta' l-1976 dwar it-trasferiment ta' Artijiet tal-Gvern; u kull riferenza għal 'art tal-gvern' jew 'bini tal-gvern' tinkludi riferenza għal art jew bini amministrat mill-Gvern.

2.
Il-każi li fihom l-art tal-Gvern tista' tiġi trasferita skond il-policy miġbura f'dan id-dokument huma b'żieda mal-każi li fihom art tal-Gvern tista' tiġi trasferita skond il-paragrafi (a), (c), (d) u (e) tas-subartikolu (1) ta' l-Artikolu 3 ta' l-imsemmi Att.

Trasferiment b'titolu ta' bejgħ jew fidi
3.
 (a) Art tal-Gvern tkun tista' tinbiegħ jew id-dirett dominju perpetwu jew temporanju gravanti fuqha jkun jista' jinfeda jekk dik l-art tikkonsisti fi flats jew djar li jiġu offerti permezz ta' avviż pubbliku biex jinxtraw jew jinfdew minn min joqgħod fihom taħt il-kondizzjonijiet li jiġu murija f'dak l-avviż.

(b) Art tal-Gvern tista' tinbiegħ jekk tikkonsisti f'art li tmiss ma' art oħra diġa' żviluppata fejn din l-art isservi għall-espansjoni ta' l-intrapriża diġa' eżistenti u b'dan li l-uniku espansjoni ta' din l-intrapriża jista' jsir biss fuq  art tal-Gvern, wara li l-applikant ikun issodisfa lill-Gvern dwar il-benefiċċju li din l-espansjoni tagħti lill-ekonomija tal-pajjiż.

Trasferiment b'titolu ta' enfitewsi
4. 
 Art tal-Gvern tkun tista' tiġi trasferita b'titolu ta' enfitewsi:-

(a)
jekk tikkonsisti f'art li tiġi offerta biex tiġi żviluppata taħt xi 'Home Ownership Scheme' permezz ta' avviż pubbliku li jkun fih il-kondizzjonijiet ta' l-għoti u l-mod kif issir l-għażla ta' min joffri;

(b)
jekk tikkonsisti f'art li tiġi mogħtija għal proġett industrijali wara li l-applikant ikun issodisfa lill-Gvern dwar il-benefiċċju li l-proġett jagħti lill-ekonomija tal-pajjiż u li n-numru ta' impiegi li joħloq huwa adegwat;

(c)
jekk tikkonsisti f'art li tmiss ma' art oħra diġa' mogħtija b'titolu ta' ċens, fejn din l-art isservi għall-espansjoni ta' l-intrapriża diġa' eżistenti fuq l-art diġa' mogħtija u b'dan li l-uniku espansjoni ta' din l-intrapriża jista' jsir biss fuq art tal-Gvern wara li l-applikant ikun issodisfa lill-Gvern dwar il-benefiċċju li din l-espansjoni tagħti lill-ekonomija tal-pajjiż.

5.
Konċessjonijiet enfitewtiċi mogħtija taħt Home Ownership Schemes fl-imgħoddi għal żmien stabbilit jistgħu jinbidlu għal enfitewsi perpetwa.

Trasferiment b'titolu ta' kiri
6.
Art tal-Gvern tkun tista' tingħata b'kiri:-

(a) jekk tikkonsisti f'bini ġdid (li ma jkunx bini għall-użu kummerċjali) li jingħata fuq sistema ta' punti wara avviż pubbliku li jindika għallinqas b'mod ġenerali, il-kriterji li fuqhom issir l-allokazzjoni tal-punti;

(b) jekk tikkonsisti f'bini qadim (li ma jkunx għall-użu kummerċjali) li jingħata skond il-meritu tal-każ lil min ikun fuq il-kotba tad-Dipartiment tal-Gvern responsabbli għal hekk;

(c) jekk tikkonsisti f'fabbrika li tingħata għal proġett industrijali wara li l-applikant ikun issodisfa lill-Gvern dwar il-benefiċċji li l-proġett jagħti lill-ekonomija tal-pajjiż u li n-numru ta' impiegi li joħloq huwa adegwat;

(d) jekk tikkonsisti f'art agrikola li tingħata bi qbiela lil min ikun qed jaħdimha, ukoll jekk ma jkollux titolu għaliha;

(e) jekk tikkonsisti f'art li tiġi allokata direttament:

(i) lil riċevitur tal-lottu;

(ii) lill-persuna li tkun ħarġet minn darha jew minn post ieħor okkupat minnha għal negozju jew għal xi użu ieħor ikun x'ikun, u jew tkun ġiet imġiegħla toħroġ mill-Gvern għal xi skop pubbliku jew tkun ħarġet għax il-post ikun perikoluż;

(f) jekk tikkonsisti f'bini (kompriża art aċċessorja għalih) li jingħata prinċipalment għal użu kummerċjali speċifiku li jista' jsir biss taħt liċenzja maħruġa mill-Gvern għal dak l-użu taħt liġi speċjali;

(g) jekk tikkonsisti f'fond kummerċjali li tiġi allokata direttament mill-Gvern b'kiri ġdid lil dawk l-ulied jew ulied l-ulied, illi favur tagħhom ikun irrinunzja l-inkwilin preċedenti (u biss jekk dan ikun għalaq l-eta' ta' wieħed u sittin sena).

Il-kera tal-fond tkun iffissata fuq bażi tal-kera tal-kirja preċedenti miżjuda b'għaxra fil-mija għal kull perijodu ta' għaxar snin u/jew parti minnhom li jkunu għaddew minn meta l-aħħar ġiet stabbilita l-kera tal-kirja preċedenti.

Servitujiet, encroachments u permessi oħra

7.
Ikunu jistgħu jinħolqu servitujiet u drittijiet oħra simili fuq art tal-Gvern kull meta dawn id-drittijiet ikunu meħtieġa għall-użu xieraq ta' xi art oħra minn ħaddieħor, u ma jkunx il-każ li d-dritt jingħata b'encroachment. F'kull każ ieħor dawn id-drittijiet jistgħu u għandhom jingħataw b'encroachment.

8.
Jistgħu wkoll jingħataw b'encroachment:

(i) biċċiet mil-ixtajta bħala 'beach concessions';

(ii) art ħdejn ħwienet tal-kafe' u stabbilimenti simili biex jitqiegħdu mwejjed u siġġijiet; u 

(iii) konċessjonijiet oħra simili.

9.
Ikunu jistgħu wkoll jingħataw permessi għall-użu temporanju jew speċifiku ta' art tal-Gvern.

Dritt ta' l-ewwel rifjut

10.
Offerti għal trasferiment ta' art tal-Gvern jistgħu jsiru soġġetti għal dritt magħruf bħala dritt ta' l-ewwel rifjut (right of first refusal) f'kull każ li l-Gvern jidhirlu xieraq li għandu jingħata dak id-dritt lil xi persuna.

Estensjoni ta' kirja
11.
Meta kerrej ta' art tal-Gvern jagħmel f'dik l-art, għas-spejjeż tiegħu u mingħajr ma jkollu l-obbligu li jagħmilhom, benefikati strutturali u permanenti u jonfoq f'hekk almenu daqs erba' darbiet il-kera li jħallas għal dik l-art, u dawk il-benefikati:-

(a)
jekk ikunu nbdew qabel l-1 ta' Ġunju 1981, ikunu tlestew wara l-1 ta' Jannar, 1976, u 

(b)
jekk jinbdew wara l-1 ta' Ġunju, 1981, ikunu saru bl-approvazzjoni bil-miktub tal-Kummissarju ta' l-Artijiet mogħtija espressament għall-fini ta' din il-policy,

il-Gvern jista' jtawwal il-kirja bl-istess kera u kondizzjonijiet, għal żmien li ma jkunx aktar minn dak ta' sena għal kull darba li n-nefqa fil-benefikati tkun tal-kera ta' l-art, iżda dan iż-żmien jibda jgħodd minn mindu l-benefikati jkunu tlestew u jinkludi ż-żmien tal-kirja li jkun baqa'.

Sullokazzjoni f'kirja
12.
Ikun jista' jingħata permess għas-sullokazzjoni ta' parti minn bini akbar għal użu kummerċjali konness ma' jew aċċessorji jew anċillari għall-użu mill-Gvern tal-bini li minnu hija parti.

Trasferimenti wara sejħa għall-applikazzjonijiet
13.
Art tal-Gvern tista' tiġi trasferita wara sejħa għall-applikazzjonijiet fil-Gazzetta kemm-il darba l-kondizzjonijiet kollha tat-trasferiment inkluż il-korrispettiv jiġu mħabbra pubblikament;

B'dan illi jekk ikun hemm aktar minn applikant wieħed li jissodisfa l-kondizzjonijiet ta' l-għotja, l-art tiġi trasferita lil dik il-persuna li isimha jittella' bix-xorti fost dawk li jkunu validament applikaw u ssodisfaw il-kondizzjonijiet kollha ta' l-għotja;

B'dan ukoll illi l-persuni kollha li jkunu applikaw validament, ikunu avżati bil-post u ħin fejn se jsir it-tlugħ bix-xorti, u jkunu jistgħu jattendu għal dan  it-tlugħ.

Trasferiment ta' art f'xatt il-baħar
14.
Art tal-Gvern f'xatt il-baħar li fuqha nbniet xi kamra jew bini ieħor jew li qed isservi biex fuqha titqiegħed "caravan", tista' tiġi trasferita b'titolu ta' kiri għal mhux iżjed minn għaxar snin b'kera skond stima tal-Kummissarju ta' l-Artijiet u li fl-ebda każ ma tkun inqas minn Lm40 fis-sena;

B'dan iżda illi l-bini bil-benefikati kollha fuqu, ħlief dak kollu li hu mobbli, jaqa' f'idejn il-Gvern f'għeluq il-kirja mingħajr l-ebda dritt ta' kumpens.

Għotja ta' art bi tpartit
15.
Art tal-Gvern tkun tista' tingħata bi tpartit ma' art oħra li tkun dikjarata meħtieġa għal skop pubbliku taħt l-Ordinanza XL ta' l-1935, lil sid l-art hekk iddikjarat.  Iżda fejn teżisti differenza fil-valur bejn iż-żewġ artijiet mogħtija bi tpartit, dik id-differenza tiġi ekwiparata bl-għotja wkoll ta' żieda fi flus.  B'dan iżda, illi t-tpartit ma jistax isir jekk id-differenza fuq imsemmija taqbeż  it-tletin fil-mija tal-valur ta' l-art esproprjata.
Trasferiment Tale Quale Għall-Kumpens Relattivi
16.
L-artijiet kompriżi f'dawk l-Arei għall-Iżvilupp tal-Bini, inklużi anke dawk l-artijiet f'Arei għall-Iżvilupp tal-Bini li ġew revokati, u li ma ġewx utilizzati u/jew ma jidhirx li għalihom hemm xi użu għal skop pubbliku, jistgħu jiġu trasferiti b'titolu ta' tpartit lis-sidien tal-Jeddijiet għall-kumpens relattivi għal kull biċċa art li tiġi hekk trasferita u li jkunu applikaw għaliha, bil-korrispettiv għal kull biċċa art, tal-Jeddijiet għall-kumpens relattiv għall-istess art, u fejn il-persuna li lilha tkun se tiġi trasferita l-art ma kenitx is-sid assolut ta' l-art qabel ma ttieħdet mill-Gvern, bil-korrispettiv ukoll ta' somma ekwivalenti għal kull jedd għal kumpens ieħor li jkollu x'jaqsam ma' dik l-art, libri u franki minn kull piż, ipoteka jew privileġġ, kif ukoll kull dritt għal interessi jew danni oħra  li jistgħu jkunu dovuti.

Il-persuna li favur tagħha tiġi trasferita l-art hija obbligata li fuq l-istess kuntratt ta' trasferiment terġa' tikkostitwixxi fuq l-art lilha trasferita kull ipoteka, privileġġ, servitu',  użufrutt, użu jew kull dritt reali ieħor li kienu jeżistu fuq l-istess art qabel din ġiet dikjarata bħala Area għall-Iżvilupp tal-Bini skond l-Att numru wieħed ta' l-1983 u li preżentement huma inkombenti fuq il-Jeddijiet ta' kumpens, dan sakemm dawk id-drittijiet ma jkunux tħassru  bi ftehim bejn il-partijiet  qabel it-trasferiment lura; il-persuna li favur tagħha tiġi trasferita l-istess art tkun marbuta wkoll li fuq l-istess kuntratt tobbliga ruħha li terġa' tirrikonoxxi kull dritt ta' qbiela u kull dritt ieħor li kien inkombenti fuq l-art qabel din ġiet dikjarata bħala Area għall-Iżvilupp għall-Bini skond l-istess Att numru wieħed ta' l-1983.

L-ispejjeż tal-kuntratt tat-trasferiment jitħallsu mill-Gvern ta' Malta.

  MR SPEAKER: Min jissekonda?

  ONOR. LAWRENCE GONZI (Ministru għal Politika Soċjali u Kap tal-Kamra): Nissekonda.

  MR SPEAKER: Rimarki?  Il-Ministru ta' l-Intern.

  ONOR. TONIO BORG: Mr Speaker, din li qed nipproponi hija mozzjoni ta' rutina u nispjega għaliex.  Skond il-liġi l-ebda art tal-gvern ma tista' tiġi trasferita jew anke mogħtija b'kera jew inkella xi dritt fuqha jingħata lil xi ħadd jekk mhux skond liġi apposta illi kienet ġiet approvata fl-1976.  Din il-liġi hija waħda tajba għax tgħidilna l-modalitajiet ta' kif għandha tiġi ttrasferita art tal-gvern.  Mela l-prinċipju huwa li, per eżempju, art tal-gvern trid tiġi ttrasferita bilfors wara l-ħruġ ta' tenders.  L-edba art tal-gvern, bħala regola, ma tista' tiġi ttrasferita jekk mhux wara ħruġ ta' tender.  

  Imbagħad hemm diversi mezzi oħra kif tista' tiġi ttrasferita art tal-gvern; per eżempju, b'riżoluzzjoni speċjali tal-Kamra tad-Deputati.  Mela jekk il-Kamra tad-Deputati tapprova illi xi art tal-gvern tingħata mhux b'tender, imma lil xi ħadd partikolari, allura tista' tgħaddi din ir-riżoluzzjoni speċjali tal-Kamra tad-Deputati u r-riżoluzzjoni tawtorizza dak it-trasferiment.  

  Imbagħad hemm mezz ieħor, li huwa dan li qed niddiskutu llum f'din il-mozzjoni, illi huwa regolat - kif għidt fil-mozzjoni - b'paragrafu (b) ta' artiklu 3, u ċioe', skond policy illi japprova dan il-parlament.  Mela l-parlament japprova policy u skond dik il-policy jekk il-kummissarju ta' l-artijiet jimxi sew b'dik il-policy ma jkunx hemm għalfejn illi art tal-gvern toħroġ b'tender.  Ħalli nagħti eżempju li huwa msemmi f'din ir-riżoluzzjoni.  

  Per eżempju, sid ta' kafeterija jixtieq li jkollu l-imwejjed barra fit-triq u jokkupa parti mill-paviment li hija art tal-gvern.  Mela hemmhekk, skond din il-policy li ilha fis-seħħ għal dawn l-aħħar 20 sena, ma jkunx hemm għalfejn illi tinħareġ call for tenders imma jkun biżżejjed illi l-kummissarju ta' l-artijiet jara li din hija talba ġenwina u japprovaha taħt il-kondizzjonijiet illi jixtieq hu. 

    Każ iktar komuni huwa, per eżempju, meta l-Awtorita' tad-Djar tieħu art mingħand il-gvern biex imbagħad tqassamha bi skema ta' punti.  Mela hemmhekk għandna eċċezzjoni għar-regola li trid toħroġ b'tender, għax jekk toħroġ b'tender m'għandekx garanzija li se jeħduha l-iktar nies li għandhom bżonn dak il-flat jew dik id-dar tal-gvern u allura dan huwa eżempju ieħor ta' art tal-gvern illi skond din il-policy ma tingħatax b'tender imma tingħata skond il-mertu ta' kull każ.  Fil-fatt jekk wieħed iħares lejn paragrafu 3 tal-policy isib li dan jgħid hekk:

''Art tal-Gvern tkun tista' tinbiegħ ....''

- imbagħad aħna żidna xi ħaġa li se niġi għaliha aktar tard - 

''...  jew id-dirett dominju perpetwu jew temporanju gravanti fuqha jkun jista' jinfeda jekk dik l-art tikkonsisti fi flats jew djar li jiġu offerti permezz ta' avviż pubbliku biex jinxtraw jew jinfdew minn min joqgħod fihom taħt il-kondizzjonijiet li jiġu murija f'dak l-avviż.''

Mela dan huwa eżempju ta' meta l-Awtorita' tad-Djar tqassam art, flats jew djar tal-gvern lill-applikanti.  Hemmhekk m'hemmx il-bżonn tal-ħruġ ta' tender.  

  L-istess nista' ngħid dwar espansjoni ta' xi entrapriża.  Għandek fabbrika jew għandek lukanda illi għandha bżonn ta' estensjoni.  Taħt din il-policy li ilha teżisti u m'hemm xejn ġdid fiha dan huwa possibbli li jsir.  M'hemm xejn ġdid f'din ir-riżoluzzjoni.  Dawn huma riżoluzzjonijiet li dan il-parlament approva f'dawn l-aħħar 20 sena u jiena qed nitlob li din ir-riżoluzzjoni terġa' tiġi approvata llum u nispjega aktar tard għaliex kien hemm bżonn li nerġgħu nressqu din ir-riżoluzzjoni.  Kont qiegħed ngħid li art għall-espansjoni ta' proġett industrijali m'hemmx għalfejn toħroġ b'tender.  L-art tal-gvern tista' tingħata bħala parti ta' l-espansjoni ta' dik il-fabbrika taħt ċerti kondizzjonijiet mill-kummissarju ta' l-artijiet u jekk wieħed ikompli jaqra jsib wkoll meta tista' tingħata art tal-gvern b'kiri, mingħajr il-bżonn tal-ħruġ ta' tender; per eżempju, riċevitur tal-lottu li għandu bżonn minn fejn jopera.  F'dan il-każ il-kummissarju ta' l-artijiet jista' wkoll jagħtih b'titolu ta' kera l-proprjeta' in kwestjoni. 

  Eżempji oħra huma l-ħolqien ta' encroachments u the right of first rufusal.  Mela the right of first refusal huwa wkoll regolat b'din il-policy. Għandek ukoll l-estensjonijiet ta' kirjiet bħal, per eżempju, kirja li tagħlaq u tird tiġi estiża.  Jiġifieri dawn huma kollha każijiet fejn wieħed m'għandux għalfejn joħroġ tender.  Eżempju ieħor huwa meta l-gvern jesproprja biċċa art u flok jagħti flus bħala kumpens għal dik l-esproprjazzjoni jagħti art oħra li hu għandu, taħt ċerti kondizzjonijiet, b'kumpens.  Hemm ċerti kondizzjonijiet.  Per eżempju, l-art ma tridx tkun tqum iktar jew inqas minn 30% tal-valur ta' l-art esproprjata biex jevitaw li jsiru abbużi minn din il-policy.  Issa wieħed jistaqsi: Mela għaliex il-Gvern qiegħed jipproponi lill-parlament l-approvazzjoni ta' din il-policy jekk din il-policy kienet dejjem teżisti?  Għaliex skond il-liġi dawn il-policies jiskadu wara ċertu żmien. 

  Issa din hemm kwestjoni legali dwarha u probabbli jkun hemm emenda għal-liġi, u mhux għall-policy,  biex nagħmlu l-afffarijiet ċari għax hawn min jgħid li tista' tagħmilha għal iktar minn sena u hawn min jgħid li ma tistax tagħmilha għal aktar minn sena.  S'issa l-parlament dejjem għamilha għal ċertu perijodu, ġieli anke ta' tliet snin.  Aħna hawnhekk qed nipproponu li din tkun għal sena u nispjega għaliex.  Għax din il-policy skadiet fis-16 ta' Lulju ta' din is-sena.  Mela l-policy li ilha tiġi mġedda sena wara sena, perijodu wara perijodu, minn dan il-parlament mill-1976 'il hawn skadiet fis-16 ta' Lulju ta' din is-sena.

  Għal min għandu ftit memorja ta' dati nċerta - għax l-affarijiet hekk ġraw - il-parlament fil-15 ta' Lulju, ġurnata qabel ma skadiet il-policy, aġġorna għas-26 ta' Ottubru, 1998 u allura bejn il-15 ta' Lulju u s-26 ta' Ottubru kellna policy li kienet skadiet u dan kien ifisser - u hekk għadha s-sitwazzjoni sal-lum; għalhekk qed inressqu għall-approvazzjoni ta' din il-Kamra din il-policy - li l-gvern wara s-16 ta' Lulju ma seta' jagħti l-ebda art tal-gvern ħlief bi ħruġ ta' tender, anke f'dawk il-każijiet ġusti li huma elenkati f'din il-policy u li jimmeritaw li ma jkunx hemm il-ħruġ tat-tender, per eżempju, bħalma huma encroachments, espansjoni ta' lukanda jew ta' xi fabbrika.  Mela l-parlament aġġorna fil-15 ta' Lulju u l-għada skadiet din il-policy.  Peress li din skadiet, allura l-Gvern Nazzjonalista qed jipproponi din il-policy mill-ġdid għaliex ġaladarba skadiet u minn mindu skadiet għaddew erba' xhur irridu nipproponuha mill-ġdid.  Għalhekk il-perijodu li għalih qed tiġi proposta din il-policy huwa ta' sena għaliex il-liġi tgħidlek li meta tipproponiha bilfors għal sena trid tkun.  

  Issa hawnhekk irrid niftaħ parentesi żgħira dwar jekk hux għaqli li nagħmlu emenda fil-liġi proprja - mhux illum għax illum qed niddiskutu l-policy biss - biex dawn il-policies jibdew jitressqu għall-perijodu ta' tliet snin, jiġifieri kull tliet snin wieħed jerġa' jiġi quddiem dan il-Parlament u mhux kull sena.  Wara kollox hekk kien jiġri għaliex jekk naraw il-policies li ġew approvati f'dan il-parlament f'dawn l-aħħar snin insibu li ħafna minnhom kienu għal perijodu ta' tliet snin u mbagħad jerġgħu jiġu mġedda għal tliet snin.  Ġaladarba din hija policy mill-ġdid, hija mozzjoni mill-ġdid, skond il-liġi tista' tiġi approvata l-ewwel għal perijodu ta' sena.  Pero' qed nagħmluha ċara li meta niġu biex inġedduha huwa possibbli li tkun tista' tiġġedded għal perijodu ta' iktar minn sena, u aħna beħsiebna mbagħad inressqu emenda ħalli nagħmlu l-affarijiet ċari.

  Mr Speaker, din il-policy, ħlief għal ħaġa żgħira li se nsemmi iktar 'il quddiem, hija riproduzzjoni eżatta tal-policy li kien hemm viġenti meta skadiet fis-16 ta' Lulju ta' l-1998, ġurnata wara li aġġorna l-parlament.   Jiġifieri ma naħsibx li policies li applikawhom amministrazzjonijiet differenti għandhom iqajmu kontroversja għax m'aħna qed nipproponu xejn ġdid ħlief ħaġa waħda biss, u se nispjega għaliex kellna nagħmlu din l-emenda.  

  Jekk wieħed iħares lejn paragrafu 3 ta' din il-policy isib li din tgħid:

''Art tal-gvern tkun tista' tinbiegħ, jew id-dirett dominju perpetwu jew temporanju gravanti fuqha jkun jista' jinfeda, jekk dik l-art tikkonsisti fi flats jew djar li jiġu offerti permezz ta' avviż pubbliku biex jinxtraw jew jinfdew minn min joqgħod fihom taħt il-kondizzjonijiet li jiġu murija f'dak l-avviż.''.

Il-parti li żidna hija l-element tal-fidi, u għalhekk il-paragrafu sal-lum kien jaqra kif qrajtu jien mingħajr il-kliem ''jew id-dirett dominju perpetwu jew temporanju gravanti fuqha jkun jista' jinfeda''.  Ħalli nispjega għaliex din ġiet introdotta.  

  F'Lulju ta' l-1996 il-joint office kien vara skemi ta' fidi ta' ċens temporanju jew rivedibbli, anke għal dawk l-artijiet li oriġinarjament kienu tal-knisja.  Naturalment dan seta' jsir billi wieħed iħallas l-ammont ta' flus skond kif kienet tipprovdi dik l-iskema.  Issa din ir-riżoluzzjoni skadiet fit-23 ta' Lulju, 1997 u minn dak inhar 'l hawn ma ġietx imġedda, bil-konsegwenza illi l-iskema tal-fidi taċ-ċnus tal-proprjeta' tal-joint office ma setatx tkompli, jew jekk tkompliet hemm question mark dwar il-legalita' ta' dak il-fidi, għaliex hawn min isostni li inti ma tistax tifdi jekk ma jkollokx riżoluzzjoni parlamentari.

  Qiegħed ngħid li hemm dan id-dubju għaliex min-naħa l-oħra hemm min jistaqsi:  Jekk ir-riżoluzzjoni l-antika kienet tgħidlek li art tal-gvern tista' tinbiegħ lir-residenti, allura possibbli li din ma tinkludix ukoll il-fidi?  Pero' kien hawn min kien qed jgħid li l-fidi taċ-ċens huwa differenti minn bejgħ għaliex iżomm sħaħ il-kondizzjonijiet tal-kuntratt ta' enfitewsi oriġinali u allura jargumentaw li dan m'huwiex inkluż f'din il-policy.  Kien għalhekk li l-gvern ressaq ir-riżoluzzjoni fl-1996.  Allura li qegħdin nipproponu hawnhekk huwa illi flok nagħmlu żewġ riżoluzzjonijiet, waħda biex inġeddu r-riżoluzzjoni tal-joint office u l-oħra biex inġeddu dik tal-lands department, fir-riżoluzzjoni tal-lands ninkludu wkoll il-fidi taċ-ċens.  Pero' rrid nagħmilha ċara li l-fidi taċ-ċens isir dejjem fil-parametru ta' djar jew flats u jifdihom biss min qed jokkupahom bħala residenza.  (Interruzzjonijiet)  

  Le, il-parir li kellna huwa li ma kenitx covered u tant ma kenitx covered illi għall-fidi taċ-ċens kienet saret riżoluzzjoni parlamentari separata.  Li qed ngħid huwa li b'din l-emenda mhux se jkollna bżonn riżoluzzjoni parlamentari oħra biex l-iskemi tal-fidi taċ-ċens nerġgħu nagħtuhom ħajja.  Dawn l-iskemi tal-fidi taċ-ċens ilhom reqdin għal żmien twil.  Hawn min applika sentejn ilu u l-applikazzjoni tiegħu għadha ma ġietx ipproċessata.  M'iniex qed ngħid li ma ġietx ipproċessata biss minħabba li ma kienx hemm ir-riżoluzzjoni parlamentari, għaliex sar fidi anke wara li dik ir-riżoluzzjoni skadiet, imma rridu nagħmluha ċara li r-riżoluzzjoni tal-lands department se tkopri anke din il-policy.  Dan huwa komdu u konvenjenti għal kulħadd għaliex meta darb'oħra niġu biex niddiskutu t-tiġdid ikollna kollox taħt umbrella waħda u mhux riżoluzzjoni li tiskadi f'ċerta data u oħra li tiskadi f'data differenti.  Pero' nixtieq nagħmilha ċara li din l-emenda qiegħda ssir bis biex tkopri l-iskemi tal-fidi taċ-ċnus tal-joint office.

  Infakkar lil din il-Kamra illi l-iskemi tal-fidi taċ-ċnus tal-joint office japplikaw biss - ħalli ma mmorrux nibagħtu xi messaġġ li ma rridux nibagħtu - għal flats u djar, jiġifieri residenzi, u l-fidi jrid jintalab mill-persuna li tkun qiegħda tokkupa dik id-dar jew dak il-flat.  Għalhekk daħħalniha f'dan il-paragrafu għaliex il-bejgħ qabel seta' jsir biss lir-residenti.  Mela jekk xi ħadd għandu stamperija jew ħanut li hija proprjeta' tal-joint office u li għalaqlu ċ-ċens, dak s'issa ma jaqax taħt din il-policy.  Jiġifieri jekk inkunu rridu nagħmlu skema biex il-ħwienet li huma proprjeta' tal-gvern, li oriġinarjament kienu proprjeta' tal-knisja, ikunu jistgħu jinfdew jew inkella jinbiegħu lill-inkwilini li qed jużaw dik il-proprjeta' kummerċjali, irridu nerġgħu niġu quddiem dan il-parlament.  Huwa veru li dik il-proprjeta' tista' tinbiegħ by tender, imma ma tistax toħloq skema biex tinbiegħ proprjeta' kummerċjali sakemm ma tiġix quddiem dan il-parlament u tressaq riżoluzzjoni biex inżidu l-bejgħ jew il-fidi taċ-ċnus tal-proprjeta' kummerċjali.  Għalhekk b'din l-emenda flok qegħdin inressqu żewġ riżoluzzjonijiet, se ngħaqqduhom f'riżoluzzjoni waħda.  Għalhekk flok it-titolu ta' ''trasferiment b'titolu ta' bejgħ'' issa qegħdin ngħidu ''trasferiment b'titolu ta' bejgħ jew fidi''.

  Skema oħra tal-joint office li ġiet varata mill-gvern f'Lulju ta' l-1996 tittratta proprjeta' tal-joint office li tkun tista' tinbiegħ lill-inkwilin. Dik hija skema li hija regolata b'ċerti kondizzjonijiet.   F'Lulju ta' din is-sena din l-iskema kienet ġiet emendata mill-ex-ministru tad-djar Alfred Portelli - li dak iż-żmien il-joint office kien jaqa' taħt ir-responsabbilta` tiegħu - sabiex jaġevola lin-nies sabiex jużaw din l-iskema.  Hawnhekk m'għandna bżonn l-ebda emenda għal din l-iskema għaliex diġa` hija covered b'paragrafu 3 għax dan jgħid li art tal-gvern tkun tista' tinbiegħ.  Imma l-ewwel kondizzjoni biex isir il-fidi taċ-ċnus jew inkella l-bejgħ ta' l-art tal-gvern hija li jrid ikun hemm avviż pubbliku biex dik il-proprjeta` tinxtara jew tinfeda.  U t-tieni kondizzjoni hija li l-flats u d-djar jistgħu jinfdew jew jistgħu jinbiegħu biss lin-nies li jkunu qed joqogħdu fihom u s'issa l-iskemi tal-joint office - ngħid s'issa għax nittama li nagħmlu skemi oħrajn - ħarġu biss għar-residenti.  

  Qed ngħid dan anke għall-informazzjoni tal-Kamra għax naf li jmorru ħafna kostitwenti għand id-deputati li joqogħdu fi proprjeta` tal-joint office u jgħidulhom li jixtiequ jixtruha.  L-iskemi li ħarġu s'issa, kemm mill-Gvern Nazzjonalista kif ukoll mill-Gvern Laburista, dwar il-proprjeta' tal-joint office kienu japplikaw biss għar-residenti ġewwa residenzi.  Jiġifieri kull min jokkupa dar b'titolu ta' kera seta' jixtriha taħt ċerti kondizzjonijiet u kull min għandu ċens li jagħlaq jew ċens perpetwu seta' jifdi dak iċ-ċens taħt il-kondizzjonijiet ta' dawk l-iskemi.  

  ONOR. MEMBRU: Anke jekk iċ-ċens ikun temporanju?

  ONOR.TONIO BORG:  Iva, anke jekk iċ-ċens ikun temporanju.  Flok toqgħod tistenna li ċ-ċens temporanju jagħlaq, b'dawn l-iskemi huwa possibbli li wieħed jifdi ċ-ċens.  

  Issa rrid ngħid li waqt li l-applikazzjonijiet għall-ewwel skema ta' bejgħ ta' proprjeta` lill-inkwilini ġew ipproċessati kważi kollha u saru ħafna minnhom, fil-każ tal-fidi taċ-ċnus kien hemm problemi kbar, u nista' nsemmihom  fil-qosor.  L-ewwel problema kienet li din ir-riżoluzzjoni parlamentari skadiet fl-1997 - issa jew ħadd ma nduna jew ma kienx hemm ħin sabiex wieħed iressaq riżoluzzjoni oħra f'dan il-parlament - u allura teknikament wara l-1997 ma setax isir il-fidi taċ-ċnus.  Jiena informat li minn xi 200 jew 300 applikazzjoni għall-fidi taċ-ċens, jiġifieri t-tieni skema, ġew ipproċessati u saru l-kuntratti ta' xi 38 biss.  Jiġifieri f'dan ir-rigward hemm ħafna fejn wieħed jaħdem.  

  Problema oħra hija dik ta' l-interpretazzjoni tal-ftehim li kien hemm bejn il-Gvern Malti u s-Santa Sede fl-1992, peress li għad iridu jiġu ċċarati xi affarijiet dwar ċnus temporanji jew ċnus perpetwi rivedibbli għar-rigward il-kriterji li għandhom jiġu wżati bħala kumpens għal dik il-proprjeta` li kienet tal-knisja u llum hija tal-gvern.  Jiġifieri dik hija kwestjoni oħra li wieħed irid jeħles sabiex nattwaw dawn l-iskemi.  Pero' jekk ma tgħaddix din ir-riżoluzzjoni parlamentari dawn l-iskemi, li wħud minnhom irnexxew u oħrajn għadhom qed isibu saqajhom, lanqas nistgħu biss nagħmluhom.  Jiena nittama li wara l-approvazzjoni ta' din ir-riżoluzzjoni nkunu nistgħu nsaħħu jdejna għar-rigward l-iskemi tal-joint office li diġa` jeżistu u mbagħad nkunu nistgħu nimirħu f'oqsma oħra sabiex nagħmlu skemi oħrajn sabiex din il-proprjeta` tal-joint office ma tkunx proprjeta` rieqda.  

  Jiena rrid nfakkar lill-Kamra li bil-ftehim li kien sar bejn is-Santa Sede u l-Gvern Malti, il-proprjeta` kollha immobbiljari li kellha l-knisja fl-1992 - dan apparti l-knejjes, il-kappelli u postijiet oħrajn li qed jintużaw għal kult sagru, kif ukoll il-proprjeta` kollha oħra li qed tintuża jew tista' tintuża għal skopijiet pastorali u proprjeta` oħra li, għalkemm ma taqax taħt dawn l-ewwel żewġ kapitoli, inżammet mill-knisja, per eżempju, fejn kien hemm konvenji - ġiet trasferita lill-gvern u l-gvern, in return, ħareġ bonds għall-ammont ta' Lm 28 miljun bl-interessi annwali ta' 7% li huwa jħallas lill-knisja kull sena.  Mingħalija li l-ammont li l-gvern iħallas lill-knisja huwa ta' xi Lm2 miljun fis-sena.  Mela jekk aħna ma nużawx b'mod għaqli u b'mod intellinġenti l-proprjeta` tal-joint office,  il-gvern - u meta ngħid il-gvern jiġifieri l-pajjiż kollu - jispiċċa jitlef u mhux jirbaħ minn dawn l-iskemi.  Jiena la qed ngħid li l-proprjeta` tal-joint office, li kienet tal-knisja u issa saret tal-gvern, għandna nagħtuha b'xejn għax jekk nagħmlu hekk - apparti li tagħti lok għall-abbuż - inkunu qegħdin nagħmlu ħsara lilna nfusna, u lanqas għandna ninjoraw l-aspett soċjali ta' skemi li rridu nagħmlu wkoll taħt il-joint office.  

  Jiena għandi f'idejja rapport ta' l-Avukat Karmenu Mifsud Bonnici dwar proprjeta` tal-knisja li ġiet għand il-gvern, kif ukoll proprjeta` tal-gvern, kemm ġewwa l-iskema kif ukoll barra mill-iskema, li tista' tiġi wżata għal skopijiet ta' housing.  Mill-banda l-oħra lanqas għandna nagħtu l-proprjeta` kollha li akkwistajna mingħand il-knisja taħt skemi għax dan ikun ta' żvantaġġ għall-aspett soċjali ta' l-iskemi li rridu nintroduċu taħt il-kappa tal-joint office.  Anzi li rridu nagħmlu huwa li nindividwaw proprjeta` li tista' tinbiegħ bi profitt biex imbagħad tissussidja l-proprjeta` l-oħra li nistgħu nużaw għal skop soċjali.  Jiena naħseb li l-iskop li għalih il-gvern preċedenti ħatar il-kummissjoni ta' l-Avukat Mifsud Bonnici kien biex tindividwa dawk l-artijiet li huma tajbin għall-bini għal skopijiet ta' housing.  Pero' fl-istess ħin irridu nindividwaw artijiet oħrajn li l-bejgħ tagħhom, taħt ċerti kondizzjonijiet, jista' mbagħad jissussidja dik il-parti ta' l-art li kienet tal-knisja u llum hija tal-gvern biex b'hekk tkun tista' tingħata għal skop soċjali.  

  Ma ninsewx ukoll li skond il-liġi tal-ftehim bejn il-knisja u l-gvern, proprjeta` li tinbiegħ iktar minn 30% tal-prezz tal-valur tagħha fil-mument tal-ftehim, dak l-excess ta' iktar minn 30% irid imur fil-fond għall-iskejjel tal-knisja, imma xorta waħda dawk il-flus ikunu qegħdin itaffu mill-piż tal-Kaxxa ta' Malta li tissussidja l-iskejjel tal-knisja nnifishom.  Jiġifieri anke jekk dawk il-flus li nistgħu naqilgħu mill-bejgħ ta' proprjeta` ma jistgħux imorru direttament għal skemi soċjali, indirettament hekk ikun qed jiġri għax imbagħad il-flus li niffrankaw minn sussidji ta' l-iskejjel permezz ta' dan il-bejgħ inkunu nistgħu nużawhom għal skopijiet oħra.  

  Ma nistax ngħid issa x'forma se jieħdu l-iskemi l-ġodda tal-joint office pero' qegħdin naħsbu fuqhom.  Naturalment marbutin bil-liġi li ġaladarba l-gvern jipproponi dawn l-iskemi jrid bilfors jġibhom għall-approvazzjoni fil-parlament.  Jiġifieri m'hemm l-ebda mod kif nistgħu nagħmlu skemi barra mill-parametri ta' din il-policy ħlief b'riżoluzzjoni parlamentari.  Mela jekk, per eżempju, se nagħmlu skemi biex inbigħu l-ħwienet, allura bilfors irridu niġu quddiem dan il-Parlament biex napprovaw dawn l-iskemi.  Meta ngħidu skemi għall-bejgħ ta' ħwienet ma nkunux qed nirriferu għat-tenders għax il-gvern dejjem jista' joħroġ applikazzjoni għall-bejgħ ta' proprjeta` kummerċjali b'tender.  Pero' bi skema qed nifhem li l-proprjeta` tkun tista' tinbiegħ skond ċerti kriterji, jiġifieri flok japplika kulħadd ikunu jistgħu japplikaw l-okkupanti biss.  Allura meta tagħmel hekk inti bilfors trid tiġi quddiem il-parlament u tispjega dik l-iskema, titlob l-approvazzjoni tagħha u mbagħad tkun tista' tvara l-iskema nnifisha.  

  Jekk trid tista' tagħti proprjeta` b'tender jew b'riżoluzzjoni parlamentari.  Fil-fatt infakkar lill-Kamra li proprjeta` tal-joint office diġa` ngħatat lil individwi jew skejjel b'riżoluzzjoni parlamentari.  Jiġifieri huwa skond il-liġi li b'riżoluzzjoni parlamentari tagħti proprjeta` partikolari lil bniedem jew għaqda partikolari.  Pero' jekk inti trid tagħmel skema li biha ma toħroġx art tal-gvern b'tender imma tkun tista' tingħata lil individwi partikolari, allura bilfors trid tagħmel skema jew riżoluzzjoni parlamentari.  Allura aħna obbligati bil-liġi li meta niġu għal dak l-istadju - li nisperaw li ma jdumx, wara li nirranġaw l-operat tal-joint office u nagħtuh nifs ġdid - niġu quddiem dan il-parlament għall-approvazzjoni.  Ħlief għal din l-emenda għal paragrafu 3 tal-policy parlamentari, ma kien hemm l-ebda emendi oħrajn - jiġifieri l-fidi tad-dirett dominju perpetwu jew id-dirett dominju temporanju minn residenti li jgħixu fid-djar jew flats li huma proprjeta' tal-gvern - u l-Kamra tista' tieħu l-kelma tiegħi li ma saret l-ebda emenda oħra.  

  Per eżempju, ir-right of first refusal, jiġifieri d-dritt li l-gvern jista' jagħti preferenza lil xi ħadd biex ikun jista' jgħolli l-offerta tiegħu jekk ħaddieħor fil-proċess tat-tenders ikun offra aktar minnu, liema dritt huwa regolat b'din il-policy, dan se jibqa' eżatt kif kien qabel. Paragrafu 10 tal-policy li huwa ntitolat ''Dritt ta' l-Ewwel Rifjut'' jgħid hekk:

''Offerti għal trasferiment ta' art tal-gvern jistgħu jsiru soġġetti għal dritt magħruf bħala dritt ta' l-ewwel rifjut - right of first refusal - f'kull każ li l-gvern jidhirlu xieraq li għandu jingħata dak id-dritt lil xi persuna.''

  Nixtieq ngħid li din il-policy li l-leġislaturi differenti dejjem approvaw - u qed napprovaw din l-emenda żgħira - imbagħad tiġi mlaħħma b'policies interni.  Ejja nieħdu l-każ ta' lukanda li trid tespandi.  Mela dik il-lukanda li trid tespandi tista', mingħajr il-ħruġ ta' tender, tingħata art li tmiss mal-lukanda taħt paragrafu 3 (b) li jgħid hekk:

"Art tal-gvern tista' tinbiegħ jekk tikkonsisti f'art li tmiss ma' art oħra diġa' żviluppata fejn din l-art isservi għall-espansjoni ta' l-intrapriża diġa` eżistenti u b'dan li l-uniku espansjoni ta' din l-intrapriża jista' jsir biss fuq  art tal-gvern, wara li l-applikant ikun issodisfa lill-gvern dwar il-benefiċċju li din l-espansjoni tagħti lill-ekonomija tal-pajjiż.''

Mela jekk l-uniku mod kif lukanda jew fabbrika tista' tespandi huwa fuq art tal-gvern li tmiss ma' din l-intrapriża u għall-ekonomija tal-pajjiż hemm il-ħtieġa li ssir din l-espansjoni, allura f'dak il-każ hija koperta b'din il-policy.  Pero' mbagħad il-kondizzjonijiet ta' kemm għandha tħallas din l-intrapriża għal dik l-espansjoni m'hemmx għalfejn isiru f'din il-policy.  Jeżistu policies interni tad-dipartiment ta' l-artijiet dwar kemm għandu jintalab bħala kumpens jew prezz għal dak il-bejgħ.  Ejja nieħdu l-eżempju tal-fabbrika li semmejt jew inkella ta' lukanda.  

  Matul iż-żmenijiet gvernijiet differenti għamlu kondizzjonijiet differenti f'policies interni għall-applikazzjoni ta' din il-politika ta' espansjoni ta' intrapriża.  Fejn naf jiena, il-policy kurrenti li jien sibt meta sirt ministru, u li ġiet approvata mill-kabinett preċedenti din is-sena, hija li meta għandek espansjoni ta' fabbrika jew lukanda l-prezz ikun ta' Lm60,000-il tomna; qabel kien xi Lm42,000 u iktar qabel kien xi Lm31,000.  Mela dawk huma policies interni, m'hemmx għalfejn napprovawhom minn dan il-parlament.  Il-prinċipju huwa stabilit f'din il-policy pero' mbagħad id-dettalji huma frott ta' policy interna.  U hekk għandu jkun sabiex ikun hemm ċerta flessibilita' tal-kummissarju ta' l-artijiet li jbiddel il-kondizzjonijiet dejjem għal vantaġġ ta' l-erarju pubbliku wkoll. 

   Jekk għoliet il-ħajja u l-art għoliet ukoll, m'għandniex nibqgħu marbutin bil-prezzijiet ta' għaxar snin ilu.  L-istess, per eżempju, fil-policy kurrenti li hemm dwar espansjoni ta' intrapriżi, hemm stabilit ukoll li qatt ma tista' titlob iktar minn espansjoni darba biss, fis-sens li ma tistax titlob espansjoni u mbagħad terġa' titlob espansjoni fuq espansjoni.   Hemm policy oħra dwar konverżjoni ta' kirjiet f'enfitewsi li huma regolati fil-prinċipju minn din il-policy.  Pero' mbagħad meta niġu għad-dettalji li jlaħħmu l-policy, allura dawk id-dettalji jkunu suġġett ta' policy interna tad-dipartiment li kabinett jew gvern jista' jbiddel minn żmien għal żmien u rridu nħallulu dik il-flessibilita' lid-dipartiment ta' l-artijiet biex ikun jista' jagħmel dawk l-emendi sabiex jistabilixxi - mhux il-prinċipju, il-prinċipju jibqa' stabilit bil-policy hawnhekk minn dan il-parlament - id-dettalji tat-twettiq ta' dik il-policy fil-prattika.  

  Ġaladarba qiegħed fuq dan is-suġġett dwar bejgħ ta' proprjeta' tal-gvern nisperaw li jkunu jistgħu jinħarġu skemi din is-sena, jew żgurissimu s-sena d-dieħla, għal bejgħ ta' proprjeta' tal-gvern li m'għandux bżonn għall-użu tiegħu imma li jkun jista' jbigħ taħt kondizzjonijiet favorevoli.  Mhux biex inbigħu kollox,  tifhmuniex ħażin, imma dik il-proprjeta` li m'għandhiex valur storiku, li l-gvern m'għandux bżonnha la issa u lanqas fil-futur immedjat, kif qed jiġri llum fuq każijiet individwali, inkunu nistgħu nawtorizzaw dan il-bejgħ pero' taħt ċerti kondizzjonijiet, anke sabiex jiżdied id-dħul tal-gvern taħt il-land department.  Jien informat li f'kirjiet u ċnus li jirċievi l-land department jagħti lill-erarju pubbliku mas-Lm6 miljun, u bħala bejgħ idaħħal man-Lm0.5 miljun.  

  Naħseb li hawnhekk għandna fejn nimxu 'l quddiem, mhux billi nbigħu bl-addoċċ, għaliex inkella nkunu qed inbigħu dak li huwa parti mill-patrimonju tagħna jekk il-gvern ibigħ il-proprjeta' kollha li għandu u mbagħad ta' warajna ma jsibu xejn.  Naħseb li għandna d-dmir nipproteġu d-drittijiet tal-ġenerazzjonijiet futuri.  Naf li l-gvern preċedenti kien diġa' approva politika f'dan ir-rigward, li issa rridu naraw nikkonfermawhiex jew intejbuha, pero' l-idea hija li nkomplu mexjin fuq dik il-linja sabiex tkun tista' tinbiegħ art tal-gvern li mhix qed tintuża, li l-gvern m'għandux ħsieb li jużaha, m'għandhiex valur storiku u m'hijiex parti minn xi bini storiku.  L-iskop tagħha huwa proprju biex inżidu d-dħul tal-gvern taħt il-kappa tal-land department.  

  Mr Speaker, nittama li spjegajt fuq fuq x'inhi l-intenzjoni ta' din il-mozzjoni.  

  THE DEPUTY SPEAKER (Onor. Michael Bonnici):  Ministru, niġbidlek l-attenzjoni li skadielek il-ħin.  Għandek bżonn extension.  Min jipproponi?

  ONOR. GEORGE PULLICINO (Segretarju Parlamentari fil-Ministeru ta' l-Intern):  Nipproponi li l-Onor. Borg ikompli jinstema'.

  THE DEPUTY SPEAKER:  Min jissekonda?

  ONOR. JASON AZZOPARDI:  Nissekonda.

  THE DEPUTY SPEAKER:   Il-mistoqsija hi li l-Onor. Tonio Borg ikompli jitkellem.  Dawk favur?  (Onor. Membri:  Aye)  Dawk kontra?  Agreed.

Il-mozzjoni għaddiet nem. con.

  ONOR. TONIO BORG:  Nirringrazzja lill-proponent u lis-sekondant ta' l-indulġenza tagħhom.  Mr Speaker, irrid ngħid ukoll li l-gvern beħsiebu jemenda wkoll id-Disposal of Government Land Act minn dan il-Parlament.  Naħseb li wasal iż-żmien li wieħed jeżamina ftit din il-liġi u jara fiex jista' jtejjibha.  Semmejt diġa` l-kwestjoni tat-terminu tar-riżoluzzjonijiet tal-parlament dwar policy u jista' jkun hemm żviluppi oħrajn.  Per eżempju, jekk għandux jinħatar kumitat permanenti ta' din il-Kamra jew nużaw xi kumitat permanenti li jeżisti diġa` sabiex f'ċerti każijiet dan il-kumitat ikun jista' jeżamina kuntratt jew skrittura għal trasferiment ta' proprjeta` tal-gvern li tkun se tiġi proposta għal trasferiment b'riżoluzzjoni parlamentari.  

  Kif taf din il-Kamra, kull sena tista' tgħid li l-gvern, hu min hu, iressaq għall-konsiderazzjoni ta' dan il-parlament riżoluzzjonijiet parlamentari sabiex proprjeta` tal-gvern tingħata lil xi ħadd li jrid jagħmel xi proġett jew xi żvilupp partikolari.  L-aħħar każ kien tal-proġett tal-Kottonera li kienet l-aħħar riżoluzzjoni parlamentari qabel ma xolja l-parlament din is-sena.  

Kif konna għidna kemm fil-kampanja elettorali kif ukoll fid-dibattitu ta' dik ir-riżoluzzjoni parlamentari dwar il-Kottonera, għandha tiġi mistħarrġa l-proposta li kienet saret ukoll minn nies oħrajn sabiex il-parlament ma jeżaminax kull kuntratt u kull plenary session.  Sa llum il-proċedura kienet li l-ministru responsabbli mil-lands iressaq mozzjoni sabiex tingħata biċċa art għal xi proġett partikolari u ġeneralment ma' dik ir-riżoluzzjoni jkun hemm mehmuż il-kuntratt li ħafna drabi jkun fih xi 40 jew 50 paġna.  

  Jien naħseb li jkun tajjeb jekk kull wieħed mill-65 membru parlamentari li hawn f'dan il-parlament, minbarra naturalment il-ministru li jkun qed jipproponi u x-shadow minister li jkun qed jagħmel il-kritika, jagħmel eżami tal-kuxjenza u jara jekk jafx eżattament fiex tikkonsisti kull klawsola ta' dawn il-kuntratti.  Issa hawn irrid nagħmilha ċara li jien m'iniex qed ngħid dan b'nuqqas ta' rispett lejn dan il-parlament imma hija realta' li kulħadd huwa mħabbat u kulħadd għandu x'jagħmel.  Ħafna drabi wieħed jaqrah il-kuntratt imma mhux dejjem jifhem il-konsegwenzi ta' ċerti klawsoli partikolari, kemm jekk ikun avukat kif ukoll jekk ma jkunx, għax peress li l-gvern ikun irid iħares l-interessi tiegħu, il-kuntratti ta' dawn il-proġetti jkunu ftit komplikati.  Għalhekk jien naħseb li ma tkunx idea ħażina jekk nibdew naħsbu fuq kumitat magħżul jew kumitat permanenti ta' din il-Kamra li jkun jista' jgħarbel il-kondizzjonijiet ta' xi kuntratt partikolari kollha hu.  

  Issa jien ma nafx jekk dan il-kumitat għandux jibda jara l-kuntratti kollha hu jew inkella jibda jara biss il-kuntratti ta' ċerti proġetti, pero' li hu żgur hu li f'dan il-parlament għandu jkun hemm kumitat li jkun lest li jagħmel dan ix-xogħol biex wara li jeżamina d-draft tal-kuntratt jagħti l-parir tiegħu.  Naturalment billi l-kumitat jagħti l-parir tiegħu dan ma jfissirx li dan il-parir irid jiġi aċċettat bilfors.  Wara kollox dan il-parlament huwa sovran, ir-responsabbilta' tiegħu hija lejn l-elettorat u għandu jiddeċiedi hu skond il-liġi x'art għandu jagħti u x'art m'għandux jagħti.  Imma naħseb li jkun tajjeb jekk ningħataw il-parir ta' grupp ristrett ta' membri parlamentari li dawn, min-naħa tagħhom, ikunu jistgħu wkoll jitolbu l-parir ta' esperti oħrajn.  Dan bħal meta twaqqaf kumitat permanenti; b'hekk ma jfissirx li inti ma tkunx tista' titlob il-parir ta' nies barra minn dan il-parlament dwar il-vantaġġi u l-iżvantaġġi ta' dak il-kuntratt partikolari.  Dan qed ngħidu għaliex f'dan il-parlament hemm bżonn illi naħdmu iktar bil-kumitati, mhux sabiex nevitaw is-sessjonijiet plenarji ta' dan il-parlament innifsu imma sabiex ix-xogħol isir aħjar.  Jien niftakar li waħda mill-proposti li kont għamilt waqt il-ħin ta' l-aġġornament kienet dwar is-subsidiary legislation illi kull gvern, hu min hu, iqiegħed fuq il-Mejda tal-Kamra.  Ħalli nispjega ruħi aħjar. 

   Wieħed għandu jkun jaf li maż-żmenijiet ikun hemm diversi liġijiet li jagħtu poter lill-gvern illi jagħmel ċerti regolamenti.  Issa dawk ir-regolamenti, bħala regola, m'għandhomx bżonn l-approvazzjoni ta' dan il-parlament imma jitqiegħdu fuq il-Mejda tal-Kamra u f'każijiet rari ħafna kwalunkwe membru ta' dan il-parlament, kemm min-naħa tal-gvern kif ukoll min-naħa ta' l-oppożizzjoni, ikun jista' jitlob li dawk ir-regolamenti ma jidħlux fis-seħħ, dik li jgħidulha riżoluzzjoni negattiva, u dan irid isir f'perijodu ta' 28 ġurnata minn mindu l-ministru jqiegħed ir-regolamenti fuq il-Mejda tal-Kamra.  Li kieku wieħed iħares lejn in-numru ta' regolamenti li jiġu approvati kull sena u li għandhom l-istess forza ta' liġi jsib illi ġeneralment il-piż ta' dawn ir-regolamenti, meta joħorġu mill-istamperija tal-gvern, ikun tliet darbiet iktar mil-leġislazzjoni li jgħaddi dan il-Parlament innifsu.  

  Issa xi kultant aħna, bħala deputati, bilkemm ikollna ċans neżaminaw bir-reqqa l-liġijiet innifishom għax kulħadd ikollu l-qasam tiegħu li jispeċjalizza fih - li jiġri hu li, per eżempju, ġeneralment min ikun l-ispokesman ta' l-intern jara l-affarijiet u l-liġijiet li għandhom x'jaqsmu ma' l-intern; min ikun l-ispokesman tal-finanzi jara l-affarijiet u l-liġijiet li għandhom x'jaqsmu mal-finanzi - aħseb u ara kemm nistgħu ngħarblu b'mod tajjeb din il-matassa ta' regolamenti li joħorġu kull sena u li għandhom il-forza ta' liġi għax jistgħu jimponu multi, jimponu ħabs u saħansitra jirregolaw il-ħajja ta' kull wieħed minna.  Fil-fatt huwa proprju għalhekk li f'parlamenti oħrajn bħal, ngħidu aħna, fil-House of Commons, jeżisti kumitat apposta li jeżamina dawn ir-regolamenti biex jara jekk hux qed isir abbuż f'dawn ir-regolamenti, humiex qed jiġu introdotti affarijiet strambi li ma kenux jeżistu qabel u jekk hemmx xi affarijiet serji li tajjeb li tinġibed l-attenzjoni tal-Parlament għalihom.  Mr Speaker, jien li qed ngħid huwa li jekk dan isir barra minn Malta għar-rigward ta' regolamenti, forsi wieħed għandu wkoll jeżamina l-possibbilta' li fejn ikun hemm dawn it-tip ta' kuntratti, li għalkemm ma jkunx hemm ħafna minnhom niltaqgħu magħhom kull sena permezz ta' riżoluzzjonijiet parlamentari ...  

  Biżżejjed infakkar lil din il-Kamra li f'Ottubru ta' l-1997 il-Gvern preċedenti kien ressaq riżoluzzjoni waħda illi fiha kien hemm ħafna mini resolutions tant li dan il-parlament intalab li japprova 14-il riżoluzzjoni f'riżoluzzjoni waħda, u dawn l-14-il riżoluzzjoni kollha kienu jittrattaw dwar art tal-gvern.  Issa li kieku dawn ir-riżoluzzjonijiet kellhom x'jaqsmu ma' artijiet li kienu qegħdin fl-istess inħawi jew inkella kieku dawn l-artijiet kienu se jingħataw għall-istess skop kont nifhimha. Imma dawn kienu jirrigwardaw għoti ta' art lil Dingli Swallows F.C. biex dawn ikollhom il-management ta' l-art tagħhom f'idejhom - qed insemmi Ħad-Dingli mhux għax jaqa' taħt id-distrett tiegħi imma biex nagħti eżempju għax kien hemm ħafna clubs sportivi oħrajn li ngħataw xi artijiet - għoti ta' art lis-sezzjoni femminili tas-soċjeta' tal-MUSEUM biex din tibni l-kwartieri ġenerali tagħha hemmhekk, għoti ta' art sitwata ġewwa Għajn Tuffieħa lill-iscouts ta' l-istess lokal, mozzjoni notorja illi għadha suġġett ta' kawża fil-qorti biex il-Partit Laburista jinħafirlu l-obbligu li kellu li jxolji l-konċessjoni enfitewtika, mozzjoni oħra biex tingħata proprjeta' tal-joint office lil skola - hawn irrid nerġa' nenfasizza li dawn iddaħħlu kollha taħt riżoluzzjoni waħda minkejja li l-kuntratti kellhom kondizzjonijiet differenti - u mozzjoni rigwardanti l-art f'Għajn Tuffieħa li l-Partit Laburista kien ħa b'kumpens għal encroachment li kellu l-Għadira.  Għax il-gvern kellu proprjeta' l-Għadira b'encroachment, jiġifieri seta' jkeċċi lil min kien qed jagħmel użu minnha meta jrid, imma talli l-gvern ħadhielhom, kif kellu dritt illi jagħmel, dawn ingħataw b'kumpens proprjeta' ġewwa Għajn Tuffieħa biex permezz ta' din ir-riżoluzzjoni, li kif għidt diġa' kienet tressqet f'Ottubru ta' l-1997, dik il-proprjeta' ta' Għajn Tuffieħa ntefħet, jiġifieri kienet żgħira u saret kbira.  Imma insomma, dawn huma kollha affarijiet li għaddejna minnhom u li fuqhom għamilna l-kritika li kellna nagħmlu.  

  Fil-fatt jien niftakar li konna għamilna l-kritika għal dawn l-affarijiet f'seduta li kienet damet mid-9.00 a.m. sa nofs il-lejl u jien kont għamilt id-diskors tiegħi fl-10.15 p.m..  Madanakollu issa għandna nħarsu 'l quddiem u nużaw il-passat bħala esperjenza u tagħlima billi minflok ma noqogħdu niltaqgħu mid-9.00 a.m. sa nofs il-lejl, ħalli kulħadd jaqbad xi biċċa mill-kuntratt 'l hawn u xi biċċa mill-kuntratt 'l hemm, ikollna kumitat magħżul tal-Kamra - qed ngħid "magħżul" mhux għax ikollu xi ħaġa speċjali imma għax ikun magħmul minn nies li jkunu lesti jidħlu għal dan ix-xogħol miż-żewġ naħat tal-Kamra - li jeżamina kuntratt b'kuntratt.  Għallinqas b'dan il-mod aħna, bħala parlament, inkunu iktar kredibbli meta niġu biex nagħtu proprjeta' tal-gvern għal skop soċjali, għal skop kummerċjali, għal skop ekonomiku u jkun xi skop ikun.  Naturalment billi nirriferu l-każ partikolari lil xi kumitat permanenti, b'daqshekk ma jfissirx li nkunu qed nevitaw il-kritika, li nkunu qed naħarbu mill-kritika jew inkella li nkunu qed nipprovaw ninvolvu lill-oppożizzjoni ħalli mbagħad din tkun marbuta li ma tikkritikax.  Xejn minn dan kollu, imma għallinqas b'dan il-mod il-punti ta' kritika jkunu jistgħu jiġu individwati u fejn wieħed ikun jista' jiftiehem, jiftiehem.

  Jekk nerġa' nirriferi għall-każ ta' Ottubru tas-sena li għaddiet, minn 14-il riżoluzzjoni kien hemm uħud minnhom li ma kellhom l-ebda kontroversja.  Imbagħad kien hemm oħrajn li kienu jpattu għan-nuqqas ta' kontroversja li kellhom l-oħrajn.  U forsi anke hawnhekk irridu naħsbu dwar jekk hemmx bżonn li noħolqu sistema li biha f'ċerti każijiet mhux kontroversjali  - għalkemm dejjem ikun hemm bżonn l-approvazzjoni tal-parlament - ma jkunx hemm għalfejn wieħed jagħmel dibattitu.  Qiegħed ngħid dan għaliex taħt l-amministrazzjoni preċedenti ġieli tqajmu l-punti li qegħdin niddiskutu bħalissa dwar emendi għal din il-liġi.  M'iniex qed nirriferi għall-punt dwar il-kumitati permanenti tal-Kamra imma għall-eżerċizzju ta' kif wieħed jista' jtejjeb Kap. 268,  li kien diġa` beda taħt l-amministrazzjoni preċedenti.  M'għandi l-ebda informazzjoni li din kienet xi inizzjattiva personali ta' xi ħadd imma naf li kellha l-backing ta' l-amministrazzjoni preċedenti.  Fuq dak li huwa tajjeb inkomplu nibnu u nistgħu ntejbu din il-liġi.  Din il-kwestjoni tal-kumitat permanenti tal-Kamra hija waħda minnhom u kien suġġeriment ukoll ta' Dr Edgar Mizzi meta għamel ir-rapport dwar il-proġett ta' Chambrai.  Wieħed jeżamina tkunx fl-istess forma, tkunx taħt l-istess kappa jew tkunx bl-istess dettalji pero' bħala idea m'għandhiex tiġi skartata.  Nisperaw li jkollna consensus dwarha pero' importanti li dan il-parlament jibda jaħdem aktar bis-sistema tal-kumitati.

  Mr Speaker, jiena naħseb li l-esperjenza tal-kumitat permanenti tal-Kamra għall-konsiderazzjoni ta' abbozzi ta' liġi kienet waħda pożittiva.  S'issa kellna żewġ chairmen, l-ewwel kien hemm l-Onor. Joe Fenech u mbagħad kien hemm l-Onor. Anġlu Farrugia.  F'dan il-kumitat jiena ħdimt  kemm taħt l-ewwel chairman u kemm taħt it-tieni wieħed.  Issa għandna lill-Onor. Carmelo Mifsud Bonniċi.  L-esperjenza tiegħi f'dan il-kumitat kienet waħda pożittiva għaliex meta inti taħdem f'sistema ta' kumitat fejn ikun hemm inqas formalita` - mhux ma jkunx hemm formalita` - madwar mejda bi grupp ristrett ta' nies li għandhom interess f'dak is-suġġett partikolari, id-diskussjoni tkun aktar sinċiera u ħielsa.  U kemm taħt amministrazzjoni u kemm taħt oħra, emendi li kienu proposti min-naħa ta' l-oppożizzjoni ġew aċċettati mill-gvern, u jiena ngħid li sabu art aktar għammiela u feritli fil-kumitat permanenti għall-konisiderazzjoni ta' abbozzi ta' liġi milli kieku ġew proposti fis-sessjoni plenarja.  Din hija l-idea tiegħi.  Jista' jkun li jiena żbaljat imma l-esperjenza tiegħi hija li minn mindu twaqqfu dawn il-kumitati, qisu kien hemm aktar atmosfera li wieħed jipproponi, jaċċetta u jiddiskuti għax qegħdin fi grupp iżgħar milli fi gruppi kbar.  J'Alla, jekk naslu biex nagħmlu din l-emenda futura fil-parlament, jirnexxi wkoll l-esperiment tal-kumitati permanenti l-oħra għar-rigward il-kumitat permanenti għall-konsiderazzjoni ta' riżoluzzjonijiet parlamentari dwar trasferiment ta' artijiet.

  Mr Speaker, jiena naħseb li għidt biżżejjed fuq din ir-riżoluzzjoni.  Ressaqnieha l-ewwel waħda fl-ewwel sessjoni li stajna għaliex tistgħu timmaġinaw li in parti, id-dipartiment ta' l-artijiet huwa paralizzat mingħajr din il-policy.  Jiġifieri mis-16 ta' Lulju sal-lum kull darba li d-dipartiment ta' l-artijiet ried jagħti xi proprjeta` tal-gvern bi kwalunkwe titolu, anke b'titolu ta' encroachment, ma setax jagħmel dan ħlief b'sejħa għal tenders.  Għalhekk, malli napprovaw din il-policy, inkunu nistgħu nagħmlu t-trasferiemnt tal-backlog ta' każijiet li qed jistennew, dejjem skond il-policy tal-parlament kif ukoll il-policy interna tad-dipartiment ta' l-artijiet.

 THE DEPUTY SPEAKER:  Grazzi.  Aktar rimarki?  L-Onor. Joe Mizzi.

  ONOR. JOE MIZZI:  Mr Speaker, il-Ministru Tonio Borg għamel spjegazzjoni ta' din il-policy li ilha hemmhekk u tista' tgħid li ġiet attwata kemm mill-Partit Nazzjonalista fil-gvern u kemm mill-Partit Laburista fil-gvern.  Fil-fatt, kif qal huwa, l-unika ħaġa ġdida li qed iżid illum hija li daħħal il-fidi u qiegħda torbot riżoluzzjoni oħra li wkoll kienet skadiet.  Imma meta ġejt biex nara kif kienet qabel u għaliex daħħal il-fidi issa, il-parir li ngħatajt kien li fejn jidħlu flats u djar fiċ-ċirkostanti li semma l-Ministru, il-fidi kien covered ukoll mill-bejgħ, pero' jista' jkun li kien hemm xi affarijeit oħrajn li m'humiex ċari. (Interruzzjonijiet) Minn dan il-lat żgur li m'hemm kontestazzjoni ta' xejn.

  Il-Ministru tkellem ukoll dwar il-joint office u minn kif spjega li mxew l-affarijiet f'dan l-uffiċċju u anke fid-dipartiment ta' l-artijiet, jidher ċar li taħt il-Gvern Laburista sar xogħol li ħalla riżultati pożittivi u l-Ministru dan irrikonoxxih ukoll.  Barra l-policy, kif qal ukoll il-Ministru, id-dipartiment jagħmel regolamenti kif għandhom jimxu l-affarijiet.  Jiena nemmen li minkejja dawn il-policies xorta hemm problemi li minħabba fihom qed ibati iċ-ċittadin, pero' dawn nirriferi għalihom iktar 'il quddiem.  

  Fl-aħħar kummenti tiegħu, il-Ministru ssuġġerixxa li riżoluzzjonijiet bħal dawn għandhom jiġu diskussi fil-kumitati permanenti tal-Kamra.  Dawn huma affarijiet li jitolbu trasparenza u din kienet l-aim tal-Gvern Laburista.  Fil-fatt kien il-Partit Laburista li wara li kienet ġiet ir-riżoluzzjoni biex ingħatat art ta' Chambrai jew tal-Yellow Garage - ma nafx liema waħda kienet eżattament - kien qal li meta art terġa' tingħata lil xi ħadd, trid terġa' ssir riżoluzzjoni quddiem il-Parlament.  Jiġifieri l-Gvern Laburista diġa` kien qed jara dawn l-affarijiet u ried li jkun hemm it-trasparenza.  Pero' dawn is-suġġerimenti l-Onor. Borg imissu ressaqhom proprju meta ġiet diskussa r-riżoluzzjoni biex tingħata l-art ta' Chambrai, meta kellna d-diskussjoni dwar il-Yellow Garage u anke meta kellna l-kwestjoni tal-McDonalds, biex juri li jrid it-trasparenza, u minn hemmhekk kien joħroġ ċar li f'dan il-Parlament kulħadd irid it-trasparenza u li l-affarijiet isiru kif suppost.  Imma li wieħed jitkellem b'dan il-mod wara li l-affarijiet ikunu saru, allura jidħollok id-dubju tal-kredibilita`.  Huwa tajjeb li nitkellmu f'dan il-parlament għaliex jiena nemmen li lill-poplu trid turih li l-affarijiet qed isiru bi trasparenza u għandu jisma' kemm il-kummenti pożittivi u anke negattivi li jingħadu hawnhekk.

  Mr Speaker, minkejja li f'dawn l-aħħar sentejn il-Gvern Laburista għamel minn kollox biex itejjeb id-dipartiment ta' l-artijiet, xorta għad hemm ċerti problemi li l-poplu in ġenerali jbati minħabba fihom.  Kif jaf kulħadd, meta xi ħadd imur fid-dipartiment ta' l-artijiet jitlob li tingħatalu biċċa art li tmiss mad-dar tiegħu jew affarijiet simili, il-policy hija li jrid ikun hemm l-approvazzjoni mill-Awtorita` ta' l-lppjanar.  Meta wieħed japplika lill-Awtorita` ta' l-Ippjanar jrid iħallas għall-ispejjeż u jekk l-applikazzjoni tiegħu ma tkunx ġiet aċċettata jista' jappella u s'intendi jħallas aktar spejjeż.  Imbagħad jekk din tiġi aċċettata mill-Awtorita` ta' l-Ippjanar, id-dipartiment ta' l-artijiet, li huwa s-sid, għandu d-dritt li l-affarijiet imexxihom 'l quddiem u jagħti jew ma jagħtix ir-right of first refusal jew joħroġha b'tender.  Imbagħad jekk ma jkunx hemm right of first refusal - s'intendi anke jekk ikun hemm right of first refusal għax trid teħodha bl-ogħla offerta li jkun hemm - u jkun hemm min jitfa' aktar, bħala somma ta' flus, minn dak li tħabat biex iġib il-permessi mill-Planning Authority u għamel l-ispejjeż, allura mhux se jeħodha dak li għamel l-ispejjeż imma jeħodha dak li għamel l-ogħla offerta.  Jiena naħseb li hawnhekk id-dipartiment jista' jagħmel l-applikazzjoni hu ma' l-Awtorita' ta' l-Ippjanar, iħallas l-ispejjeż hu u wara li joħroġ is-sejħa għat-tender, min jeħodha jintalab iħallas l-ispejjeż li jkun għamel id-dipartiment.  Naħseb li fil-prattika ma tistax tkun aktar ġusta minn hekk u wieħed għandu jikkonsidra dan li qed ngħid għaliex, kif jaf kulħadd, mhux l-ewwel darba li applikaw għal biċċa art lill-Planning Authority u ma ħaduhiex jew għax qam xi intopp jew inkella għaliex kien hemm min tefa' offerta akbar.

  Problema oħra li tkellem kemm-il darba dwarha l-Onor. Tonio Borg, anke meta ddiskutejna din ir-riżoluzzjoni, hija l-kwestjoni dwar l-art li tiġi esproprjata, art li tittieħed lil xi ħadd mill-gvern.  Din ukoll tinvolvi ċerti spejjeż u ċerti problemi, pero' l-policy qiegħda hemmhekk.  Imma minkejja li l-policy hija ċara, fil-prattika xorta qed ikun hemm problemi kbar u ħafna nies m'humiex qed jitħallsu ta' l-art li tkun itteħditilhom.  Imma anke d-dipartiment qed ibati minn dan l-angolu għaliex minkejja li, per eżempju, jieħu l-art illum, jekk lil min ħadha jiġi avżat 20 sena oħra, il-valur ta' l-art ma jkunx dak tal-lum imma ta' 20 sena oħra.  Jiġifieri l-valur ta' l-art se jiżdied, u dan hu telf ta' flus għall-gvern.  Dan barra li jkun irid iħallas xi danni li jammontaw għal 5% ta' l-ammont kull sena minn meta l-gvern ikun esporprja l-art.  Dawn ukoll huma affarijiet li wieħed irid jarahom.   Fil-fatt il-Gvern Laburista kien ħa passi u qabbad mal-21 avukat sabiex jistabilixxu l-valur ta' l-art meħuda, pero' minkejja dan xorta għad hemm nuqqas ta' nies tekniċi li jkunu jistgħu jmexxu x-xogħol 'il quddiem.  Għalhekk tajjeb li l-ministru responsabbli jara li dak li beda l-Gvern Laburista jkompli jmexxih 'il quddiem u jżid aktar nies tekniċi fid-dipartiment ħalli jkun jista' jħaffef dan ix-xogħol.  

  Tajjeb li nfakkar lin-naħa tal-gvern, li sa ftit xhur ilu kienu fl-oppożizzjoni, li fil-kummenti tagħhom kienu qed jagħtu lill-poplu x'jifhem - speċjalment lil dawk li kellhom xi art esproprjata mill-gvern - li la jitla' fil-gvern il-Partit Nazzjonalista jkunu jistgħu jitħallsu.  Jien ma nafx kemm hu possibbli  li dawn il-wegħdiet jiġu mwettqa għax il-pjaga kibret.  Minkejja li uffiċjalment l-ammont dovut kien jidher li huwa ta' ¥12-il miljun jew ftit iktar, pero' meta wieħed jara l-valur ta' l-art illum isib li s-somma li jrid jagħti l-gvern illum titla' ħafna aktar, titla' għal kważi ¥60 miljun.  Veru li din hija xi ħaġa li l-gvernijiet kollha ta' qabel, biex ngħid hekk, tefgħuha fuq l-ixkaffa imma n-naħa l-oħra qabel l-elezzjoni wiegħdet li se ssolvi din il-problema.  Għalhekk issa naraw jekk din hijiex xi wegħda oħra li saret qabel l-elezzjoni u issa jgħidu li għandna l-problemi u rridu nagħmlu saqajna ma' l-art.  Jidher li hekk se jiġri iżda nispera li l-ministru responsabbli fl-aħħar jirrispondina u jgħidilna eżatt x'se jiġri minn dawk l-artijiet kollha esproprjati u kif se jingħataw il-flus lil dak li kienu sidien tagħhom.  (Interruzzjonijiet)  Jiena niftakar li l-Onor. Tonio Borg kien qal li l-ammont li għandu jingħata għall-esproprjazzjoni għandu jiżdied, pero' inutli żżid ¥500,000 għaliex l-ammont ta' flus li għandu jingħata huwa sostanzjali.  Il-problema tiġi solvuta billi jitħaffu l-affarijiet u jiġu cleared darba għal dejjem.  

  Jiena m'għandix x'nikkummenta aktar għaliex, kif qal il-Ministru stess, din hija policy imma naħseb li tajjeb jikkonsidra dawn il-kummenti li għamilt.  Min-naħa l-oħra rigward dak li qal l-Onor. Tonio Borg dwar il-kumitat permanenti, mhux bilfors li jkollna riżultat iktar pożittiv għax qegħdin ftit hemmhekk.  Għaliex jien nemmen li ċerti affarijiet importanti li jkunu ta' portata kostituzzjonali jew li jkollhom il-Messaġġ tal-President għandhom jiġu diskussi fil-Kamra kollha.  Għalhekk ħaġa bħal din fejn hemm bżonn li jidher li hemm it-trasparenza nemmen li għandha tiġi diskussa wkoll fil-Kamra kollha.  Pero' min-naħa l-oħra tajjeb li wieħed jikkonsidra l-kummenti li għamel l-Onor. Tonio Borg u jara kif jista' jtejjeb l-affarijiet ħalli jkun hemm trasparenza, iktar u iktar fejn jidħlu artijiet u investimenti bħalma kien ġara, per eżempju, fil-kwestjoni tal-Yellow Garage u tal-McDonald's.  Wieħed jawgura li 'l quddiem insibu xi metodu li jkun aktar trasparenti għaliex b'hekk il-poplu jkollu iktar fiduċja f'dan il-parlament.  Grazzi.

  THE DEPUTY SPEAKER:  Grazzi.  Aktar rimarki?  L-Onor. George Pullicino.

  L-ONOR. GEORGE PULLICINO: Grazzi. Sur President.  Naħseb li fuq dan is-suġġett jidher li m'hawnx kontroversja.  Huwa suġġett li jekk jiġi trattat tajjeb minna li niġu fdati bir-responsabbiltajiet ta' dawn l-oqsma, naħseb li nistgħu nirrendu servizz tajjeb ħafna lil dan il-pajjiż.  Fil-qasam ta' l-artijiet  wieħed irid jaħdem b'ħafna galbu, kemm għal dawk li huma pjanijiet short term kif ukoll long term.  Għal dak li huwa short term irridu nifhmu wkoll l-linja ġenerali li adotta dan il-gvern fil-qasam ta' l-użu ta' l-art.  

  Illum għandna opportunita` li naħseb li qatt ma kellna s'issa. għax għall-ewwel darba f'Malta għandna ministeru li taħtu hemm id-dipartimenti u l-aġenziji tal-gvern li b'xi mod jew ieħor għandhom x'jaqsmu ma' l-użu ta' l-art, ma' dak li jissejjaħ bl-Ingliż land-use management.  Issa wieħed irid jipprova jisfrutta dan il-fatt b'mod pożittiv.  U naħseb li l-iktar ħaġa pożittiva li wieħed jista' joħroġ huwa li dawn id-dipartimenti u l-aġenziji tal-gvern jaħdmu b'mod integrat.  Hija l-isfortuna ta' dan il-pajjiż li ħafna drabi d-dipartimenti jaħdmu disjointed minn xulxin, kulħadd għal rasu u ara ma jfettillekx tmiss biċċa informazzjoni ta' xi ħadd għaliex dik iqisha bħala parti mill-poter esklussiv tiegħu u jħossha ta' theddida.  Din l-opportunita` li għandna llum hija pożittiva ħafna u, bħala ministeru ta' l-intern, mill-bidu tajna indikazzjoni li issa rridu nisfruttaw dan il-fatt b'mod pożittiv. 

  Fil-fatt aħna diġa` bdejna naħdmu biex nagħmlu policies kemm jista' jkun integrati, b'mod li naslu biex nagħmlu l-aħjar użu ta' l-art, liema riżors m'huwiex riżors li jista' jikber bħar-riżors uman imma r-riżors ta' l-art huwa dak li hu, anzi bil-ħafna attivitajiet dejjem jiżdiedu u bil-kompetizzjoni kbira għall-art, kważi kważi d-dimensjoni ta' l-art dejjem tiċkien aktar milli tibqa' fejn hi.  Mhux talli m'hijiex statika talli hija dinamika ħafna u l-art disponibbli għalina bħala ċittadini ta' din il-gżira, kif ukoll għall-ġenerazzjonijiet ta' warajna, irridu naraw li tiġi amministrata tajjeb ħafna.  

  Wieħed mill-punti li aħna bdejna naraw li nimxu 'l quddiem fuqu huwa l-integrazzjoni ta' sistemi ta' komputerizzazzjoni bejn dawn id-dipartimenti u l-aġenziji tal-gvern sabiex ikollna proċess li kemm jista' jkun jintengra l-isforzi u d-data ta' dawn id-dipartimenti.  Għandna sitwazzjoni fejn ħafna dipartimenti ma jaqblux ma' xulxin, anke fil-programmi komputerizzati tagħhom, u jeħtieġ li naslu għal programm integrat għal dak li jissejjaħ GIS, geophysical information system, biex għallinqas fil-qasam ta' l-art ikollna l-informazzjoni integrata u minn dik id-data nkunu nistgħu nfasslu l-iżvilupp b'mod sostenibbli.  Naħseb li dan huwa punt kruċjali għax biex tippjana jrid ikollok id-data kważi at real time sabiex inti tkun f'pożizzjoni li verament tista' mhux biss tagħti servizz aħjar lill-pubbliku imma possibilment anke l-ħaddiema fid-dipartimenti tal-gvern ikollhom faċilitajiet ħafna aħjar biex ikunu jistgħu jaħdmu.  

  Fl-ewwel ġranet ta' meta assumejt ir-responsabbilta` tiegħi bħala segretarju parlamentari fil-ministeru ta' l-intern, kelli opportunita` nżur b'mod uffiċjali - mhux għax kelli għalfejn għax fil-prattika tiegħi bħala perit kont immur hemmhekk - il-land registry office tal-Belt, li jien jidhirli li huwa wieħed mill-aħjar uffiċċji, anzi naħseb li huwa eżempju ċar ta' kif possibilment l-uffiċċji u d-dipartimenti tal-gvern għandhom jitmexxew f'pajjiżna.  Dan l-uffiċċju mhux biss huwa effiċjenti ħafna fil-customer care imma huwa uffiċċju li għamel avvanzi kbar fit-teknika wżata biex jaqdu lill-klijent li, ladarba jidħol hemm ġew, jaf li se jinqeda b'mod tajjeb ħafna.  Naħseb li hemm bżonn inkomplu nżidu l-kapaċita` tad-dipartimenti tal-gvern biex is-servizz li nagħtu lill-pubbliku jkun aħjar.  Huwa importanti li mhux biss nixtru l-computers imma li nimmassimizzaw il-potenzjal tal-computers u tan-nies li jużawhom.  

  Jien kelli wkoll opportunita` li mmur fid-dipartiment ta' l-artijiet u jkolli nistqarr li kont daqsxejn sorpriż li għalkemm hemm il-computers u minkejja li numru kbir mill-ħaddiema għandhom ukoll il-kapaċita` u l-faċilita` li jużaw l-autocad, li hija sistema komputerizzata ta' kif tagħmel id-disinnji, sfortunatament għadhom bis-sistema l-antika fejn tintuża d-draughtsboard minflok ma tintuża s-sistema komputerizzata.  Irridu naraw li din is-sena kif ukoll is-sena li ġejja r-riżorsi umani kif ukoll fiżiċi li hemm fid-dipartiment ta' l-artijiet jintużaw b'mod tajjeb u jiġu massimizzati mhux biss fl-interess tal-pubbliku, imma fl-istess interess tal-ħaddiema li jaħdmu fid-dipartiment ta' l-artijiet u dipartimenti oħrajn sabiex inkunu f'pożizzjoni li nistgħu verament naslu li jkollna sistema integrata effiċjenti fil-qasam ta' l-użu u l-immaniġġjar ta' l-art f'pajjiżna.  

  S'issa jien semmejt żewġ dipartimenti, id-dipartiment tar-reġistru ta' l-artijiet u d-dipartiment ta' l-artijiet.  Ikolli ngħid li uffiċċju li m'huwiex miexi daqstant bl-istess rata ta' effiċjenza huwa l-uffiċċju konġunt, dak li bl-Ingliż jissejjaħ il-joint office, li jekk xejn għandu jkun ħafna aktar joint mal-kumplament tad-dipartimenti tal-gvern f'dan il-qasam.  Naħseb li hawnhekk bħala gvern irridu nagħmlu ħafna aktar sforzi mill-isforzi li għamlu l-amministrazzjonijiet differenti sal-lum sabiex dan l-uffiċċju mhux biss ikun aktar effiċjenti - u għandu bżonn ikun ħafna iktar effiċjenti  għax l-ipproċessar tal-files suppost jispiċċa sas-sena 2003, u bir-rata li qed jiġu pproċessati l-files illum jonqosna 26 sena oħra biex ikunu pproċessati l-files - imma rridu naraw li l-pubbliku ġenerali li jmur il-joint office ikun moqdi ħafna aħjar milli huwa llum.  Jeħtieġ li meta l-pubbliku jagħmel complaint jew inkella jistaqsi xi ħaġa jkollu feedback.  Sfortunatament għad għandna ħafna każijiet fejn il-pubbliku jikteb jew inkella jmur il-joint office u mhux talli ma jeħux risposta talli ħafna drabi jsib il-bibien magħluqa.  

   Irridu naraw li l-joint office ikun ħafna u ħafna aktar effiċjenti u, kif qal tajjeb anke l-Ministru Tonio Borg, mhux biss ikun effiċjenti għan-nies imma jintuża wkoll b'mod pożittiv għad-dħul tal-gvern.  Irridu nifhmu li bħala pajjiż l-art li l-gvern ħa mingħand il-knisja ma ħadhiex b'donazzjoni imma ħadha bi prezz, u issa l-Istat irid jara li jiġbor kemm jista' jkun dħul minn dik il-proprjeta` sabiex jagħmel tajjeb għall-prezz li kellu jħallas għaliha.  Naħseb li dan huwa qasam li fix-xhur u s-snin li ġejjin wieħed irid jieħdu ħafna aktar, kif ngħidu s-soltu, b'ħeġġa u bi grinta sabiex dan l-uffiċċju li sal-lum kien kemmxejn diżorganizzat, jagħti ħafna u ħafna aktar servizz mhux biss lill-pubbliku iżda anke lill-gvern.  

  Mr Speaker, x'inhu l-iskop ta' din il-mozzjoni?  Din il-mozzjoni hija ntiża sabiex niffaċilitaw ukoll ix-xogħol ta' din il-Kamra u ma jkollniex għalfejn noqgħodu niġu kull darba biex niddiskutu partijiet spezzettati.  Ġaladarba din il-mozzjoni tgħaddi minn din il-Kamra - ma narax diffikulta' biex tgħaddi għax iż-żewġ naħat naqblu kemm fl-ispirtu kif ukoll fuq id-dettall tagħha - inkunu nistgħu nimxu ħafna aktar 'il quddiem sabiex l-art tal-gvern tkun tista' tiġi managed b'mod li mhux biss tagħti servizz lill-gvern imma biex il-pubbliku Malti wkoll ikun jista' jutilizza din l-art għal skopijiet soċjali, li fl-aħħar mill-aħħar ikunu fl-interess u l-ġid komuni ta' pajjiżna.  

  Punt importanti ieħor li wieħed irid isemmi b'relazzjoni ma' din il-mozzjoni huwa illi l-art tal-gvern trid tkun managed b'mod illi nifhmu mhux biss l-esiġenzi tagħna llum imma anke l-esiġenzi ta' ġenerazzjoni futuri tagħna.  Irridu noqogħdu attenti li ma neħdux deċiżjonijiet li bihom naħsbu li nkunu sempliċement qed inżidu d-dħul tal-gvern u li għada pitgħada jkollhom riflessjoni negattiva fuq dak illi l-ġenerazzjonijiet ta' warajna jkollhom bżonn iwettqu.    L-istudju li nagħmlu biex l-art tiġi managed u ippjanata m'għandux ikun in a disjointed fashion u m'għandniex nieħdu każ każ imma għandna nħarsu lejh b'mod sħiħ u b'mod li jkun sostenibbli għal pajjiżna.  Is-sostenibilita' ta' l-art m'hijiex xi ħaġa li nitkellmu fuqha sempliċement bi cliche', għall-bżonnijiet tal-ġenerazzjoni tagħna, imma rridu  nifhmu li hija ta' importanza kbira sabiex nipproteġu anke d-drittijiet tal-ġenerazzjonijiet li għad iridu jkollna.  Jekk naslu biex nagħmlu dan inkunu f'pożizzjoni aħjar biex nissalvagwardjaw id-drittijiet tal-ġenerazzjonijiet futuri ta' pajjiżna.  

  Matul l-aħħar għaxar snin pajjiżna għamel ukoll qabża ta' kwalita' f'dan il-qasam u permezz ta' l-Awtorita' ta' l-Ippjanar kif ukoll ta' dipartimenti oħrajn, beda għall-ewwel darba jiġbor data illi ma kenitx teżisti.  Ħafna drabi, kull min kellu jieħu deċiżjoni dwar kif tiġi managed l-art f'pajjiżna spiċċa biex ħa deċiżjonijiet li ma kenux studjati u lanqas kienu bbażati fuq data xjentifika.  Għalkemm l-Awtorita' ta' l-Ippjanar għandha  ħafna kritika ndirizzata lejha, ċertament irridu nagħtuha wkoll il-mertu li jistħoqqilha.  Hi kienet l-aġenzija l-aktar fil-forefront ta' dan il-pajjiż sabiex tinġabar kemm jista' jkun din id-data.  Irridu naslu biex id-data li għandha l-Awtorita' ta' l-Ippjanar tkun marbuta ma' data ta' dipartimenti oħra tal-gvern u b'dan il-mod ikun hemm inter-attivita' bejn id-dipartimenti lkoll flimkien. Ċertament jekk nagħmlu hekk bħala prijorita' inkunu qed noħolqu bażi soda għall-mod kif tiġi managed l-art fil-futur, pero' qabel xejn irridu nifhmu li qabel ma nieħdu xi deċiżjoni rridu nkunu nafu x'se jkun l-impatt tagħha.  

  Waħda mill-proposti li anke ssemmiet fid-diskors tal-ftuħ tal-parlament mill-President, kien il-kunċett ta' l-integrated resource management.  Dan il-prinċipju diġa' adottawh numru ta' pajjiżi - għalkemm b'metodi differenti - sabiex ikunu jistgħu jaraw ix-xenarji differenti li jista' jkollhom id-deċiżjonijiet li jieħdu f'oqsma differenti.  Huwa importanti li anke aħna namplifikaw dan il-proċess ta' integrated resource management mhux biss fil-qasam ta' l-art - kieku nkunu kapaċi nagħmlu dan imqarr fil-qasam ta' l-art biss inkunu diġa' għamilna pass kbir 'il quddiem - imma anke f'setturi importanti oħrajn, f'dak li huwa riżors uman kif ukoll f'dak li jissejjaħ man-made properties.   Jekk għallinqas fis-snin li ġejjin inkunu kapaċi niġbru l-proċessi li hemm bżonn biex nagħmlu dan, inkunu f'pożizzjoni ħafna aktar tajba fis-snin li ġejjin li nippjanifikaw mhux biss il-qasam ta' l-art iżda li naraw ir-rifless ta' deċiżjonijiet li nieħdu fil-qasam ta' l-art fuq is-setturi l-oħrajn.  Jekk jirnexxielna nagħmlu dan,  kull min għada pitgħada jieħu deċiżjoni fuq kif l-art tiġi managed, ikollu wkoll iħares lejn l-impatt ta' dik id-deċiżjoni fuq ir-riżorsi umani ta' pajjiżna, fuq il-qasam soċjali kif ukoll fuq il-qasam ekonomiku ta' pajjiżna.  Ħafna drabi nieħdu deċiżjonijiet fuq dak li naħsbu li se jkun l-effett u dan ma jkunx ippruvat jew immodellat b'mod xjentifiku.  

  Irridu naslu biex pajjiżna jkollu l-possibbilta' li fil-qasam ta' l-art nifhmu eżatt l-impatt tad-deċiżjonijiet tagħna fuq il-qasam ekonomiku, il-qasam soċjali u l-qasam tar-riżorsi umani.  Jekk ma nagħmlux hekk u nibqgħu nieħdu d-deċiżjonijiet tagħna fuq dak li aħna personalment naħsbu, jew fuq dak li ħaddieħor ikun qalilna li jaħseb - kif dejjem għamilna s'issa - ma nkunux qegħdin nieħdu d-deċiżjonijiet tagħna fuq fatti u mudelli xjentifiċi.  Qed ngħid dan kollu għax huwa importanti li nifhmu fejn irridu naslu.  Għandu jkollna sistemi li jgħinuna verament niddeċiedu dwar l-użu ta' l-art għax dan huwa wieħed mir-riżorsi l-aktar ristretti ta' pajjiżna u dan norbtu wkoll ma' l-aspett politiku.  Flimkien ma' l-oppożizzjoni irridu naraw il-proposta - li mhux biss aħna għamilna imma għamlu anke persuni oħrajn - illi meta għallinqas il-gvern ikun sejjer jgħaddi art lil organizzazzjonijiet privati jew kummerċjali, dan il-parlament jiddiskuti il-provvista ta' dik l-art mhux biss fit-termini legali tal-kuntratt imma wkoll f'terminu aktar wiesa' tal-management u l-ippjanar ta' l-art.  

  Dan huwa importanti għax s'issa - għallinqas fis-sentejn li ilni fil-parlament - kull meta tkellimna fuq l-art dejjem ħassejt li d-diskussjoni ħafna drabi ċċentrat u ppernjat biss fuq punti legali u kważi xejn fuq l-aspett tekniku kif xjentifikament ikun l-aħjar li dik l-art tiġi utilizzata.   Jiena nawgura li f'din il-Kamra mhux biss naslu biex ikun hemm ftehim bejn iż-żewġ naħat dwar kif wieħed jasal biex jiddiskuti mhux f'sessjoni plenarja imma li jkun hemm kumitat  apposta biex jiddiskuti kull kuntratt li din il-Kamra jidhrilha li għandu jmur quddiem dak il-kumitat  - nawgura li għall-inqas naslu għal dan - imma l-awgurju tiegħi jmur oltre minn hekk.  Nawgura li d-diskussjoni fuq kuntratti ta' art li l-gvern ikun beħsiebu jagħmel ma' korpi kummerċjali jew organizzazzjonijiet volontarji jkunu studjati b'mod tekniku ħalli naraw li dik l-art li l-gvern ikun se jagħti mhux biss tkun tagħmel sens legali fil-kuntratt imma tkun tagħmel sens ħafna iktar wiesa' f'dik li hija sostenibilita' tal-mod kif qegħdin nimmaniġjaw l-art f'pajjiżna.

  Sur President, dan mhux biss huwa awgurju tajjeb għal dan il-Parlament imma huwa awgurju tajjeb għal dawk f'pajjiżna li jħarsu lejn dan ir-riżors b'ottika ta' importanza kbira, għalkemm għad hawn grupp ta' nies li jħarsu biss lejn il-maktur ta' l-art tagħhom u ftit jaħsbu fuq l-immaniġġjar u l-ippjanar ta' l-art disponnibbli f'pajjiżna b'mod sħiħ.  Ċertament li f'dan il-qasam il-gvern irid jagħti l-eżempju u jrid juri bil-fatti li meta jippjana u jimmaniġġja l-art tiegħu jkun qed jagħmel l-affarijiet bis-serjeta' li tkun trasparenti għal kulħadd.  Jekk naslu biex nagħmlu dan, l-eżempju tagħna jkun eventwalment rifless fil-mentalita' tal-poplu Malti li jibda jħares lejn l-immaniġġjar u l-ipppjanar ta' l-art f'pajjiżna b'mod ħafna iktar wiesa' u li jmur 'il bogħod mill-interessi egoistiċi li ħafna drabi jiddominaw dan is-suġġett.  Jiena nawgura li din id-diskussjoni ma tkunx tirrispekkja biss din il-mozzjoni fis-sens dejjaq tagħha iżda tirrispekkja wkoll l-ispirtu li bih tressqet fil-parlament.  Aħna ma ressaqniex din il-mozzjoni biss biex nirregolaw din il-leġislazzjoni imma ressaqniha fl-ispirtu ta' kif l-art f'pajjiżna hemm bżonn li tiġi mmaniġġjata u ppjanata.  Jiena għalhekk għamilt diskors li m'huwiex ristrett biss għal din il-mozzjoni imma amplifikajt ukoll fuq dak li naħseb li huwa importanti ħafna.  Jeħtieġ li l-immaniġġjar u ppjanar ta' l-art f'pajjiżna jitpoġġa fuq bażi xjentifika li tagħmel użu mill-aħjar teknoloġiji li għandna disponnibbli llum.

  Jiena llum kelli l-opportunita' niftaħ training course organizzat mill-institute for coastal development fi ħdan il-Fondazzjoni għall-Istudji Internazzjonali.  Wara li ftaħt il-kors, kelli l-opportunita' wkoll nara l-iżvilupp li sar matul l-aħħar tliet snin għal dak li għandu x'jaqsam mar-riżors tant importanti ta' satellite imagery u kif nistgħu nużaw l-immaġini tas-satellita biex nimmaniġġjaw mhux biss l-art li għandna iżda anke l-kosta u l-baħar ta' madwarna.  Jeħtieġ li dawn it-teknoloġiji li diġa' huma disponnibli għalina jintużaw ukoll mid-dipartimenti tal-gvern.  Għalhekk filwaqt li napprezza l-isforzi li għamel dan l-institute for coastal development matul it-tliet snin li għaddew biex żviluppa l-potenzjal teknoloġiku li għandu llum, l-appell tiegħi f'din l-okkażjoni kien li dawk ir-riżorsi jintużaw minn kulħadd.  Huwa importanti ħafna li dawn ir-riżorsi ma jkunux il-preġju biss ta' l-institute for costal development imma jkunu użati wkoll mid-dipartimenti u aġenziji tal-gvern.

  Sur President, jiena dejjem insostni li huwa ħafna iktar importanti għal pajjiżna bħala pajjiż żgħir li l-potenzjal tagħna ma nidduplikawhx u li r-riżorsi li għandna nimmassimizzawhom u nużawhom bl-aħjar mod minn kulħadd.  Jekk naslu biex nagħmlu hekk, dan ikun ta' benefiċċju kbir kemm għalina u kemm għall-bżonnijiet tal-ġenerazzjonijiet futuri ta' dawn il-gżejjer.  Jiena naħseb li din il-mozzjoni tindirizza dak li huwa short term għal dak li għandu x'jaqsam ma' kif il-gvern iqassam b'mod razzjonali l-art li għandu disponnibli għalih, kemm dik l-art li hija tiegħu kif ukoll dik li għaddiet għandu permezz tal-ftehim mas-Santa Sede.  Pero' jiena naħseb li f'din il-Kamra m'għandniex nindirizzaw id-diskussjoni tagħna b'mod ristrett għal dak li hawn f'din il-mozzjoni biss.  L-awgurju tiegħi huwa li fid-diskussjoni hawn ġew fuq dan is-suġġett namplifikaw aktar minn dak li tgħidilna din il-mozzjoni.  Grazzi,  Sur President.

  THE DEPUTY SPEAKER:    Grazzi.  Aktar rimarki?  L-Onor. Charles Buhagiar.

  ONOR. CHARLES BUHAGIAR:  Mr Speaker, nieħu l-opportunita' li offrieli l-Onor. Pullicino u namplifika ftit iktar fuq dak li hawn miktub hawnhekk.  Nibda billi ngħid li naqbel ħafna ma' xi ħsibijiet li ntqalu s'issa f'din il-Kamra.  L-art hija riżors importanti f'pajjiżna imma hija ħafna iktar importanti għall-gvern għax huwa huwa kkalkolat li l-gvern għandu kważi terz tal-proprjeta' kollha f'Malta u jekk ma' din iżżid il-proprjeta' li ġiet għandu permezz tat-trasferiment mingħand il-knisja, issib li l-gvern għandu chunk kbira tal-proprjeta' f'pajjiżna.  Kif nafu pero', il-proprjeta' tal-joint office ma tistax tintuża bl-istess mod kif tintuża proprjeta' tal-gvern.  Din il-proprjeta' trid tintuża bil-mod li huwa speċifikat fil-kuntratt li kien sar bejn il-Knisja u l-istat, fis-sens li din hija ristretta għall-użu soċjali, mentri fil-każ tal-proprjeta' tal-gvern m'hemmx din it-tip ta' restrizzjoni.

  Fit-22 xahar ta' Gvern Laburista aħna għarafna l-importanza li għandu dan is-settur u ħadna diversi inizjattivi biex din il-proprjeta' tiġi mmaniġġjata aħjar.  Nieħu pjaċir ninnota wkoll li din id-darba l-lands department u l-joint office ġew taħt dekasteru wieħed għaliex nemmen li permezz ta' hekk ikun hemm kordinament aħjar fl-użu ta' l-art f'pajjiżna.  Ta' min ifakkar ukoll li qabel Ottubru ta' l-1996 id-dipartiment ta' l-artijiet kien meqjus bħala d-dipartiment tal-kastig, u ħafna ħaddiema kienu jintbagħtu hemmhekk biex ma jkunux f'għajn in-nies.  Ovvjament pero' b'dawn it-tip ta' nies ma tistax tippretendi li l-affarijiet jimxu tajjeb.  Madanakollu mill-esperjenza tiegħi naf li fid-dipartiment ta' l-artijiet hemm nies li huma kapaċi u nixtieq nieħu din l-opportunita' biex nirringrazzjahom għas-sehem tagħhom matul l-amministrazzjoni preċedenti.

  Sur President, jekk verament irridu li dan is-settur jimxi 'l quddiem, allura l-ewwel ħaġa li rridu nagħmlu hija li naraw li d-dipartiment ta' l-artijiet ikollu r-riżorsi meħtieġa.  Fost l-aktar riżorsi mportanti li għandu bżonn dan id-dipartiment huma l-periti mħarrġa fl-estate management.  Il-gvern, li għandu din il-proprjeta' kollha f'idejh, m'għandux nies li huma professjonali fix-xogħol tagħhom, li huma kapaċi jmexxu dan id-dipartiment kif inhu xieraq.  Nerġa' ngħid, bl-ebda mod ma rrid nirrifletti ħażin fuq in-nies li hemm pero' żgur li hemm nuqqas ta' professjonisti.

  L-Onor. Pullicino qal li ħafna mill-proprjeta' tal-gvern għadha m'hijiex komputerizzata.  Dan huwa veru; u hemm bżonn li nagħmlu sforz kbir biex il-proprjeta' kollha tal-gvern tiġi mpoġġija fuq il-computer ħalli permezz ta' hekk ikollna record tajjeb ta' x'għandu l-gvern.  Bżonn ieħor ta' dan id-dipartiment huwa l-ispazju.  Fil-fatt waħda mill-ewwel affarijiet li konna għamilna fl-amministrazzjoni Laburista kienet li rajna kif se ntejbu l-faċilitajiet li fihom jaħdmu n-nies.  Jekk trid li n-nies jaħdmu b'mod effiċjenti, trid tara li jkollhom il-faċilitajiet biex jaħdmu u l-ispazju fejn jaħmdu.  Dan huwa dipartiment importanti ħafna  u jekk  naraw li nħaddmuh tajjeb mhux ¥6 miljun fis-sena għandna ndaħħlu!

  Fil-fatt il-Ministru Tonio Borg fl-introduzzjoni għal din ir-riżoluzzjoni qal li l-gvern idaħħal ¥6 miljun f'kirijiet kull sena u madwar ¥0.5 miljun f'bejgħ ta' proprjeta'.  Jiena jidhirli li meta tqis l-ammont ta' proprjeta' li għandu l-gvern, dawn l-ammonti huma relattivament żgħar u jien persważ li

jekk il-proprjeta' tiġi managed aħjar, allura d-dħul tal-gvern għandu jikber konsiderevolment.  Dan huwa importanti ħafna li jsir, speċjalment illum, għax peress li s-sitwazzjoni finanzjarja hija prekarja ħafna fil-qasam tal-finanzi pubbliċi, allura tikber l-importanza - fil-fatt din diġa' konna qed nisħqu fuqha fil-passat - li r-returns mill-proprjeta' tal-gvern jiġu massimizzati, imma biex inti tkun kapaċi timmassimizza dawn ir-returns trid tamministra b'mod tajjeb.

  Ħaġa oħra li għamilna sabiex inkunu kapaċi namministraw aħjar il-proprjeta' tal-gvern kienet li għamilna s-set-up ta' l-estate management department.  B'daqshekk jien m'iniex qed ngħid li dan id-dipartiment huwa adegwat kif inhu u ċertament hemm ħafna iktar x'isir, pero' żgur li dan huwa pass fid-direzzjoni t-tajba u jien nittama li dan il-gvern ikompli jsaħħaħ lil dan id-dipartiment.  Aħna mill-ewwel għarafna l-bżonn li l-proprjeta' tal-gvern titħaddem aħjar u għalhekk ħafna diversi inizjattivi.  Issa, ġaladarba qed nitkellmu fuq ir-riżoluzzjoni li permezz tagħha jsiru t-trasferimenti fuq proprjeta' tal-gvern lil terzi, ikun tajjeb li nitkellmu wkoll - fil-fatt il-Ministru Borg diġa' tkellem ftit fuqha din - dwar metodi oħrajn ta' kif isiru trasferimenti tal-proprjeta' tal-gvern lil terzi.

  Mr Speaker, wieħed mill-metodi l-oħrajn li ssemmew hawnhekk huwa li tinġieb riżoluzzjoni apposta quddiem il-parlament meta l-gvern ikun se jagħti xi proprjeta' lil xi terzi, u hawnhekk nixtieq nagħmel punt li naħseb li għandu ċerta rilevanza għal dan id-debate.  Jekk aħna qegħdin naqblu li għandna nimmassimizzaw ir-return li għandu jkollha l-proprjeta', il-gvern bilfors li l-ewwel ħaġa li jrid jagħmel hija li jħares lejn il-proprjeta' li għandu u li tista' tagħtih return tajba imma għal xi raġuni jew oħra ma tkunx qed tintuża tajjeb jew addirittura ma tkun qed tintuża xejn.  

  Mr Speaker, waħda mill-affarijiet li għamlet l-amministrazzjoni Laburista ta' l-1996 kienet li rat kif se tuża dik il-proprjeta' li ma kenitx qed tintuża u kellha potenzjal ta' żvilupp sabiex filwaqt li jinħoloq l-investiment fil-pajjiż nieħdu ċertu return minnha.  Din kienet l-istrateġija li beda miexi biha l-Partit Laburista fil-gvern, u hawnhekk nistgħu nsemmu d-diversi proġetti li kellu f'moħħu l-Gvern Laburista fuq proprjeta' li hija meqjusa bħala prime site imma li tinsab fi stat ta' abbandun.  Il-Ministru Borg għamel riferenza għall-proġett tal-Kottonera.  Fil-fatt bla ebda dubju l-Birgu waterfront huwa prime site u dan ġie saħansitra identifikat bħala tali mill-Planning Authority, li għamlet ċerti studji.  Illum dan il-post qiegħed jibki biex jiġi żviluppat u hekk għandu jsir jekk aħna nemmnu verament li rridu niġġeneraw mill-ġdid l-ekonomija ta' dik l-area.

  Mr Speaker, wieħed mill-għanijiet primarji tal-Gvern Laburista illi jibda bil-launching tal-proġett tal-Birgu kien appuntu li ried iwassal messaġġ dwar il-bżonn urġenti li jsir żvilupp li permezz tiegħu jkun hemm riġenerazzjoni f'din l-area li għandha potenzjal kbir u li tħalliet fi stat ta' abbandun għal ħafna snin.  Fil-fatt jekk wieħed jeżamina l-area li kienet earmarked għall-iżvilupp ġewwa l-Kottonera jsib li apparti l-moll innifsu hemm diversi palazzi storiċi u palazzi li għandhom rikkezza arkitettonika kbira imma minħabba n-nuqqas ta' fondi li kellhom il-gvernijiet ta' qabel kienu tħallew jaqgħu fi stat diżutli.  Biżżejjed ngħidu li ħafna minn dawn il-palazzi kienu jintużaw biex fihom jinżammu l-annimali - bħal qtates, klieb, tiġieġ u fniek - u għalhekk meda bdejna għaddejjin bid-diskussjonijiet fuq dan il-proġett iddeċidejna li l-ewwel ħaġa li għandna nagħmlu hija li niżgumbraw lill-isquatters li kienu qed jagħmlu użu minn dawn il-palazzi.  Fil-fatt meta morna biex niżgumbraw lil dawn l-isquatters hemmhekk instab minn kollox, saħansitra deffsu f'palazz minnhom karozza li kienet intużat f'hold-up ħafna xhur ilu, għalquha b'katnazz u remew iċ-ċavetta.  Dan qed ngħidu biex wieħed ikun jista' jara f'liema stat kien jinstab dan il-bini, iktar u iktar meta wieħed jiftakar li dan il-bini kellu potenzjal kbir.  Kif għidt diġa', kien għalhekk li l-Gvern Laburista ta' l-amministrazzjoni preċedenti ddeċieda li jiżviluppa din l-area bħala marina bil-faċilitajiet kollha li jmorru ma' żvilupp bħal dan.  Jien m'iniex se noqgħod nirrepeti x'ġara f'dan il-Parlament fuq dan il-proġett pero' nista' ngħid li jidher ċar li llum dan il-proġett m'għadux fuq il-fast track imma dar fuq is-slow track għax m'aħna nisimgħu xejn fuqu ħlief li l-ministru ltaqa' mat-tali konsorzju u ma' l-ieħor.  Issa ħalli ngħaddi biex nagħmel punt li nħoss li għandu ċerta importanza.

  Mr Speaker, jidher ċar li fid-diskussjonijiet li qed ikollu l-Ministru Francis Zammit Dimech mad-developers, huwa qed jgħidilhom - jew għallinqas hekk qed jiġi rrapportat li qed jgħidilhom mill-istampa -  li jekk il-gvern m'huwiex se jasal għal ftehim mad-developers fuq dawk li huma kondizzjonijiet, lest li jagħmel dan il-proġett huwa stess.  Hawnhekk toħroġ id-differenza kbira bejn il-mod ta' kif iħares lejn il-konċett tal-proġett tal-Kottonera l-Partit Laburista u bejn kif iħares lejn dan il-konċett il-gvern, u se nispjega għaliex.  Aħna riedna ndaħħlu lis-settur privat fil-proġett tal-Kottonera, li jinkludi l-marina kif ukoll l-irranġar ta' dak il-bini storiku li hemm hemmhekk, mhux għax il-Malta Maritime Authority m'hijiex kapaċi tagħmel marina hi - dażgur li kapaċi tagħmel marina l-Malta Maritime Authority!  Min qal li m'hijiex kapaċi? - imma l-ewwel raġuni hi minħabba l-fatt li aħna riedna li l-marketing għall-yachting ta' pajjiżna ma jibqax isir biss mill-Malta Maritime Authority imma jkun hawn xi ħadd jew xi kumpannija oħra, tkun xi tkun, li tagħmel dan ix-xogħol hi; għax jekk il-marketing tal-proġett tal-Birgu tagħmlu l-Malta Maritime Authority wkoll nispiċċaw f'sitwazzjoni fejn il-Malta Maritime Authority tkun qed tagħmel il-marketing kemm tal-marina tal-Birgu kif ukoll ta' l-Imsida, u aħna jidhrilna li jkun iktar utli għal pajjiżna li jkollna iktar minn azjenda waħda tagħmel il-marketing.  

  It-tieni raġuni għaliex aħna riedna ndaħħlu lis-settur privat f'dan il-proġett kienet illi veru li l-yacht marina hija l-iktar parti tal-proġett li trendi, pero' mbagħad meta tiġi biex tirriabilita' dak il-bini storiku li jinsab fi stat verament ħażin tkun qed titkellem fuq outlay kbira ta' kapital.  Naturalment il-gvern jista' jirrestawra l-bini hu, pero' billi nirrestawraw il-bini mingħajr ma jkollna użu għalih, effettivament x'inkunu qegħdin nagħmlu?  Ma nkunu qegħdin nagħmlu xejn, għax jien nista' nassigurakom li jekk tirrestawra bini u mbagħad terġa' tagħlqu, dan fi żmien sentejn, tlieta, erba' jew ħamsa jerġa' jiġi fl-istess stat ta' qabel.  Fil-fatt kien għalhekk li aħna konna qed nieħdu a holistic approach f'dak li għandu jaqsam mal-proġett tal-Birgu.  Aħna konna qed nirraġunaw li jekk ikollna l-marina li tiġġenera ċertu income, kif ukoll inġibu l-bini storiku li hemm hemmhekk fi stat xieraq, ikollna proġett li jkun ekonomikament vijabbli.  

  Mr Speaker, wieħed irid iżomm quddiem għajnejh ukoll li meta konna qed ngħidu dan id-diskors il-finanzi tal-gvern ma kenux tajbin bħalma huma llum, anzi kienu ħżiena, u l-gvern ma tantx kellu fondi biex jista' jinvesti dawn it-tip ta' proġetti.  Għalhekk aħna rraġunajna li ġaladarba l-gvern għandu restrizzjonijiet kbar fuq il-fondi li jista' juża biex jinvesti f'dawn it-tip ta' proġetti, għandna ninteressaw lill-privat sabiex jagħmel l-investiment hu, joħloq il-ġid u joħloq ix-xogħol.  Dan kien il-konċett tagħna imma skond dak li ngħad mill-Ministru Zammit Dimech jidher ċar li l-konċett tal-Gvern Nazzjonalista huwa ferm differenti minn dan.  U huwa differenti fis-sens li aħna konna qegħdin ngħidu li dan il-proġett hemm bżonn jagħmlu l-privat ħalli niġġeneraw xogħol differenti f'pajjiżna minn sorsi differenti, imma llum il-ġurnata, dejjem jekk isir kif qiegħed jgħid l-Onor. Zammit Dimech, fil-Birgu se jkollna marina oħra bħal ta' l-Imsida.  Jiddispjaċini ngħid, Mr Speaker, li dan m'huwiex l-approach it-tajjeb kif isir proġett bħal dan imma biex nerġa' mmur għal dak li bdejt bih, dan kien proġett li kien ibbażat fuq il-konċett li għandek area li hija mitluqa, li għandha potenzjal, li se tiġi żviluppata mill-privat u allura se toħloq il-ġid u x-xogħol.  Dan kien il-konċett li konna qegħdin naħdmu fuqu.  

  Fuq dan l-istess konċett kien mibni proġett ieħor, il-proġett tas-sea passenger terminal ġewwa l-Belt.  Din ukoll hija area li hija prime site fuq in-naħa l-oħra tal-Port il-Kbir, u lkoll kemm aħna nafu li f'dan il-pajjiż għandna bżonn li jkollna sea passenger terminal.  Nafu wkoll pero' li l-gvern m'huwiex f'pożizzjoni finanzjarja li jibni dan it-terminal u għalhekk ipprovajna ninteressaw lill-privat sabiex jidħol għal dan ix-xogħol huwa.  Issa, Mr Speaker, anke f'din l-area għandek ħafna bini li huwa storiku u li għandu ċertu preġju arkitettoniku, bħal Pinto Stores, imma jekk dan ma żżommux fi stat tajjeb - u trid tonfoq ħafna flus biex tagħmel dan - se jkollna telf mill-patrimonju ta' pajjiżna.  Allura rridu noħolqu proġett fejn nikkombinaw is-sea passenger terminal ma' Pinto Stores u b'mod li jkun vijabbli ekonomikament għad-developers.  Imma hawnhekk nerġgħu nsibu differenza kbira bejn dak li kien qed jipproponi Gvern Laburista u dak li qed jipproponi Gvern Nazzjonalista.  Għaliex qed ngħid hekk?

  Fl-ewwel okkażjoni li fetaħ ħalqu l-Ministru Zammit Dimech, huwa qal li sa Ġunju jew Lulju tas-sena d-dieħla se jneħħu d-duty free minn pajjiżna, u dan ġie rrapportat anke fil-gazzetti.  Malli qal hekk, iż-żewġ jew tliet żviluppaturi li hemm interessati f'dan is-sea passenger terminal bdew jgħidu li jekk inneħħu d-duty free minn Malta huma ma jibqgħux interessati fil-proġett.  Din hija r-realta' u tajjeb li jerġgħu jistaqsuhom - għalkemm naħseb li diġa' staqsuhom - jekk jibqgħux interessati fis-sea passenger terminal jekk kemm-il darba minn dan il-pajjiż inneħħu d-duty free.  Irrid ngħid li jiena din li nneħħu d-duty free biex inkunu bħall-Unjoni Ewropea, meta lanqas huma għadhom ma neħħewha, ma nistax nifhimha.  Għalhekk jiddispjaċini ngħid li dan il-gvern qed jerġa' jirrepeti l-iżbalji li għamel bejn l-1992 u l-1996 meta, biex juri kemm hu iktar pur mill-Ewropej, beda jagħmel affarijiet li lanqas l-Ewropew stess ma kienu għamlu!

  Mr Speaker, jidher pero' li issa bdew jifhmu li żbaljaw meta l-Ministru Zammit Dimech qal hekk għaliex dan l-aħħar fi stqarrija oħra smajt xi ministru ieħor jgħid li se jaraw jekk din tad-duty free humiex se jneħħuha f'Ġunju jew f'Lulju li ġej.  Jiġifieri they are backtracking minn dak li qalu fil-bidu imma jidher ċar li l-konċett li konna qegħdin naħdmu fuqu aħna ta' kif għandu jsir l-iżvilupp tas-sea passenger terminal ġewwa Pinto Wharf, ma fehmuhx.  Allura qegħdin jgħidu li se jagħmluh huma.  Dażgur li l-gvern jista' jagħmlu!  Imma minn fejn se jġib il-flus biex jagħmlu?!

  Proġett ieħor li konna qegħdin nitkellmu fuqu huwa l-proġett ta' Manoel Island u Tigne' Point.  Biex inkun fair, dan huwa proġett li ilu jintiret minn amministrazzjoni għal oħra għal ħafna snin u writnih aħna wkoll mill-amministrazzjoni Nazzjonalista preċedenti.  Ovvjament dan huwa proġett ibbażat fuq l-istess konċett li semmejt qabel, fejn għandek sit ta' wirt storiku u fortifikazzjonijiet li biex tagħmel manutenzjoni tagħhom trid tonfoq ħafna u ħafna flus.  Għalhekk aħna ridna ninteressaw lill-privat u bħala parti mill-interess tal-privat kellu jkun hemm ir-restawr tal-fortifikazzjonijiet li hemm hemmhekk.  Imma anke f'dan il-każ kellna gabrijola oħra tal-Partit Nazzjonalista fil-gvern, Mr Speaker.

  Meta aħna konna għidna li se nagħtu s-siti fejn se jinbnew l-areas residenzjali b'ċens perpetwu, qalulna li dan m'huwiex sewwa għax dan ikun ifisser li qed nagħtu biċċa art f'Malta lil xi żviluppatur u din tkun tiegħu għal dejjem.  Issa l-Ministru Zammit Dimech mhux qed jgħid li din l-art se jagħtuha lill-iżviluppaturi b'ċens perpetwu imma qed jgħid li min jixtri proprjeta' residenzjali mbagħad jista' jaqlibha b'ċens perpetwu.  Aħna qatt ma għidna li se nagħtu l-fortizza b'ċens perpetwu lil xi ħadd; qatt ma għidna li se nagħtu xi parti tal-patrimonju ta' pajjiżna b'ċens perpetwu lil xi ħadd; aħna dejjem fuq l-area residenzjali tkellimna.  Allura nistaqsi:  X'differenza hemm bejn dak li konna qegħdin ngħidu aħna għal dak li qed jgħid issa l-Gvern Nazzjonalista?  Għalhekk qed ngħid li din hija l-istess ħaġa  u li għal darba oħra they are backtracking fuq dak li qalu l-ewwel darba.

  Irrid nirriferi ftit issa għar-riżoluzzjoni li għandna quddiemna.  Il-Ministru qal li din tinkludi emenda waħda żgħira meta mqabbla mar-riżoluzzjonijiet li kienu jsiru qabel, emenda li qiegħda tgħid li t-trasferimenti li jkunu fuq proprjeta' tal-gvern li tingħata b'ċens lil terzi tista' tiġi mifdija.  Jiġifieri jekk inti għandek proprjeta' b'ċens mingħand il-gvern, kemm jekk hija b'ċens temporanju kif ukoll jekk hija b'ċens perpetwu, tista' tifdiha.  Imma din ir-riżoluzzjoni ma tgħidx jekk tapplikax għal kulħadd.  Ejja nerġgħu nieħdu l-każ ta' Manoel Island.  Jiena nistaqsi:  Jekk barrani jixtri proprjeta' għal skop ta' residenza fuq Manoel Island, dan ukoll se jkollu d-dritt li jifdi ċ-ċens?  Jew inkella din tapplika biss għaċ-ċittadini Maltin?  Forsi meta jagħmel il-winding-up il-Ministru jgħidilna għal liema każijiet tapplika din il-klawsola li hu ried jgħid li tfisser xi ħaġa żgħira.  Nistaqsi wkoll:  Din tapplika għaċ-ċnus eżistenti, jew se tapplika anke għaċ-ċnus li għad iridu jingħataw?  Jekk nerġgħu nieħdu l-każ ta' Manoel Island, din se tapplika biss għal dawk li diġa' għandhom proprjeta' b'ċens f'din l-area?  Forsi l-Ministru jista' jispjegalna dawn l-affarijiet imma, nerġa' ngħid, Mr Speaker, dan il-proġett ta' Manoel Island kien jinvolvi trasferiment ta' art, kien jinvolvi ċertu investiment u b'hekk kien se joħloq ix-xogħol u l-ġid.  L-istess nistgħu ngħidu għal proġett ieħor li sar.

  Mr Speaker, dawn il-proġetti kollha ssemmew fid-Diskors tal-President u fil-fatt jekk wieħed jifli dan id-diskors isib li ma ssemmew l-ebda proġetti oħrajn ħlief dawk mibdija mill-Gvern Laburista.  Jien qrajt dan id-diskors għal darba, darbtejn, tlieta u ħlief proġetti li ppreparajna aħna ma jissemmewx.  Issa nispera li l-Gvern Nazzjonalista jkompli dawn il-proġetti, pero' l-fatt li huwa qiegħed jirripeti biss dak li kien jgħid il-Partit Laburista juri biċ-ċar in-nuqqas ta' ideat li għandu l-Partit Nazzjonalista dwar kif se jmexxi lil dan il-pajjiż.  Issa ħalli niġu biex ngħidu xi ħaġa fuq proġett ieħor li wkoll issemma fid-Diskors tal-President, il-proġett ta' l-Opera House.

  Mr Speaker, ġewwa l-Belt Valletta s-sit tat-Teatru Rjal ilu mitluq mill-gwerra u minkejja li issa għaddew ħafna snin, l-ebda gvern għadu ma ħa l-briga biex jibnih.  Naturalment m'iniex qed ngħid li ma sarux sforzi biex jinbena.  Fil-fatt jekk wieħed jaqra fuq dan il-proġett isib li matul is-snin kull gvern xtaq li jerġa' jibnih mill-ġdid, pero' ħadd qatt ma wasal biex jibnih għax l-ebda gvern ma kellu l-fond neċessarji biex jonfoqhom f'dan il-proġett.  Dik hi l-istorja kollha!  Dik kienet l-unika raġuni għaliex aħna qatt ma wasalna biex inlestu dan il-proġett, u m'hemm l-ebda raġuni oħra.  Fil-fatt il-Gvern Laburista li għadu kif spiċċa mill-ewwel għaraf din ir-raġuni, mill-ewwel għaraf li waħda mid-diffikultajiet li kien hemm, jekk mhux l-unika waħda, kienet dik finanzjarja.  Issa hawn irrid infakkar li dan kien fi żmien meta s-sitwazzjoni finanzjarja ta' pajjiżna kienet ħażina ħafna, imma madanakollu l-Gvern Laburista ppropona, bħalma għamel għal diversi proġetti oħrajn, li l-investiment tal-bini fuq is-sit ta' l-Opera House isir flimkien ma' investiment ta' sit ieħor, li f'dan il-każ kien l-ispazju li hemm taħt l-art ta' Pjazza Ħelsien ħalli b'hekk il-bini li jsir kemm fl-Opera House kif ukoll fi Pjazza Ħelsien ikunu ekonomikament vijabbli.  Aħna nafu li t-tender għal dan il-proġett kienet diġa' nħarġet, pero' nafu li hekk kif inħarġet il-Gvern Laburista ta' dak iż-żmien kien fehem il-ħtieġa li jsir ċertu tibdil fl-ispecifications ta' dan it-tender.  Fil-fatt il-gvern preċedenti kabbar l-ammont ta' area ta' l-Opera House li kien se jintuża għall-użu kulturali b'85% u kien anke qiegħed jikkonsidra li jagħti ċans li Pjazza Ħelsien, jew parti minnha, tinbena ħalli b'hekk il-proġett ikun iktar vijabbli.  Madanakollu issa smajna li wara l-ħruġ ta' din it-tender il-proċess ġie sospiż għax il-Gvern Nazzjonalista qed jerġa' jeżamina dan il-proġett u qabbad perit  ...  Issa jien ma nafx b'liema mod ġie magħżul dan il-perit, u qed ngħid dan għax dawn dejjem iqabbdu l-istess perit, donnu f'Malta hawn perit wieħed biss.  (Interruzzjonijiet)  Imma nsomma, forsi xi darba l-Ministru Zammit Dimech jindenja ruħu jispjegalna b'liema mod iddeċidew li jagħtu kuntratt li jiswa eluf kbar ta' liri lil perit, sempliċement b'direct order.  (Interruzzjonijiet)  Issa dawn qed jgħidulna li se jagħmlu proġett ikbar minn dak li konna se nagħmlu aħna għax f'dan il-proġett se jinkludu wkoll Bieb il-Belt, Pjazza Ħelsien u ħafna areas oħrajn.  Kieku idealment kienet tkun ħaġa tajba li nagħmlu master plan għall-area kollha ta' Bieb il-Belt, imma jekk noqogħdu sejrin hekk se naslu biex xi darba nibnu s-sit ta' l-Opera House?  U hawnhekk jien nistaqsi, forsi mbagħad il-Ministru Francis Zammit Dimech ikollu ċans jirrispondini fuqha, għax naħseb li l-Ministru Tonio Borg ma jafx iweġibni f'dan ir-rigward:  Il-Gvern Nazzjonialista għadu interessat li jdaħħal l-investiment tal-privat fil-proġett ta' l-Opera House jew le?  Qed nagħmel din il-mistoqsija forsi xi ħadd jispjegalna ftit x'inhuma l-ħsebijiet tal-gvern preżenti fuq dan il-proġett għax s'issa ħlief ħafna kliem fuq studji u fuq master plans għadna ma smajniex.

  Mr Speaker, kif diġa' spjegajt, aħna, bħala gvern, konna qegħdin naraw kif nagħmlu eżattament dak li qal l-Onor. George Pullicino, jiġifieri kif nieħdu l-aħjar potenzjal li toffri proprjeta' tal-gvern.  Jekk fhimt tajjeb, fid-diskors tiegħu l-Ministru Tonio Borg issuġġerixxa li ċerti tip ta' kuntratti, bħal ngħidu aħna, dawk li jirrigwardaw l-Opera House jew il-proġett tal-Kottonera, minflok ma nġibuhom quddiem il-Kamra noħolqu xi tip ta' select committee biex jagħmel il-ġudizzju tiegħu fuqhom hu.  Jien ma nafx, forsi n-naħa tal-Gvern tista' tressaq il-proposta tagħha b'mod iktar formali u mbagħad naraw xi tkun ir-risposta tagħna, pero' li naf huwa li kull każ trid tieħdu fuq il-merti tiegħu.

  Mr Speaker, fid-diskors tiegħu l-Ministru Borg u jidhirli anke s-Segretarju Parlamentari Pullicino semmew il-jumbo resolution li kien ressaq il-Gvern Laburista f'dan il-parlament, liema jumbo resolution fost l-oħrajn kienet tinkludi l-għoti ta' proprjeta' lil diversi għaqdiet sportivi, lis-soċjeta' tal-MUSEUM u lill-Malta Labour Party.  Issa hawnhekk ikun tajjeb li nagħmel mill-ewwel il-punt li veru li l-proprjeta' tal-gvern hija importanti għall-pajjiż u li rridu noqogħdu attenti kif nagħmlu l-affarijiet li għandhom x'jaqsmu ma' dan il-qasam pero', bir-rispett kollu, jien ma naħsibx li l-idea li nwaqqfu kumitat li jagħmel il-vetting ta' dawn l-affarijiet hija tajba biżżejjed.  Aħna rridu neżaminaw kull każ fuq il-mertu tiegħu, u jien naħseb - u dan huwa l-awgurju tiegħi - li filwaqt li dak kollu li qal l-Onor. Pullicino fir-rigward ta' integrated resource management ...  Jien ma nafx; veru li l-Gvern Nazzjonalista waqqaf il-joint office, il-lands department u l-Planning Authority flimkien għal dak li għandu x'jaqsam ma' artijiet u b'xi mod tista' tgħid li dawn huma kkwalifikati bħala an integrated resource management, jiġifieri pprova jintegra dawn ir-riżorsi flimkien, pero' kien hemm oqsma oħrajn fejn il-Gvern Nazzjonalista għamel eżattament bil-kontra bħal, per eżempju, fil-qasam ta' l-ilma.  Pero' fuq dan ikollna ċans nitkellmu darb'oħra.

  Mr Speaker, l-iktar ħaġa importanti hija li mid-diskors ngħaddu għall-azzjoni.  Ħafna drabi l-proprjeta' tal-gvern, ħlief meta jkun hemm xi ħadd li jinduna x'ikun qed jiġri, tiġi sfruttata mill-privat b'mod illegali u b'mod abbużiv.  Kemm nafu b'każijiet fejn nies qabdu, ħadu artijiet tal-gvern u bnew fuqhom sempliċement għax dik hija art tal-gvern!  Imbagħad trid toqgħod tiftaħ il-kawżi l-qorti u tidħol f'ħafna affarijiet bħal dawn.  Naturalment dan ir-riżors huwa importanti ħafna għall-pajjiż u hemm bżonn li jkun managed tajjeb.  Pero' biex dan ikun managed tajjeb ma rridux inħallu dak kollu li qal l-Onor. Pullicino diskors imma rridu nwettquh.  Fil-fatt l-awgurju tiegħi huwa li forsi fl-aħħar nibdew insiru iktar konxji tal-potenzjal li għandha l-proprjeta' tal-gvern f'pajjiżna ħalli nkunu nistgħu nużaw dan il-potenzjal bl-iktar mod li jrendi lill-gvern kif ukoll lill-poplu Malti u Għawdxi.  Grazzi, Mr Speaker.

  MR SPEAKER:  Nirringrazzjak.  Aktar rimarki?  L-Onor. Carmelo Mifsud Bonnici.

  ONOR. CARMELO MIFSUD BONNICI:  Mr Speaker, huwa tassew interessanti li wieħed jiddiskuti din il-mozzjoni fil-bidu nett ta' dan il-Parlament għax din tinkorpora fiha parti tassew importanti mill-assets li għandu f'idejh il-gvern.  Infatti kif diġa' aċċennaw tajjeb il-kelliema ta' qabli, jidher li l-gvern għandu massa kbira ta' proprjeta' f'idejh.  Meta konna l-universita' kienu jgħallmuna li l-proprjeta' kienet maqsuma fi tlieta - terz f'idejn il-knisja, terz f'idejn l-Istat u terz fi proprjeta' privata.  Bil-ftehim li l-gvern għamel mas-Santa Sede jidher li dak it-terz ġie akkwistat ukoll mill-gvern u allura nistgħu ngħidu li l-gvern għandu żewġ terzi tal-proprjeta' f'idejh.  Issa l-mistoqsija li tqum hija:  X'se jagħmel biha l-gvern din il-proprjeta'?  

  Jien naħseb illi s-suġġerimenti kollha li saru s'issa f'din il-Kamra huma suġġerimenti tajbin u huma suġġerimenti li jitolbu li jsir iktar studju dwar kif ċerti proprjetajiet jinħelsu minn idejn il-gvern mingħajr ċerti diffikultajiet u komplikazzjonijiet inutili.  Għalhekk din il-mozzjoni hija bżonjuża għax qed tipprova terġa' ġġedded xi ħaġa li kien sar żvilupp fuqha biex tiffaċilita iktar ix-xogħol li jsir fid-dipartiment ta' l-artijiet billi qed tagħmel dokument bażiku li bil-mod il-mod tħoll iktar din il-massa kbira ta' proprjeta' minn idejn il-gvern għal idejn il-privat.  Pero' nissuspetta li d-diskorsi li saru llum isiru kull darba li tiġi mozzjoni bħal din quddiem din il-Kamra, u altru xi jridu l-membri ta' din il-Kamra u altru xi jsir fir-realta'.  Per eżempju, diversi membri taż-żewġ naħat ta' din il-Kamra jixtiequ li l-proprjeta' tal-gvern titqiegħed iktar f'idejn il-privat b'mod li sservi ta' inċentiv għall-ekonomija nazzjonali tal-pajjiż; għax wieħed irid jgħid illi l-privat huwa kapaċi jagħmel użu minn diversi proprjetajiet tal-gvern ferm aħjar milli huwa kapaċi jagħmel użu minnhom il-gvern.  Ovvjament dan turih il-verita' tal-ħajja stess u għalhekk għandu jiġi inkoraġġit u mqiegħed iktar 'il quddiem, naturalment dejjem bil-limitazzjonijiet tar-raġuni u l-iskopijiet li jkollu l-gvern.

  Mr Speaker, forsi hija ħasra li mozzjoni bħal din ma tibqax tiġi mġedda kull sena għax wieħed jinnota, jew jispera, li forsi ma' kull sena jkun hemm żieda ta' iktar artikli biex, filwaqt li tingħata direzzjoni aħjar lil min ikun qed imexxi d-dipartiment ta' l-artijiet, fl-istess ħin tiżblokka iktar is-sitwazzjoni.  F'dan is-sens wieħed bilfors ikollu jammira lill-Ministru li f'din il-mozzjoni rnexxielu jdaħħal xi rinnovament lejn din it-triq u allura wieħed għandu jgħid:  Isma', dan huwa pass tajjeb 'il quddiem, pero' forsi m'huwiex biżżejjed biex wieħed iqiegħed il-massa kbira ta' proprjeta' li hemm iktar għad-dispożizzjoni tal-poplu Malti għax il-verita' hija li hemm ostaklu li qisu ma jista' jinħall bl-ebda mod.  Għalhekk jien ngħid li l-artikli ta' dawn it-tip ta' mozzjonijiet għandhom jiżdiedu biex isir użu ferm aħjar mill-ġid nazzjonali tal-poplu Malti.  Kien hemm diversi kollegi tiegħi li esprimew ċerta biża' li l-proprjeta' li għandu f'idejh il-gvern titlaq minn idejn il-gvern u tispiċċa f'idejn proprjeta' privata.  Jien naħseb li din il-biża' hija remota ħafna għax il-proċess li bih isir dan it-trasferiment huwa metikuluż u jieħu fit-tul ħafna.

  Mr Speaker, ta' min jgħid ukoll li hemm xi partijiet minn din il-mozzjoni li forsi ta' min iġibhom a konjizzjoni tal-pubbliku, fosthom artiklu 12, li jitkellem fuq is-sullokazzjonijiet f'kirja u li jgħid testwalment:

"Ikun jista' jingħata permess għas-sullokazzjoni ta' parti minn bini akbar għal użu kummerċjali konness ma' jew aċċessorji jew anċillari għall-użu mill-gvern tal-bini li minnu hija parti.".

Dan huwa tassew interessanti għax wara li saret il-liġi konċernata fl-1932, l-idea kienet li s-sullokazzjoni m'għadhiex permessa, anzi l-attitudini tal-gvern hija kontra li jsiru sullokazzjonijiet u fil-fatt ħafna mill-proprjetajiet mogħtija b'kera min-naħa tad-dipartiment ta' l-artijiet għandhom artiklu ad hoc li jipprojbixxi s-sullokazzjonijiet tal-kirjiet.  Pero' dan l-artiklu 12 huwa tassew interessanti għax qiegħed jibdel il-mewġa li kien ħa l-gvern s'issa u, bla ebda dubju, fih ħafna sens għax f'dan il-każ partikolari qegħdin insemmu "sullokazzjoni ta' parti minn bini akbar".  Issa x'jifhem wieħed bil-kelma "bini akbar" hija xi ħaġa illi ovvjament tibqa' f'idejn l-interpretazzjoni ta' min ikun qiegħed jara u jiġġudika fuq is-sullokazzjoni, u allura wieħed jista' jġib l-argument li l-interpretazzjoni tal-kelma "akbar" għandha tkun b'mod ristrettiv jew b'mod iktar liberali.  Biss jekk kemm-il darba aħna qed nimxu fuq id-dokument bażi, li huwa d-Diskors tal-President ....

  MR SPEAKER:  Ippermettili nwaqqfek, Onorevoli, imma jkolli niġbidlek l-attenzjoni li sar il-ħin.  Se tibqa' in possession?

  ONOR. CARMELO MIFSUD BONNICI:  Iva, nibqa' in possession.  Grazzi.

  MR SPEAKER:  Grazzi. Issa nistieden lill-Ministru Gonzi biex, jekk jogħġbu, iressaq l-Aġġornament.


AĠĠORNAMENT

  ONOR. LAWRENCE GONZI: Mr Speaker, nipproponi l-Aġġornament tal-Kamra għal għada t-Tlieta, 3 ta' Novembru, fis-6.00 p.m. b'din l-aġenda:

Mozzjonijiet

L-Ewwel Qari ta' l-Abbozz ta' Liġi li jemenda l-Att dwar il-Protezzjoni ta' l-Erarju.

Ordnijiet tal-Ġurnata

Mozzjoni dwar Trasferiment ta' Artijiet tal-Gvern - Kontinwazzjoni,

Abbozz ta' Liġi li jemenda l-Att dwar is-Sigurta' Soċjali - it-Tieni Qari; u

Abbozz ta' Liġi li jemenda l-Att dwar il-Ħabs - it-Tieni Qari.

  MR SPEAKER:  Grazzi.  Rimarki? L-Onor. Michael Asciak.

  ONOR. MICHAEL ASCIAK:  Mr Speaker, fil-bidu ta' din il-leġislatura wieħed mill-membri ta' l-oppożizzjoni kkummenta li minħabba ċ-ċirkostanzi tal-pajjiż, il-gvern se jkun imġiegħel jagħmel dak li għamlu huma, jiġifieri jissikka ċ-ċintorin ta' kull ħaddiem Malti u ma jħallix l-iżvilupp tal-pajjiż jimxi skond il-programm elettorali tal-Partit Nazzjonalista.  Dan il-kumment jindika l-mod ristrett illi bih l-oppożizzjoni tħares lejn l-iżvilupp ta' l-ekonomija f'pajjiżna u lejn l-iżvilupp ta' l-individwu fil-komunita' li qiegħed jgħix fiha.  

  Meta l-partit li hemm fuq il-bankijiet ta' l-oppożizzjoni kien fil-gvern, il-problemi kienu jsolvuhom bil-calculator; u hekk kif raw deficit ta' tant flus, qabdu u daħħlu kemm alla ħalaq taxxi, 33 b'kollox, fosthom fuq il-kontijiet tad-dawl u l-ilma, għax għalihom l-iktar ħaġa importanti kienet li fl-aħħar tal-ġurnata jibbilanċjaw l-kontijiet.  Dan huwa mezz li bih il-politika ma tibqax tpoġġi lill-bniedem fiċ-ċentru tal-politika imma tpoġġi biss il-matematika u x-xjenza.  Fil-fatt xjenzat famuż darba kien qal li "science without conscience is the ruination of the soul", jiġifieri x-xjenza mingħajr kuxjenza hija t-tħassir tar-ruħ, u kien għalhekk li l-Partit Laburista wasal fejn wasal, il-għaliex qabad il-matematika, tefagħha fuq il-politika u ħaseb illi jekk fil-politika jħaddem il-matematika mingħajr ma juri l-ebda kuxjenza kien se jsolvi l-problemi tal-pajjiż.  Imma kif nafu tajjeb, minflok ma solva l-problemi tal-pajjiż ħoloq problemi kbar.  Il-Partit Nazzjonalista huwa differenti mill-Partit Laburista għax għandu ideali u filosofija differenti minn dik tal-Partit Laburista.  Il-Partit Nazzjonalista jpoġġi l-bniedem fiċ-ċentru tal-politika u minflok ma joqgħod jaħdem il-matematika u jpoġġi lill-bniedem skjav tiegħu, iħares lejn id-dinjita' tal-bniedem.  

  Il-Partit Nazzjonalista għandu soluzzjonijiet differenti mill-Partit Laburista wkoll għall-problemi li għandu pajjiżna u bħalma fl-1987 irnexxielu joħroġ lill-pajjiż mill-problemi li kellu, bir-riżultat li l-kwalita' tal-ħajja żdiedet ħafna, hekk ukoll se jagħmel issa.  Minkejja l-mal augurio u l-problemi kollha li qed tgħid li jeżistu l-oppożizzjoni, jien għandi fiduċja li l-Partit Nazzjonalista, kif għamel fil-passat, jerġa' joħroġ rebbieħ, mhux biss għax għandu mfassla ekonomija li għandha tnissel fiduċja sħiħa fost iċ-ċittadini Maltin ...  U naturalment il-bażi ta' din l-ekonomija li għandha tmexxi lil pajjiżna 'l quddiem hija l-applikazzjoni ta' Malta għal sħubija sħiħa fl-Unjoni Ewropea, liema applikazzjoni mhux biss se tagħti direzzjoni lil pajjiżna imma wkoll għandha ttejjeb ir-riżorsi finanzjarji u umani li jkunu jistgħu jġibu s-sitwazzjoni ta' pajjiżna 'l quddiem.  Il-Partit Nazzjonalista qatt ma kien jibbaża fuq l-ekonomija imma dejjem daħħal żewġ punti importanti oħra fit-tħaddim ta' l-ekonomija billi investa wkoll fl-aspetti soċjali u dak ambjentali, dak li nsejħulu l-eco-social market.  Ħalli nibda biex ngħid xi ħaġa fuq l-aspett ambjentali, li huwa parti importanti mill-programm tal-Partit Nazzjonalista.

  Mr Speaker, jekk wieħed jaqra d-Diskors tal-President isib li kważi terz tad-diskors huwa relatat ma' aspetti ambjentali u l-iktar punt kardinali li jissemma huwa dak li jsiru sforzi biex jintużaw sorsi ta' enerġija li huma renewable, jiġifieri li jistgħu jiġġeddu.  Hawn qed nirriferi għax-xemx, għar-riħ u għal aspetti fiżiċi oħrajn li pajjiżna baqa' lura fihom immens u għalhekk ikun importanti li l-gvern jagħtihom direzzjoni.  Għal min jinteressah, dan l-aħħar irċevejt ktejjeb mingħand il-Green Peace Mediterranean u ħadt gost naqrah.  Fil-fatt dan il-ktejjeb, li jismu "Malta Energy Revolution", jittratta dwar il-bżonn immedjat li l-gvern jagħti iktar importanza lil din il-problema ta' renewable energy resources.  Għandi l-pjaċir ngħid ukoll li f'dan il-ktejjeb sibt mhux inqas minn żewġ kwotazzjonijiet li ttieħdu mill-programm elettorali tal-Partit Nazzjonalista u xi tliet kwotazzjonijiet oħra minn diskors tal-ministru għall-ambjent.  Dan juri b'mod ċar li l-Partit Nazzjonalista qiegħed fuq quddiem nett f'dak li huwa żvilupp ekoloġiku ta' pajjiżna.

  Mr Speaker, huwa importanti wkoll li flimkien ma' l-aspett ta' renewable energy resources, nagħtu kas ukoll ta' l-iżvilupp ta' l-estetika f'pajjiżna.  Dan għandna nagħmluh billi l-ewwelnett nirranġaw it-toroq u t-tieni nett billi l-emissions tal-vetturi jiġu ċċekkjati - hawn ta' min isemmi l-vehicle road worthiness test, li diġa' jeżisti f'pajjiżna - għaliex minn studji li saru - kemm dak li hemm imsemmi f'dan il-ktejjeb kif ukoll minn studji li saru, mill-Kunsill Lokali ta' Birkirkara, jirriżulta li hemm parametri, wieħed minnhom is-sulphur dioxide, li f'pajjiżna qiegħed ikun għoli wisq u għalhekk dan żgur li qed ikollu effett ħażin fuq is-saħħa tal-poplu tagħna.

  Mr Speaker, ngħaddi għall-aspett soċjali.  Il-Partit Laburista naqas li jagħti kas l-aspett soċjali għax fajjar il-kontijiet u t-taxxi bl-addoċċ, biex dak li kien l-iktar fil-baxx l-iktar li qala' fuq rasu.  Din hija politika li assolutament irridu nitfgħu 'l barra mit-tieqa.  Aħna għidna li l-politika tagħna nibnuha madwar id-dinjita` tal-bniedem.  Mr Speaker, illum għandna sitwazzjoni fejn l-għalqa soċjali f'pajjiżna għandha ċerti problemi.  Nisimgħu bil-welfare gap u bi problemi oħra li xorta m'għandhomx iwasslu lill-gvern biex iħalli l-għalqa soċjali bħalma għamel il-Gvern Laburista.  Pero' jeħtieġ li nagħmlu qabża sostanzjali, a quantum leap ngħidu bl-Ingliż, fil-kwalita` tas-servizzi soċjali li nagħtu u t-tip ta' ekonomija soċjali li nħaddmu.  Illum nisimgħu b'dik li hija msejħa l-ekonomija ċivili, a civil economy jew inkella a civil society.  Ma jistax ikun li f'pajjiżna l-gvern jibqa' responsabbli mis-settur ekonomiku waħdu u ma jistax ikun lanqas li jibqa' responsabbli biss is-settur tal-privat miegħu imma jeħtieġ li naqbdu t-tielet forza li teżisti fl-ekonomija, li s'issa m'hijiex qed tingħata daqshekk attenzjoni, li hija dik tal-volontarjat u tan-non-profit making.  Jeħtieġ li ndaħħlu sistemi li jdaħħlu iktar responsabbilta` personali fid-deċiżjonijiet li jagħmlu ċ-ċittadini tagħna biex b'hekk inkunu nistgħu noħolqu wkoll impjieg ġdid u anke nkabbru l-ekonomija.   Hemm bżonn li nagħmlu liġi biex nirregolaw l-organizzazzjonijiet volontarji u nibdlu l-kondizzjonijiet tax-xogħol, speċjalment f'dawk is-setturi li għandhom x'jaqsmu mas-saħħa.  

  Mr Speaker, huwa importanti li ndaħħlu flessibbilta` ħafna ikbar fil-kondizzjonijiet tax-xogħol, speċjalment f'dawk is-setturi tas-saħħa, għaliex qegħdin nitilfu r-riżorsa umana tagħna għaliex ħafna nies sfortunatament qed jitilqu dan is-settur.  Hawnhekk irrid infaħħar is-sehem li tat il-knisja f'dak li huwa volontarjat għaliex kienet hi minn dejjem, qabel il-gvern, sal-ġurnata tal-lum, li ħadet l-inizjattivi kbar li ddaħħal dan it-tip ta' servizz.  Illum għandna non-profit organisations oħra, bħall-Eden Foundation, bħal Cancer Foundation u għaqdiet oħrajn li qegħdin jikkontribwixxu b'mod tajjeb.  Pero' jeħtieġ li fis-settur soċjali nżommu ħaġa waħda f'moħħna, li l-gvern irid ineħħi kull monopolju li għandu.  Ma jistax ikun li l-gvern fis-settur tas-saħħa, fis-settur soċjali jibqa' b'monopolju.  Il-gvern għandu jipprovdi s-servizzi imma s-servizz jista' jingħata minn organizzazzjonijiet oħra. 

  Mr Speaker, kważi mitt sena ilu kellna enċiklika li fl-aħħar tas-seklu l-ieħor kienet titlob lill-gvernijiet u lill-popli jħarsu lejn is-sistemi soċjali li kellhom għaliex kellhom bżonn jiġu upgraded, l-aspett soċjali kellu bżonn jidħol fil-perspettiva ta' l-ekonomija.  Qiegħed ngħid għar-Rerum Novarum li waslet biex tagħlaq il-mitt sena, anzi iktar, pero' wasalna biex nagħlqu l-millennju.  Ħafna mill-aspettattivi ta' dik l-enċiklika ġew imdaħħlin fl-ekonomiji madwar id-dinja, għalkemm għad hemm ekonomiji li ma daħħluhomx a skapitu tagħhom.  Pero' llum irridu nħarsu lejn affarijiet ġodda fl-aħħar tas-seklu għoxrin u dan il-gvern hekk se jagħmel.  Qegħdin inħarsu lejn is-seklu wieħed u għoxrin u dan il-gvern, kif ġie elenkat b'mod tajjeb fid-Diskors tal-President, għamel enfasi wkoll lejn din il-kwalita' ġdida, lejn din il-qabża ġdida li se nagħtu fil-provvediment tas-servizzi soċjali f'pajjiżna.  Nirringrazzja.

  MR SPEAKER:   Grazzi.  Aktar rimarki?  L-Onor. Carmelo Mifsud Bonnici.

  ONOR. CARMELO MIFSUD BONNICI:  Grazzi, Mr Speaker. Jien xtaqt nindirizza lill-Kamra fuq problema ftit differenti minn dik li semma l-kollega tiegħi, l-Onor. Asciak.  L-ewwel paragrafu ta' paġna 12 tad-Diskors tal-President jgħid hekk:  

"L-Ewropa llum laqgħet l-idea ta' edukazzjoni għall-ħajja mhux biss għat-tul tagħha kollu iżda wkoll għall-oqsma tagħha kollha.  L-edukazzjoni m'hijiex proċess li għandu jseħħ biss fil-klassi.  It-tagħlim li jingħata mill-iskejjel irid jintrabat ma' esperjenzi oħra li jsawru l-karattru.  Fost dawn l-esperjenzi hemm l-attivitajiet kulturali u sportivi organizzati mill-volontarjat jew istituzzjonijiet bħal libreriji u mużewijiet.".

Fil-paragrafu ta' taħt wieħed jaqra wkoll din l-ewwel sentenza:-

"Il-gvern beħsiebu wkoll jirrivedi l-liġijiet dwar il-wirt kulturali.  Irid jarmonizzahom ma' l-iżviluppi fil-leġislazzjoni dwar l-ippjanar, kif ukoll jagħraf li t-tmexxija ta' mużewijiet, biblijoteki u istituzzjonijiet simili għandha bżonn suriet xorta oħra minn ta' dipartimenti amministrattivi".

Nindirizza lis-Sedja fuq din il-problema.  

  Sfortunatament aħna għandna pajjiż li ma jagħrafx biżżejjed il-wirt li huwa għandu.  Aħna għandna minjiera li ma napprezzawhiex biżżejjed.  Jien nibqa' dejjem affaxxinat kif il-poplu qiegħed juri daqshekk entużjażmu fil-kwestjoni għat-tiftix taż-żejt.  Hija ħaġa tajba għall-pajjiż li jinstab iż-żejt pero' qegħdin ninsew li aħna għandna minjiera ferm ikbar quddiemna li qisna ma rridux napprezzaw.  U dan id-diskors huwa indirizzat biex wieħed jipprova jistimola iktar interess, kemm kulturali kif ukoll edukattiv tal-poplu tagħna lejn dawn is-siti storiċi.  Veru l-poplu tagħna għandu l-limitazzjonijiet ġeografiċi tiegħu pero' mbagħad għandu diversi postijiet minn kull eta` li jippermettu l-użu tajjeb ta' turiżmu f'pajjiżna.  Aħna mdorrijin naħsbu biss fuq it-turiżmu li hu interessat fil-baħar u ninsew li hemm it-turiżmu li hu interessat fil-postijiet kulturali.  U din in-niċċa, din l-għalqa m'hijiex indukrata biżżejjed mill-gvernijiet.  Allura nibda nistaqsi kemm fil-fatt il-poplu Malti jaf biżżejjed fuq il-wirt kulturali tiegħu. 

   Kien hemm żmien meta kull nhar ta' Ħadd filgħodu l-mużewijiet u s-siti storiċi kienu jkunu miftuħin u l-Maltin kienu jistgħu jidħlu b'xejn fihom.  Din l-użanza waqfet u jien ngħid li ma ġabitx l-effett li l-Maltin bdew iħallsu l-flus u jmorru jaraw il-postijiet storiċi matul il-ġimgħa.  Jien ngħid li l-maġġoranza tal-poplu Malti ma jmurx jarahom.  U din hija ħasra.  Jien insostni li għandna naraw il-possibbilta` li nagħmlu biljett għall-familja, fejn titħallas somma minima tul sena li tippermetti lill-membri ta' dik il-familja jduru s-siti storiċi kollha li għandna, għaliex fl-aħħar mill-aħħar l-aqwa riklam huwa dak magħmul bil-fomm u l-aqwa persuna li tista' tipperswadik biex tmur tara post huwa proprju l-ħabib tiegħek.  Il-poplu m'huwiex jagħraf biżżejjed x'għandu u x'm'għandux f'idejh, kemm fil-fatt għandu jagħti iktar attenzjoni biex dawn il-postijiet storiċi l-ewwelnett ikun jaf bihom u t-tieni nett jagħtihom valur ferm ikbar.  Meta tqabbel lil pajjiżna ma' pajjiżi oħrajn, tibqa' mmeraviljat mhux biss bil-fatt li hemm numru daqshekk kbir ta' postijiet storiċi imma bil-fatt li huma kbar anke fil-kwalita`.  Barra minn Malta trid issiefer distanzi kbar bejn sit u sit ieħor, mentri f'pajjiżna kollox qiegħed viċin ta' xulxin bi ftit minuti ta' trasport minn post għall-ieħor.  

  Aħna ma nagħrfux lanqas, per eżempju, kemm għandna artisti ta' valur li ġew hawn Malta u li ħallew kontributi kbar hawn Malta, li m'aħniex qegħdin nesponu x-xogħlijiet tagħhom b'mod sabiħ, b'mod li tiġbed iktar nies lejn pajjiżna għalihom.  Nieħdu, per eżempju, lil Mattia Preti jew lil Caravaggio jew l-awturi l-oħrajn li mhux kulħadd jaf bihom pero' huma ta' importanza kbira fl-istorja ta' l-arti fl-Ewropa u fid-dinja.  Hawn Malta aħna għandna minjiera kbira ta' l-opri tagħhom.  Per eżempju, fortunatament hawn Malta għandna l-ikbar kollezzjoni ta' l-opri ta' Dürer.  Veru li qegħdin taħt il-proprjeta` tal-knisja, fil-mużew tal-Kattidral ta' San Gwann, pero' wieħed jistaqsi jekk dawn l-affarijiet kollha jistgħux jiġu esposti aħjar.  Għaliex ma niġbdux iktar turisti mill-Ewropa lejn Malta biex jiġu jaraw espożizzjoni aħjar ta' dawn l-opri?  Sfortunatament min ma jagħrafx is-sbuħija ta' l-arti u min ma jagħrafx ukoll is-sbuħija ta' l-espożizzjoni tajba tas-siti kulturali li għandna, jaqta' qalbu malajr biex jagħmel dan il-proġett.  Aħna għandna diversi proprjetajiet ta' valur storiku li huma mitluqa u ma naqbilx ma' dawk li jgħidu li dawn biex tirrestawrahom trid minjiera kbira ta' flus.  Mhux veru li trid minjiera kbira ta' flus, l-ewwel ma trid hija d-determinazzjoni li tagħmel xi ħaġa u d-diterminazzjoni li tagħmilha fl-iqsar żmien u bil-mezzi tajba. Jekk isir dan, l-infiq tal-gvern f'diversi minn dawn il-proprjetajiet ikun tassew minimu.  U aħna nistgħu nagħmlu użu minn dawn il-proprjetajiet għall-espożizzjoni aħjar ta' diversi affarijiet li aħna għandna.  

  Mr Speaker, jien għandi l-fortuna li ġej minn Bormla, il-Kottonera, li għandha xita kbira ta' proprjetajiet li jistgħu jagħtu lok għal attrazzjonijiet kulturali għal tip ta' turiżmu li huwa turiżmu aħjar minn dak li s-soltu aħna mdorrijin naraw f'pajjiżna, għaliex qed nirriferi għal min jaf japprezza dak li aħna għandna, dak li aħna nirrappreżentaw.  Pero' mbagħad jiddependi minna li aħna nagħmlu espożizzjoni tajba ta' dawn il-postijiet.  Per eżempju, ma nistax nifhem jien għaliex il-maġġoranza tal-mużewijiet u tal-postijiet storiċi mmexxija mill-gvern m'għandhomx almenu librett żgħir li fih issib spjegazzjoni ta' x'hemm fil-post, ta' kif inbena l-post, u kartolini biex bniedem jixtrihom bħala rikordju.  Barra minn Malta kull min jinteressa ruħu li jmur jara post storiku jara li dan huwa wżat fl-aqwa dimensjonijiet.  Issib minn flokkijiet bl-isem ta' dan il-post għal pitturi magħmula minn artisti li jkunu marru hemmhekk.   X'inhu l-iskop ta' dan kollu?  L-ewwelnett il-preservazzjoni tajba u intelliġenti tal-proprjetajiet li aħna għandna, tal-wirt li ħallewlna missierijietna u t-tieni nett użu ekonomiku iktar intelliġenti tagħhom.  

  F'dan il-pajjiż qisna f'daqqa waħda ddeċedejna li dawn il-postijiet storiċi ma nafux x'se naqbdu nagħmlu bihom u allura se naqbdu u nagħtuhom lill-ewwel persuna interessata li nsibu fit-triq, għax għandha kont tajjeb fil-bank biex dawn teħodhom f'idejha.  Jien ma naqbilx ma' din it-tip ta' attitudni. Din ir-rassenjazzjoni li l-Istat m'huwiex kapaċi jiżviluppa dawn il-postijiet tweġġagħli qalbi għaliex biha l-Istat jista' l-ewwel isib sors ta' impjiegi għal diversi żgħażagħ u l-impjiegi huma varji.  Aħna mdorrijin li jrid ikollna xi Mdinafest, xi Birgufest - xi Kottonerafest għax hemm bżonn ukoll li wieħed jibda jaħseb li jagħmel il-festa tal-Kottonera kollha bħalma jsiru f'postijiet bħall-Imdina - imma f'dawn il-ġranet biss għandu jkollna erba' jew ħames żgħażagħ libsin bil-kostum ta' ċertu perijodu u f'dawk il-ġranet  biss għandhom jinfetħu diversi postijiet li s-soltu ma jinfetħux?  Għaliex m'għandniex nibdew naħsbu fihom għas-sena kollha?  Per eżempju, Sant Anġlu huwa daqshekk sabiħ!  Allura għaliex, bħala Stat, m'għandniex noħorġu iktar flus li fit-triq it-twila mhux biss se ndaħħluhom imma nidħlu b'iktar minn dak li aħna  nkunu nvestejna?  L-ewwelnett għandna jkollna gwidi, nies għal ġol-ħanut, nies biex jieħdu l-biljetti,  nies oħrajn li jkunu interessati li jiktbu fuq dawn is-siti storiċi u jqiegħdu dawn il-kotba tagħhom għall-bejgħ u nies biex jistampaw dawn il-libretti.  Għax aħna pajjiż li nippretendu li l-ewwel jiġi d-dubbien u mbagħad wara nqiegħdu l-platt biz-zokkor.  Jekk aħna ma nqegħdux l-ewwel il-platt biz-zokkor, id-dubbien qatt m'hu se jiġi u din hija l-verita` f'din il-kwestjoni kollha.  

  Hemm bżonn li nagħrfu nutilizzaw aħjar dawn is-siti storiċi li għandna.  Mil-lum 'il quddiem dan il-pajjiż irid jibda jaħseb li l-kultura hija wkoll pipe - ħalli ngħidu pipe taż-żejt għax issa kulħadd moħħu fiż-żejt! - li minnu l-pajjiż jista' jieħu l-flus u dan li aħna m'aħniex qegħdin inħaddmu.  Aħna rridu nużaw ir-riżorsi tagħna biex inġibu iktar flus, iktar impjiegi, u fuq kollox impjiegi intelliġenti.   Għaliex impjiegi intelliġenti?  Aħna qisna nitilfu rasna għax xi ħadd se jiġi u jagħmel fabbrika f'pajjiżna; u x'insibu?  Insibu li ħafna nies jiġu mpjegati ma' dawn il-fabbriki; imma x'jagħmlu?  Jagħmlu xogħol mekkaniku li fl-aħħar tal-ġurnata jitilfilhom mid-dinjita` umana tagħhom, mentri hawnhekk qegħdin nitkellmu fuq impjiegi li jagħtu dinjita` lin-nies.   Għaliex?  Għax meta l-bniedem jitgħallem, id-dinjita` tiegħu tikber.  U bħala poplu m'għandniex naqtgħu qalbna, speċjalment aħna li ma' kull ċaqliqa tar-riħ se nsibu xi ħaġa li tfakkarna fi żmenijiet antiki.  

  Mr Speaker, jien ħadt pjaċir nara li dan il-gvern huwa intenzjonat li jagħmel dawn l-affarijiet kollha.  U jien nieħu pjaċir naħseb biss li l-baċir tal-Kottonera mhux se jiġi żviluppat billi jsiru erba' mollijiet għal erba' dgħajjes imma se jkun hemm żvilupp sħiħ.  Per eżempju, il-bieraħ kelli l-opportunita` li mmur inżur il-Maċina.  Tiskanta kemm huwa post sabiħ imma huwa mitluq.  Hemm bżonn li l-Istat jintervjeni u bi ftit flus jirranġahom.  

  Ftit ilu smajt lill-Onor. Charles Buhagiar jitkellem fuq il-bini tax-xatt tal-Birgu.  Jien ngħid li bi ftit flus dawk il-palazzi jistgħu jiġu rranġati - fil-fatt bi ftit flus il-Gvern Nazzjonalista ta' qabel kien irnexxielu jirranġah - u jkun tajjeb li nifhmu li hemmhekk qisu twieled diġa' tajjeb, għalkemm sfortunatament mhux kulħadd jagħraf ix-xogħol siewi li sar qabel.  Fil-verita' bis-saħħa tax-xogħol li sar qabel li wieħed illum jista' jibda jaħseb fuq il-proġett tal-Kottonera b'dan il-mod.  

  MR SPEAKER:  Tista' tikkonkludi jekk jogħġbok, Onorevoli.

  ONOR. CARMELO MIFSUD BONNICI:  Hekk se nagħmel.  Skużani, Mr Speaker, li dewwimtek.  

  MR SPEAKER:   Ma jimpurtax!

  ONOR. CARMELO MIFSUD BONNICI:  Grazzi.  Jien ngħid u nħajjar lill-poplu Malti jibda jaħseb fuq dawn il-linji, li mit-turiżmu aħna nieħdu l-benefiċċju li għandna mill-kultura ta' pajjiżna.  U iktar ma jkollna poplu li jaf l-istorja u s-siti kulturali tiegħu, iktar inkunu f'pożizzjoni li din il-ħaġa nagħmluha, Mr Speaker.   Nirringrazzjak.

  MR SPEAKER:  Grazzi.  Sar il-ħin.  Il-Kamra hija aġġornata għal għada t-Tlieta, 3 ta' Novmebru 1998, fis-6.00 p.m. bl-aġenda kif komunikata mill-Ministru.

Fid-9.30 p.m. il-Kamra aġġornat mingħajr ma saret il-mistoqsija.


MISTOQSIJIET GĦAL TWEĠIBIET ORAL IMWIEĠBA BIL-MIKTUB

MINISTERU/SEGRETARJAT TA' L-INTERN - NEFQA

15.  L-ONOR.  MICHAEL FARRUGIA staqsa lill-Ministru ta' l-Intern:    Jista' l-Ministru jgħid x'kienet in-nefqa li saret sabiex is-segretarjat tal-ministru u s-segretarju parlamentari u l-Ministeru ta' l-Intern iġorru għal Casa Leone?

  ONOR.  TONIO BORG: L-ispiża sabiex il-Ministeru ta’ l-Intern, is-Segretarjat tal-Ministru, s-Segretarjat Parlamentari u s-Segretarju Permanenti jġorru mill-House of the Four Winds għal Casa Leone, St. Venera kienet tammonta għall-Lm460.

  Din l-operazzjoni kellha ssir minħabba li l-post fil-Four Winds kien żgħir wisq biex jakkomoda l-Ministeru, is-Segretarjat Parlamentari u s-Segretarjat Permanenti.

SEGRETARJAT/MINISTERU TAS-SAĦĦA - NEFQA

16.  L-ONOR.  MICHAEL FARRUGIA staqsa lill-Ministru tas-Saħħa:    Jista' l-Ministru jgħid x'kienet in-nefqa li saret biex sar it-trasferiment tas-segretarjat u l-Ministeru tas-Saħħa minn Casa Leone għal Palazzo Castellania?

  ONOR.  LOUIS DEGUARA: In-nefqa li saret biex sar it-trasferiment tas-Segretarjat u l-Ministeru tas-Sahha minn Casa Leoni ghal Palazzo Castellania kienet ta’ Lm750

TAL-QROQQ - SPTAR ĠDID

17.  L-ONOR.  MICHAEL FARRUGIA staqsa lill-Ministru tas-Saħħa:    Billi tħabbar pubblikament li mhux se jkun hemm bżonn ta' sular ieħor fl-Isptar il-Ġdid f'Tal-Qroqq, jista' l-Ministru jgħid x'se tkun il-bed space area, min kienu l-konsulenti li tawh dan il-parir, kemm se jkun hemm sodod fl-isptar Tal-Qroqq bħala in-patients u day beds rispettivament?

  Ladarba kien hemm din l-istqarrija, jista' l-Ministru jpoġġi r-rapport u d-disinji li juru li m'hemmx bżonn sular ieħor, fuq il-Mejda tal-Kamra?

  ONOR.  LOUIS DEGUARA: Fir-rapport “Development Strategies Issue One” presentat f’Awissu 1998, il-konsulenti tad-disinji i.e. “Norman and Dawbarn Ltd.”  akkomodaw il-bzonnijiet kollha tal-medical brief, inkluz in-numru ta’ sodod, minghajr il-bzonn ta’ sular iehor. 

Id-disinji ghadhom ghaddejjin mill-process ta’ evolviment u ghaldaqstant ma humiex finali.

N.B. B’sular iehor huwa mifhum sular fuq Block D

MOSTA - DAR TA' L-ANZJANI

18.  L-ONOR.  MICHAEL FARRUGIA staqsa lill-Ministru għal Politika Soċjali u Kap tal-Kamra tad-Deputati:    Jista' l-Ministru jgħid x'passi qed jittieħdu fuq każ ta' traskuraġni li kien irrapportat mill-uffiċċju tiegħu, dakinhar stess, fit-3 ta' Settembru, 1998, fuq moħqrija ta' anzjani minn numru ta' care workers fil-Mosta Home?

  ONOR.  LAWRENCE GONZI: Dwar dan 'il-każ ta' allegat traskuraġni irrappurtat fit-3 ta' Settembru, 1998' - ma jirriżultax li kien hemm l-ebda moħqrija fuq anzjani minn-naħa tal-Care Workers fid-Dar ta' l-Anzjani tal-Mosta. Skond ir-rapport li għamel l-Officer i/c Home, in-Nursing Aide kienet bil-leave u ghalhekk ċertu xogħol kellu jsir minn Care Workers.  Billi dak in-nhar l-quddiesa bdiet tliet kwarti tard mis-soltu u billi dawn il-Care Workers riedu wkoll iqassmu l-ikel, dan ix-xogħol li kien jikkonsisti f'tibdil tal-ħrieqi, sar siegħa tard.

Nista nassigura lill-Onor. interpellant li f'dawn l-aħħar ġranet ittieħdu u ser ikomplu jittieħdu deċizjonijiet dwar l-istaff fid-Djar ta' l-Anzjani kollha biex żgur ma jkunx hemm lok ta' ebda traskuraġni.  Fil-fatt ċertu tibdil tal-Istaff fid-Dar ta' l-Anzjani tal-Mosta diġa ġie effetwat.

ĦABSIN/DROGATI  

25.  L-ONOR.  NOEL FARRUGIA staqsa lill-Ministru ta' l-Intern:    Jista' l-Ministru jgħid kemm kien in-numru ta' persuni li kienu jew qed jiskuntaw sentenza fis-CCF u kienu/jew qed jieħdu kura kontra l-vizzju tad-droga matul dawn l-aħħar ħames snin sena b'sena?

  ONOR.  TONIO BORG: Fl-1995 inħatar Bord apposta biex jevalwa l-każijiet ta' priġunieri bi problema tad-droga bl-iskop li dawn jibdew isegwu programmi ta' kura kontra dan il-vizzju.

Ninsab infurmat li n-numru ta' priġunieri li bbenefikaw minn dawn il-programmi kien kif ġej : -

	Sena
	Numru ta' priġunieri

	1995
	7

	1996
	11

	1997
	40

	1998 (sas-27 ta' Ottubru)
	43


ĦABS ĊIVILI - ĦABSIN

26.  L-ONOR.  NOEL FARRUGIA staqsa lill-Ministru ta' l-Intern:    Jista' l-Ministru jgħid kemm huwa n-numru ta' persuni li qed jiskontaw sentenza fil-Faċilita Korrettiva ta' Kordin (Il-Ħabs)?  Kemm minn dawn huma taħt il-35 sena u kemm minnhom huma nisa?  Kemm minn dawn il-priġunieri qed jiskontaw piena ta' aktar minn ħames snin iżda mhux aktar minn tmien snin?

  ONOR.  TONIO BORG: Ninsab infurmat li fis-27 ta' Ottubru, 1998, in-numru ta' persuni jiskontaw sentenza kien ta' 171, u dawn kienu miżmuma/mqassma kif ġej : -

        Faċilita' Korrettiva ta' Kordin        151

        L-Imtaħleb (SATU)                        8

        L-Isptar San Luqa għall-kura             1

        Bil-'Prison Leave' (Caritas)             7

        Bil-'Prison Leave' (Sedqa)               4

In-numru ta' persuni taħt il-35 sena li qed jiskontaw sentenza kien ta' 96, li minnhom, 6 kienu nisa.  Minn dawn is-96 kien hemm 10 li qed jiskontaw sentenza ta' bejn 5 u 8 snin.

PJANTA KARELLA - ŻVILUPPI

27.  L-ONOR.  NOEL FARRUGIA staqsa lill-Ministru ta' l-Edukazzjoni:    Jista' l-Ministru jinforma lill-Kamra fuq xi żviluppi kien hemm s'issa fuq ir-riċerka tal-pjanta mediċinali l-karella li titkabbar mill-bdiewa Maltin u jingħad li xjentifikament hija tajba għal min jinsab taħt kura partikolari?

  ONOR.  LOUIS GALEA: Ġejt informat li għadhom qegħdin isiru investigazzjonijiet xjentifiċi fuq il-pjanta mediċinali l-Karella fl-Istitut ta' l-Agrikultura, fl-Universita', u li għadu kmieni wisq biex nindika r-riżultati ta' dawn l-investigazzjonijiet.

PROF. BUSUTTIL - ELEZZJONIJIET PRESIDENZJALI TAS-CHEAM

28.  L-ONOR.  NOEL FARRUGIA staqsa lill-Viċi Prim Ministru u Ministru għall-Affarijiet Barranin:    Jista' l-Viċi Prim Ministru jikkonferma li Gvern Laburista preċedenti innomina lill-Professur Salvino Busuttil sabiex jikkontesta l-elezzjonijiet Presidenzjali tas-CHEAM li se jsiru f'Pariġi f'Diċembru li ġej?

  Jista' l-Viċi Prim Ministru jinforma lill-Kamra jekk din in-nomina hijiex se tibqa' tiġi onorata?

  ONOR.  GUIDO de MARCO: Nikkonferma li l-Gvern Laburista kien innomina lill-Professur Salvino Busuttil sabiex jikkontesta l-elezzjonijiet għall-President tal-International Centre for Advanced Mediterranean Agronomic Studies (CHEAM).

Għandi l-pjaċir nikkonferma wkoll li l-Gvern Nazzjonalista se jkompli jestendi s-support tiegħu għan-nominazzjoni tal-Professur Busuttil.

SAĦĦA - KURA BARRA MINN MALTA

29.  L-ONOR.  NOEL FARRUGIA staqsa lill-Ministru tas-Saħħa:    Jista' l-Ministru jgħid kemm kien in-numru ta' pazjenti Maltin u Għawdxin residenti fil-gżejjer tagħna li kellhom jintbagħtu għall-kura medika fi sptarijiet barranin matul dawn l-aħħar ħames snin sena b'sena?

  Kemm minn dawn il-pazjenti kienu tfal, żgħażagħ, irġiel, nisa u anzjani fl-istess perijodu?

  F'liema pajjiżi marru għall-kura u kemm kienu l-każijiet ġodda f'kull sena?

  ONOR.  LOUIS DEGUARA: In-numru ta’ pazjenti li ntbghatu ghal kura barra minn Malta kienu:

1993 - 576 pazjent

1994 - 546 pazjent

1995 - 318 pazjent

1996 - 326 pazjent

1997 - 291 pazjent 

Il-Kazijiet godda f’kull sena kienu:

1993 - 481 pazjent 

1994 - 423 pazjent 

1995 - 208 pazjent 

1996 - 227 pazjent 

1997 - 190 pazjent

Rigward it-tqassim bl-eta’ naghti l-informazzjoni f’xi seduta ohra.

Il-pazjenti ntbghatu ghall-kura fir-Renju Unit

SAĦĦA - KURA BARRA MIN MALTA 

30.  L-ONOR.  NOEL FARRUGIA staqsa lill-Ministru tas-Saħħa:    Jista' l-Ministru jgħid x'assistenza  ċ-ċittadini Maltin u Għawdxin jingħataw meta jkollhom jieħdu kura medika fi sptarijiet barranin?  Kemm-il sena ilha tingħata din l-għajnuna u jekk hemmx il-ħsieb li din tiġi  riflessa għaż-żmenijiet tal-lum?

  ONOR.  LOUIS DEGUARA: Meta pazjent jintbaghat barra ghal kura, id-Dipartiment tas-Sahha ihallas l-ispejjez kollha inkluz it-trasport u akkomodazzjoni. L-ispejjez tal-passagg jithallsu ukoll mid-Dipartiment jekk pazjent jikkwalifika ghall-ghajnuna skond means test.

Id-Dipartiment ilu jaghti din l-ghajnuna mill-1948 meta ntbaghat l-ewwel pazjent barra ghal kura.  

PRIM MINISTRU - SAFAR

78.  L-ONOR.  JOE MIZZI staqsa lill-Prim Ministru:    Jista' l-Prim Ministru jinforma lill-Kamra kemm-il safra diġa' siefer mill-5 ta' Settembru, 1998 s'issa?

  Liema bliet żar u x'kienet ir-raġuni?

  Min akkumpanjah għal kull safra?

  Kemm swiet kull safra?

  Ma' min tkellem u fuq xiex tkellem?

  ONOR.  EDDIE FENECH ADAMI: Mill-5 ta' Settembru 1998 sal-lum sifirt darbtejn.   Fiż-żewġ okkażjonijiet ġiet diskussa r-riattivazzjoni ta'  l-applikazzjoni  ta' Malta għal sħubija fl-Unjoni  Ewropea, kif ukoll ir-relazzjonijiet bilaterali.

Mort  Ruma  fil-25 ta' Settembru fejn iltqajt ma'  Romano Prodi  li  dak iż-żmien kien Prim Ministru ta'  l-Italja. Kont akkumpanjat mis-Sur Alfred J Chetcuti.

Is-safra swiet Lm316. 06.

Mort  ukoll Brussels bejn id-29 ta' Settembru u  l-1  ta' Ottubru  fejn kelli laqgħat mal-Prim Ministru  tal-Belġju  Jean-Luc Dehaene u mal-Prim Ministru tal-Lussemburgu Jean

Claude Juncker.  Fi Brussels ħadt sehem ukoll fil-Kunsill tal-Partit  tal-Poplu  Ewropew.  Kont  akkumpanjat  mill-Onorevoli Joe Borg u mis-Sur Richard Cachia Caruana.

Din is-safra swiet b'kollox Lm2677.15.

MINISTRU GĦALL-AFFARIJIET BARRANIN - SAFAR

79.  L-ONOR.  JOE MIZZI staqsa lill-Viċi Prim Ministru u Ministru għall-Affarijiet Barranin:    Jista' l-Viċi Prim Ministru jinforma lill-Kamra kemm-il safra diġa' siefer mill-5 ta' Settembru, 1998 s'issa?

  Liema bliet żar u x'kienet ir-raġuni?

  Min akkumpanjah għal kull safra?

  Kemm swiet kull safra?

  Ma' min tkellem u fuq xiex tkellem?

  ONOR.  GUIDO de MARCO: Mill-5 ta' Settembru 1998 s'issa il-Viċi Prim Ministru għamel dawn il-viżiti barra minn Malta.

(A) Fl-14 ta' Settembru żar Vienna fejn kellu laqgħat mal-President tal-Kunsill tal-Ministri ta' l-Unjoni Ewropea u Ministru għall-Affarijiet Barranin ta' l-Awstria, Dott. Wolfgang Schussel.  Iż-żewġ Ministri ddiskutew il-proċess marbut mar-rivitalizzazzjoni ta' l-applikazzjoni ta' Malta.  Fi Vienna l-Viċi Prim Ministru u Ministru ltaqa' ma Alois Mock ġia Viċi Prim Ministru u Ministru ta' l-Affarijiet Barranin ta' l-Awstria.

(B) Fil-15 ta' Settembru żar Ruma għal taħdidiet mal-Ministru għall-Affarijiet Barranin Taljan, l-Onor. Lamberto Dini u mas-Sotto Segretarju ta' l-Istat għall-Affarijiet Barranin Dott. Pier Francesco Fassino, kemm fuq r-rivitalizzazzjoni ta' l-applikazzjoni ta' Malta għal sħubija fl-Unjoni Ewropea kif ukoll fuq suġġetti bilaterali.  F' Ruma il-Viċi Prim Ministru ħa l-opportunita biex ikollu laqgħa mhux uffiċċjali ma Giulio Andreotti.

Għal dawn iż-żewg viżiti, il-Viċi Prim Ministru kien ikkompanjat mill-Assistent Personali tiegħu is-Sur Walter Balzan u mis-Sur Saviour Falzon, Kap tad-Direttorat tal-EU.

(C) Bejn it-23 u l-24 ta' Settembru ikkompanja lill-President ta' Malta, l-E.T. Dott. Ugo Mifsud Bonnici, meta dan kien mistieden jindirizza l-Assemblea Parlamentari tal-Kunsill taż l-Ewropa ġewwa Strasbourg.  Il-Viċi Prim Ministru ħa l-opportunita ta' din iż-żjara biex ikollu laqgħat ma' l-Onor. Daniel Tarschys, is-Segretarju Ġenerali tal-Kunsill ta' l-Ewropa, ma' Membri tal-Monitoring Committee li tiegħu hu kien iċ-Chairman, u mal-Bureau rappreżentati fil- kunsill tal-Ministri tal-Kunsill ta' l-Ewropa.  Waqt dawn il-laqgħat il-Viċi Prim Ministru spjega l-politika barranija tal-Gvern Ġdid Malti, l-iżjed fejn tolqot l-applikazzjoni ta' Malta għal shubija fl-UE.

Ġewwa Strasbourg, il-Viċi Prim Ministru akkompanjawħ l-Assistent Personali tieghu s-Sur Walter Balzan u s-Sur Charles Cremona mis-Segretarjat Privat tiegħu.

(D) Bejn l-24 u d-29 ta' Settembru żar New York sabiex jattendi u jindirizza l-Assemblea Ġenerali tan-NU kif ukoll sabiex ikollu laqgħat ma'  diversi personalitajiet distinti, fosthom is-Segretarju Ġenerali tan-NU l-E.T. Kofi Annan, mal-President Palestinjan Yasser Arafat, mal-President ta' l-Assemblea Ġenerali l-Onor. Didier Opertti, mal-Kummissarju tal-UE Hans van den Broek, mad-Direttur tan-NU f' Ġinevra Vladimir Petrovsky, u mas-Sotto Segretarju fid-Dipartiment ta' l-Istat Amerikan Tom Pickering.  Il-Viċi Prim Ministru kellu laqgħat ma' Ministri għall-Affarijiet Barranin ta' dawn il-pajjiżi: Ġordan, Tunisia, Eġittu, Andorra, Morocco, Croatia,Turkija,Greċja, Portugall, Lussemburgu, Irlanda, Albania, Olanda, Ungerija, Ċipru u Ġamajka.  Kellu wkoll laqgħat ma' numru ta' Rapprezentanti Permanenti għan-NU minn diversi pajjiżi.  Dawn il-laqgħat servew sabiex il-Viċi Prim Ministru spjega fid-dettal il-politika estera ta' Gvern ġdid, partikolarment dik konnessa ma' l-applikazzjoni ta' Malta ghal-sħubija fl-UE,

kif ukoll sabiex iddiskuta suġġetti ta' natura kemm multilaterali kif ukoll bilaterali.

Peress li xi kontijiet ta' l-ispejjes għal dawn il-vjaġġi ghadhom mhumiex magħrufa, partikolarment dawk li jintbgħatu mill-aġenziji ta' l-ajru, l-informazzjoni rigward l-ispejjez ta' dawn il-viżiti tingħata f' seduta oħra.

MINISTRU TAS-SAĦĦA - SAFRA

80.  L-ONOR.  JOE MIZZI staqsa lill-Ministru tas-Saħħa:    Jista' l-Ministru jinforma lill-Kamra kemm-il safra diġa' siefer mill-5 ta' Settembru, 1998 s'issa?

  Liema bliet żar u x'kienet ir-raġuni?

  Min akkumpanjah għal kull safra?

  Kemm swiet kull safra?

  Ma' min tkellem u fuq xiex tkellem?

  ONOR.  LOUIS DEGUARA: Mill-5 ta’ Settembru 1998 ‘l hawn il-Ministru tas-Sahha siefer darba, lejn Copenhagen ghat-48 sessjoni tal-Kumitat Regjonali ta’ l-Ghaqda Dinjija tas-Sahha. Il-membri l-ohra tad-Delegazzjoni kienu l-Agent Tabib Ewlieni tal-Gvern, id-Direttur tal-Politika u l-Ippjanar fid-Divizjoni tas-Sahha, il-Konsulent tad-Delegazzjoni u l-Assistant Personali tal-Ministru.

Is-safra swiet Lm4711. Minn din is-somma ghad irid jitnaqqas id-discount fuq il-fares ta’ l-Air Malta.

Il-Ministru indirizza s-sessjoni kif ukoll kellu laqghat ma’ Dr. G. Brundtland, Direttur Generali tal-Ghaqda Dinjija tas-Sahha, Dr. J. Assvall, id-Direttur Regjonali u ma’ ufficcjali fl-Ufficcju Regjonali. F’dawn il-laqghat gew diskussi r-relazzjonijiet ta’ Malta mal-WHO u kif dawn jistghu jergghu jissahhu.

Il-Ministru kellu numru ta’ laqghat ma’ diversi delegazzjonijiet ohra dwar relazzjonijiet bilaterali specjalment dwar l-ghajnuna u s-support li offrew xi pajjizi, fosthom l-Olanda u l-Germanja, biex il-legislazzjoni Maltija dwar is-Sahha tikkonforma ruhha ma’ dik ta’ l-Unjoni Ewropea.

UFFIĊĊJU TAL-PRIM MINISTRU - INGAĠĠAR TA' PERSUNI

81.  L-ONOR.  JOE MIZZI staqsa lill-Prim Ministru:    Jista' l-Prim Ministru jinforma lill-Kamra kemm nies ġew ingaġġati fl-Uffiċċju tal-Prim Ministru mill-5 ta' Settembru, 1998?

  Jista' jinforma l-ismijiet tan-nies li ġew ingaġġati?

  X'karigi ngħataw fil-ministeru?

  X'karigi kellhom qabel ma ġew ingaġġati?

  Min minnhom kien jaħdem mal-gvern u f'liema dipartiment kien jaħdem?

  X'inhuma l-kwalifiki akkademiċi ta' dawn?

  X'kondizzjonijiet ingħataw?

  Nitlob biex il-kuntratti jiġu mqiegħda fuq il-Mejda.

  Jista'  l-Prim Ministru jgħid x'kariga kull wieħed minnhom kellu fil-Partit Nazzjonalista?

  ONOR.  EDDIE FENECH ADAMI: Qed nassumi li l-Onor Interpellant qed jirreferi għas-Segretarjat Privat.

Ninsab infurmat li l-ebda kuntratt jew ftehim ma għadu ġie ffirmat ma' l-individwi kkonċernati u nkun f'qagħda li nwieġeb għall-mistoqsijiet magħmula f'xi seduta oħra wara li dawn jiġu ngaġġati formalment.

Iżda l-Kabinett approva dokument dwar il-complement tas-Segretarjati tal-Ministri u Segretarji Parlamentari kif ukoll tal-kundizzjonijiet tax-xogħol tal-membri kollha li jaħdmu fis-segretarjat.  Kopja ta' dan id-dokument qed inpoggih fuq il-mejda tal-Kamra.

MINISTRI - SAFAR

82.  L-ONOR.  JOE MIZZI staqsa lill-Prim Ministru:    Jista' l-Prim Ministru jinforma lill-Kamra liema Ministri siefru fuq xogħol tal-gvern mill-5 ta' Settembru 1998 sal-lum?

  ONOR.  EDDIE FENECH ADAMI: Nitlob lill-Interpellant jagħmel il-mistoqsija tiegħu lill-Ministri rispettivi direttament.

UNIVERSITA' - IMPJEGATI

83.  L-ONOR.  JOE MIZZI staqsa lill-Ministru ta' l-Edukazzjoni:    Jista' l-Ministru jagħti lista ta' dawk l-impjegati (akkademiku u mhux akkademiku) fl-Universita' li qed jirċievu xi forma ta' allowance mill-5 ta' Settembru 1998 'l hawn?

  Min huma u xi grad għandhom?

  F'liema dipartiment jew sezzjoni qegħdin?

  Għal-liema raġuni qed tingħata l-allowance lil kull wieħed jew waħda minnhom?

  Min awtorizza li tingħata din l-allowance?

  ONOR.  LOUIS GALEA: It-tagħrif mitlub qed jinġabar u tweġiba tingħata f'xi Seduta oħra.

TAL-QROQQ - SPTAR ĠDIDA

136.  L-ONOR.  MICHAEL FARRUGIA staqsa lill-Ministru tas-Saħħa:    Billi kien hemm rapport f'ġurnal lokali li 1/5 tal-bini ta' l-isptar Tal-Qroqq se jitwaqqa', jista' l-Ministru jpoġġi fuq il-Mejda tal-Kamra d-disinji l-ġodda u r-rapport li jikkonferma dan?

  Ladarba jidher li d-disinji huma lesti, jista' l-Ministru jgħid x'se jsir biex il-problema maħluqa fis-second basement li huwa għoli biss żewġ metri skond kif kien iddisinjat mill-Ortesa u mibni skond kif disinjati minn Amministrazzjoni Nazzjonalista preċedenti (1992 - 1996), tiġi riżolta?

  ONOR.  LOUIS DEGUARA: L-allegazzjonijiet li dehru fir-rapport tal-gurnal imsemmi gew imwiegba mill-FMS f’harga ohra ta’ l-istess gurnal.

Fir-rapport “Development Strategies Issue One” presentat f’Awissu 1998, il-konsulenti tad-disinji i.e. “Norman and Dawbarn Ltd.”  akkomodaw il-bzonnijiet kollha tal-medical brief, inkluz in-numru ta’ sodod, minghajr il-bzonn ta’ sular iehor. 

Id-disinji ghadhom ghaddejjin mill-process ta’ evolviment u ghaldaqstant ma humiex finali.

N.B. B’sular iehor huma mifhum sular fuq Block D

PJAN TA' STRUTTURA  

144.  L-ONOR.  MARIO GALEA staqsa lill-Ministru ta' l-Intern:    Jista' l-Ministru jgħid fiex waslet ir-reviżjoni ta' l-istructure plan?

  Meta bdiet din ir-reviżjoni?

  Meta hu maħsub li jitlesta u jitressaq quddiem il-Parlament?

  Kemm dam biex tlesta l-istructure plan oriġinali?

  ONOR.  TONIO BORG: Jien nfurmat li :

1.  Il-proċess formali għar-reviżjoni tal-Pjan ta' Struttura beda f'Novembru 1997 bl-approvazzjoni mill-Awtorita' ta' l-Ippjanar tad-dokument 'Structure Plan Review Project Management Plan'.

2.  Il-ħsieb ta' l-Awtorita ta' l-Ippjanar sa llum huwa li d-'Draft Replacement Plan' joħroġ għall-konsultazzjoni pubblika lejn l-aħħar tas-sena 2000 u jiġi ppreżentat lill-Parlament għal nofs is-sena ta' wara.

3.  Ix-xogħol fuq l-ewwel Pjan ta' Struttura beda fl-1988 bl-approvazzjoni tat-'Terms of Reference' għal dan il-proġett.  Il-pjan ġie approvat mill-Parlament f'Lulju tal-1992.

SAĦĦA - ECG TECHNICIANS
145.  L-ONOR.  MARIO GALEA staqsa lill-Ministru tas-Saħħa:    Jista' l-Ministru jgħid jekk hemmx il-ħsieb li l-kors ta' l-ECG  technicians li hu ta' madwar sentejn jiġi żviluppat aktar u  jkun jinkludi wkoll training biex l-ECG technicians ikunu jistgħu jagħmlu Echo Cardiogram, stress ECG u Holter monitoring?

  Jaħseb il-Ministru li b'dan il-mod tista' titnaqqas il-waiting list li akkumulat għal dawn it-tip ta' tests?

  Fil-każ ta' ECG technicians diġa' kwalifikati hemm il-ħsieb li dawn jingħataw aktar training biex anke  dawn ikunu jistgħu jibdew jgħinu fl-Echo Cardiogram, Stress ECG's u Holter monitoring?

  ONOR.  LOUIS DEGUARA: It-technicians li jahdmu fil-Cardiac Lab huma perfettament kapaci jaghmlu stress tests wahedhom u ser ikunu wkoll kapaci jinterpretaw ir-rapport ta’ Holter.

Il-waiting list tista’ titnaqqas biss billi jkompli jsir uzu ghaqli mill-equipment ezistenti. Ninnutaw per ezempju li numru ta’ pazjenti ma jzommux l-appuntament u s’issa ma kienx hemm sistema li jissejhu pazjenti ohra flokhom. Permezz ta’ sistema kompjuterizzata ta’ appuntamenti din id-diffikulta ser tingheleb.

Id-Dipartiment bi hsiebu johrog sejha ghal kors ta’ tahrig ghal ECG Technician. 

MUŻEWIJIET - TINDIF

146.  L-ONOR.  MARIO GALEA staqsa lill-Ministru ta' l-Edukazzjoni:    Jikkonsidra d-Dipartiment tal-Mużewijiet li wħud mix-shelters tal-gwerra li għandna f'diversi postijiet f'Malta u Għawdex jibdew jitnaddfu u jinfetħu għall-pubbliku u għat-turisti?

  Jaħseb il-Ministru li billi dawn huma parti mill-wirt storiku ta' pajjiżna, tkun ħasra jekk jibqgħu mirduma?

  ONOR.  LOUIS GALEA: Ġejt informat li preżentement ebda shelter ma hu f'idejn dan id-dipartiment u li d-Dipartiment m'għandux biżżejjed riżorsi biex jiftaħ u jżomm fi stat deċenti xi shelters li jistgħu jkunu ta' interess għall-viżitaturi.

Id-Dipartiment se jkompli jikkonsidra s-suġġeriment ta' l-Onor. Membru.

VISAS  

147.  L-ONOR.  MARIO GALEA staqsa lill-Viċi Prim Ministru u Ministru għall-Affarijiet Barranin:    Jista' l-Viċi Prim Ministru ġentilment jgħid jekk hux possibbli li persuna Maltija li tkun sejra l-Awstralja għal perijodu ta' madwar sitt xhur tingħata visa għal working holiday?

  ONOR.  GUIDO de MARCO: Skond ftehim li ġie ffirmat bejn Malta u l-Awstralja fil-31 ta' Lulju 1995, kull ċittadin Malti jista' japplika ghal working holiday visa, valida sa mhux aktar minn sena.

Jista' japplika kull ċittadin Malti bejn it-18 u l-25 sena u f'każi speċifiċi anke sa 30 sena, basta mhux akkompanjati minn tfal dipendenti.

L-applikazzjonijiet għal dan it-tip ta'visa jistghu jintlaqgħu fl-uffiċji tal-Kummissjoni Għolja Awstraljana f' Malta.

DIPARTIMENT TA' L-AGRIKOLTURA - STUDENTI

148.  L-ONOR.  MARIO GALEA staqsa lill-Ministru għall-Agrikoltura u Sajd:    Jista' l-Ministru jgħid jekk hemmx xi ħsieb li jiġu mpjegati dawk l-istudenti li temmew b'suċċess kors ta' tliet snin f'Holticulture/Agriculture u li kienu ssussidjati mid-Dipartiment ta' l-Agrikoltura?

  ONOR.  NINU ZAMMIT: Meta sar l-`agreement` ma` l-istudenti ta` l-`Extended Skill Training Scheme` u tat-`Technician Apprentice Scheme` dawn ma` ġewx mogħtija garanzija li jiġu mpjegati mad-Dipartiment. Jekk il-quddiem joħorġu applikazzjonijiet għal `Farmers` jew `Gardeners` jew `Agriculture Technicians` minn barra d-Dipartiment, l-istudenti li jkunu temmew b`suċċess il-kors tagħhom ikunu f`pozizzjoni vantaġġuża li jiksbu dawn l-impjiegi.

EDUKAZZJONI - CASUAL INSTRUCTORS
149.  L-ONOR.  MARIO GALEA staqsa lill-Ministru ta' l-Edukazzjoni:    Jista' l-Ministru jgħid jekk hemmx il-ħsieb li jerġgħu joħorġu call for applications għal casual instructors?

  Jekk iva, meta u f'liema suġġetti?

  ONOR.  LOUIS GALEA: Ġejt informat li m'hemmx ħsieb li tinħareġ għalissa sejħa għall-applikazzjonijiet għal casual instructors.

PULIZIJA - SPETTURI

152.  L-ONOR.  GAVIN GULIA staqsa lill-Ministru ta' l-Intern:    Jista' l-Ministru jara li jittieħdu passi sabiex jiġi maħtur Spettur tal-Pulizija għal Ħaż-Żebbuġ u għas-Siġġiewi?  Jista' jara li jiġi maħtur district superintendent għad-distrett li jikkonsisti f'Ħal Qormi, Ħaż-Żebbuġ u s-Siġġiewi?

  ONOR.  TONIO BORG: Ninsab infurmat li Ħaż-Żebbuġ u s-Siġġiewi ilhom għal din l-aħħar sena jkunu koperti mill-ispettur stazzjonat Ħal Qormi, filwaqt li d-Distrett li jinkludi Ħal Qormi, Ħaż Żebbuġ u s-Siġġiewi ilu mill-bidu ta' Lulju li għadda jiġi kopert mis-Supretendent stazzjonat il-Belt.  Il-postijiet vakanti jkunu mimlija meta jippermettu ċ-ċirkostanzi.

PULIZIJA - HOLD-UPS
153.  L-ONOR.  GAVIN GULIA staqsa lill-Ministru ta' l-Intern:    Jista' l-Ministru jgħid kemm saru hold-ups, snatch and grap, u/jew serq bi vjolenza mill-1 ta' Settembru, 1998 sal-lum?  X'kien il-valur irrapportat tas-serqiet individwalment?

  ONOR.  TONIO BORG:  Ninsab informat illi bejn l-1 ta' Settembru 1998 u l-25 ta' Ottubru 1998 ġew irrapportati lill-Pulizija 10 hold-ups li minnhom wieħed irriżulta li kien rapport falz, biex b'hekk iċ-ċifra reali hi ta' disa' (9) każijiet.

  L-ammonti/oġġetti nvoluti kienu Lm4,000, Lm212, Lm650, Lm3,200, rifle, Lm20, Lm120 u apparat elettroniku b'valur ta' Lm350, Lm120 u b'valur ta' Lm15 tabakk u Lm600.

  Kien hemm rapport ieħor ta' tentattiv ta' hold-ups li fih ma nsteraq xejn.

  Ninsab informat ukoll li fl-istess perijodu ġew rapportati lill-Pulizija 63 każ ta' snatch and grab.

  Ma nħossx li għandha tingħata l-informazzjoni dwar il-valur ta' dawn il-każijiet fuq bażi ndividwali għax dan jista' jkun ta' dannu għal vittmi ta' dawn ir-reati.  Jekk l-Onor. Interpellant jinsisti, jien lest li ngħaddilu l-informazzjoni b'mod kunfidenzjali.

PULIZIJA - ROAD BLOCKS

154.  L-ONOR.  GAVIN GULIA staqsa lill-Ministru ta' l-Intern:    Jista' l-Ministru jgħid kemm-il darba saru road blocks mill-Pulizija u/jew il-Forzi Armati ta' Malta mill-1 ta' Settembru, 1998 sal-lum?

  ONOR.  TONIO BORG: Ninsab infurmat illi bejn l-1 ta' Settembru, 1998, u s-26 ta' Ottubru, 1998, in-numru ta' roadblocks li għamlu l-Pulizija kien ta' 387.  Għal dak li għandu x'jaqsam mall-Forzi Armati ta' Malta, nitlob lill-Onor. Interpellant biex jgħaddi l-mistoqsija lill-Ministru konċernat.

PULIZIJA - QBID TA' DROGA

155.  L-ONOR.  GAVIN GULIA staqsa lill-Ministru ta' l-Intern:    Jista' l-Ministru jinforma lill-Kamra kemm inqabdet droga mill-forzi ta' l-ordni xahar b'xahar din is-sena?

  ONOR.  TONIO BORG: Ninsab informat li t-tagħrif mitlub mill-Onor. Interpellant hu kif jidher fit-Tabella li tpoġġiet fuq il-Mejda tal-Kamra.aktar kmieni f'din is-seduta

ĦABS ĊIVILI - PRIĠUNIERI

156.  L-ONOR.  GAVIN GULIA staqsa lill-Ministru ta' l-Intern:    Jista' l-Ministru jinforma lill-Kamra kemm hemm priġunieri sentenzjati fil-Ħabs ta' Kordin u kemm minnhom ibbenefikaw b'xi mod mill-amnestija u maħfra presidenzjali li ngħatat fl-okkażjoni tal-bidla fil-Gvern?

  ONOR.  TONIO BORG: Ninsab infurmat li fis-27 ta' Ottubru 1998 in-numru ta' priġunieri sentenzjati kien ta' 171.

Dwar it-tieni parti tad-domanda, ninforma lill-Onorevoli Membru li jekk għal bidla fil-Gvern qed jirreferi għal dik li seħħet fl-1998 ma ngħatat l-ebda maħfra presidenzjali lill-priġunieri.

Jekk, kif donnu jidher li hu l-każ, l-Onorevoli Membru qed jirreferi għall-bidla fil-Gvern li seħħet fl-1996, ninfurmah li kienet ngħatat maħfra mill-Gvern Laburista fil-12 ta' Diċembru, 1996, li bbenifikaw minnha 80 priġunier, fosthom persuni li serqu u qatlu mara anzjana.

ĊENTRU TA' L-ARBITRAĠĠ - BORD TAL-GVERNATURI

157.  L-ONOR.  GAVIN GULIA staqsa lill-Prim Ministru:    Billi l-Bord tal-Gvernaturi taċ-Ċentru ta' l-Arbitraġġ kien qiegħed jippjana sabiex iċ-Ċentru ta' l-Arbitraġġ jiġi alloġġjat ġewwa Palazzo Verdelin, il-Belt, jista' l-Prim Ministru jgħid jekk dan għadux possibbli in vista tat-trasferiment tal-Ministeru tal-Ġustizzja mill-House of Catalunya għall-Palazzo Verdelin?  Jekk le, jista' l-Prim Ministru jgħid fejn se jiġi alloġġjat iċ-Ċentru ta' l-Arbitraġġ?

  ONOR.  EDDIE FENECH ADAMI: Ninsab  infurmat  li  billi  issa  Palazzo  Verdelin  qed jintuża  kollu  kemm hu mill-istaff  li  kien  hemm  fil-Ministeru tal-Ġustizzja, m'għadux possibbli li  fih  jiġi

alloġġjat iċ-Ċentru ta' l-Arbitraġġ.

Dak   iċ-Ċentru   issa   se  jkun  alloġġjat   kif   kien oriġinarjament  ippjanat,  jiġifieri  f'numru  33,   Triq

Nofsinhar, Valletta.

SKEJJEL - - ESTENSJONIJIET

166.  L-ONOR.  EVARIST BARTOLO staqsa lill-Ministru ta' l-Edukazzjoni:    Jista' l-Ministru jgħid x'inhi r-raġuni li għadu ma bediex ix-xogħol fuq l-estensjoni ta' l-iskola primarja ta' l-Imġarr (Malta) meta kien hemm kollox lest biex dan ix-xogħol jibda?

  ONOR.  LOUIS GALEA: Hemm investigazzjoni mis-sidien ta' l-art li qed tiġi trattata mid-Diviżjoni ta' l-Edukazzjoni u mid-Dipartiment tal-Kuntratti.  Tajt struzzjonijiet biex il-kwestjoni tiġi trattata b'urġenza skond il-liġijiet ta' pajjiżna.

SKEJJEL - - ESTENSJONIJIET

167.  L-ONOR.  EVARIST BARTOLO staqsa lill-Ministru ta' l-Edukazzjoni:    Jista' l-Ministru jgħid meta se jibda x-xogħol ta' estensjoni fuq l-iskola primarja ta' l-Imġarr (Malta)?

  ONOR.  LOUIS GALEA: Nirreferi lill-Onor. Interpellant għat-tweġiba li tajt għall-mistoqsija Nru 166.

SKEJJEL - TFAL BI BŻONNIJIET SPEĊJALI

168.  L-ONOR.  EVARIST BARTOLO staqsa lill-Ministru ta' l-Edukazzjoni:    Jista' l-Ministru jgħid kemm hemm tfal bi bżonnijiet speċjali fl-eta' ta' bejn 3 u 16-il sena li mhux qed jieħdu l-edukazzjoni tagħhom regolari f'xi skola?

  Jista' l-Ministru jgħid x'inhuma r-raġunijiet li dawn it-tfal mhux qed jieħdu edukazzjoni regolari f'xi skola?

  ONOR.  LOUIS GALEA: In-numru ta' tfal bi bżonnijiet speċjali bejn 3 u 16 il-sena li mhux qed jieħdu edukazzjoni tagħhom regolari f'xi skola huma 22.

Uħud minn dawn qed jistennew li jiġu ċertifikati mill-iStatementing Board. Oħrajn kellhom numru ta' Kindergarten Assistants li irriżenjaw u ma kienx possibli li jiġu sostitwiti.

Nirreferi wkoll għal tweġibiet oħra mogħtija għal Mistoqsijiet Parlamentari fuq l-istess suġġett.

EDUKAZZJONI INKLUSSIVA - KUMITAT MINISTERJALI

169.  L-ONOR.  EVARIST BARTOLO staqsa lill-Ministru ta' l-Edukazzjoni:    Matul Settembru u fl-ewwel tliet ġimgħat ta' Ottubru, jista' l-Ministru jgħid kemm-il darba ltaqa' l-Kumitat Ministerjali dwar l-Edukazzjoni Inklussiva?  Min hemm fuq dan il-kumitat?

  ONOR.  LOUIS GALEA: Il-Kumitat imsemmi għadu kompost kif kien qabel l-Elezzjoni tal-5 ta' Settembru 1998.  Fil-perjodu imsemmi ġejt informat li l-Kumitat ma ltaqax.  Qed isiru laqgħat bejni u l-Kummissjoni Nazzjonali Persuni b'Disabilita' għad-deċiżjonijiet meħtieġa f'dan ir-rigward.

SKEJJEL - STATEMENTING BOARD
170.  L-ONOR.  EVARIST BARTOLO staqsa lill-Ministru ta' l-Edukazzjoni:    Jista' l-Ministru jgħid kemm tfal ġew assessjati mill-iStatementing Board li twaqqaf biex jeżamina studenti bi bżonnijiet speċjali?

  X'deċiżjonijiet ittieħdu dwar it-tfal assessjati?

  Hemm tfal li qed jistennew li jidhru quddiem dan il-bord?

  ONOR.  LOUIS GALEA: Ġejt informat li l-Istatementing Board li twaqqaf biex jagħti rakkomandazzjoni lid-Diviżjoni ta' l-Edukazzjoni dwar talbiet għal facilitators għal studenti bi bżonnijiet speċjali beda jeżamina 106 talba minn ġenituri li t-tfal tagħhom jattendu l-iskejjel statali jew l-iskejjel tal-Knisja biex dawn ikollhom l-għajnuna ta' facilitator.  Saret rakkomandazzjoni dwar 61 każ u għadu għaddej l-istħarriġ dwar il-45 każi l-oħrajn.

Id-deċiżjonijiet li ttieħdu jvarjaw bejn:

-  full-time facilitator
-  shared facilitator
-  full-time classroom support person
-  shared classroom support person
-  għajnuna ta' remedial teacher
-  għajnuna ta' peripatetic teacher
-  għajnuna minn Kindergarten Assistant (Special Needs)

-  ma għandu bżonn ebda għajnuna

Sadattant, il-Board irċieva 62 talba ġdida li dalwaqt jibda l-proċess fuqhom.

Is-sitwazzjoni qiegħda tiġi wkoll mistħarrġa mal-Kummissjoni Nazzjonali Persuni b'Disabilita'.

SKEJJEL - JUNIOR LYCEUMS - GĦALLIEMA NEQSIN

171.  L-ONOR.  EVARIST BARTOLO staqsa lill-Ministru ta' l-Edukazzjoni:    Jista' l-Ministru jgħid f'liema suġġetti hemm nieqsa għalliema għall-iskejjel sekondarji u Junior Lyceums?

  Kemm hemm klassijiet fil-qasam sekondarju li għadhom bla għalliema f'dawn is-suġġetti?

  ONOR.  LOUIS GALEA: Ġejt informat li fl-iskejjel Sekondarji u Junior Lyceums hemm vakanzi fis-suġġetti li se nsemmi:

Computing

51 lezzjoni

Fizika


29 lezzjoni

Mużika

8 lezzjonijiet

Ġografija

6 lezzjonijiet

Studji Soċjali

39 lezzjoni

Art/Craft

77 lezzjoni

Home Economics
20 lezzjoni

Spanjol

4 lezzjonijiet

POWER STATION - MARSA

185.  L-ONOR.  LOUIS BUHAGIAR staqsa lill-Ministru għas-Servizzi Ekonomiċi:    Jista' l-Ministru jgħid jekk l-amministrazzjoni preżenti għandix l-ħsieb  li l-Power Station tal-Marsa tingħalaq?  Jekk iva, x'inhu t-time frame ta' din id-deċiżjoni?  Jekk le, x'inhuma l-ħsibijiet jew pjanijiet tal-gvern dwar il-futur tal-Power Station tal-Marsa?

  ONOR.  JOSEF BONNICI: Diġa hemm ħsieb li fil-futur, il-Power Station ta` Delimara tibda tiġġenera aktar kurrent elettriku minn dik tal-Marsa.  Madankollu jidher li l-Power Station tal-Marsa trid tibqa titħaddem anke jekk b`kapaċita ħafna nqas.

ENERĠIJA - UŻU/PRODUZZJONI

186.  L-ONOR.  LOUIS BUHAGIAR staqsa lill-Ministru għas-Servizzi Ekonomiċi:    Jista' l-Ministru jgħid x'inhuma t-targets jew viżjonijiet tal-Gvern dwar l-użu u l-produzzjoni ta' l-enerġija f'dan il-pajjiż?

  ONOR.  JOSEF BONNICI: It-targets dwar il-produzzjoni tal-enerġija huma:-

1.  Li jiġi pprovdut servizz kontinwu u li jissodisfa dak li jistenna     l-konsumatur.

2.  Li d-Diviżjoni tal-Elettriku tal-Enemalta tkun kummerċjalment     vijabbli fil-kwadru tal-obbligi soċjali li għandha 

3.  Li jittejbu l-istandards ta` sigurta.

4.  Li l-livelli ta` tinġiz jitnaqqsu u jersqu lejn standards Ewropej.

5.  Li jitwaqqaf qafas biex jiġu nkoraġġuti inizjattivi li jutilizzaw sorsi alternattivi ta` enerġija.

POWER STATIONS - MARSA/DELIMARA

187.  L-ONOR.  LOUIS BUHAGIAR staqsa lill-Ministru għas-Servizzi Ekonomiċi:    Jista' l-Ministru jgħid kemm huwa l-potenzjal tal-produzzjoni ta' l-enerġija elettrika fiż-żewġ power stations eżistenti?  X'inhu l-ħsieb tal-gvern u x'projections għandu dwar kemm dan il-potenzjal huwa biżżejjed għall-pajjiżna?

  ONOR.  JOSEF BONNICI: Il-kapaċita nominali tal-impjant tal-power stations hu:

Marsa       272MW

Delimara    195MW

Ma dawn irid jiżdied il-'Combined Cycle Gas Turbine' f`Delimara, b`kapaċita ta` 110MW.

Ta` min jgħid li l-kapaċita attwali tal-impjant hi anqas minhekk minħabba:-

* impjant wieqaf għall-'overhaul' u manutenzjoni

* ħsarat

* impjant jaħdem b`inqas mill-kapaċita nominali, bħall-impjant qadim jew

  li jkun wasal għall-'overhaul'

* problemi ta` 'interfacing', li ma jippermettux l-impjant kollu jaħdem

  f`daqqa

Huwa mportanti għall-kontinwita tal-provvista li jkun hemm 'spare capacity' adekwata.

Ir-rata taż-żieda fid-domanda naqset f`dawn l-aħħar snin iżda jrid isir provediment biex l-impjant qadim jiġi 'phased out'.

ENERĠIJA ELETTRIKA - UŻU

188.  L-ONOR.  LOUIS BUHAGIAR staqsa lill-Ministru għas-Servizzi Ekonomiċi:    Jista' l-Ministru jgħid jekk sarx xi studju dwar kif inhu mqassam l-użu ta' l-enerġija elettrika fis-settur domestiku, industrijali u kummerċjali rispettivament?  X'kienu r-riżultati ta' dan l-istudju ġdid li sar?  Meta sar?  Minn min sar?

  ONOR.  JOSEF BONNICI: Fil-preżent l-Enemalta qed tagħmel studju ma ditta Franċiża, bħala parti minn programm kummissjonat mill-Unjoni Ewropeja, biex fost affarijiet oħra jiġi stabbilit kif inhu mqassam l-użu tal-enerġija elettrika fis-settur domestiku, industrijali u kummerċjali kif ukoll ikunu jistgħu jiġu estrapolati dettalji aktar speċifiki f`dan ir-rigward.  Dan l-istudju għadu ma ġiex finalizzat.

ENERĠIJA ELETTRIKA - UŻU

189.  L-ONOR.  LOUIS BUHAGIAR staqsa lill-Ministru għas-Servizzi Ekonomiċi:    Jista' l-Ministru jgħid jekk sarx xi forma ta' studju dwar kif inhu mqassam l-użu ta' l-enerġija elettrika fil-qasam domestiku skond id-diversi bżonnijiet li jkun hemm, eżempju tisħin ta' ilma, fran domestiċi, dwal, arja kondizzjonata, tisħin tad-djar fix-xitwa, eċċ?

  ONOR.  JOSEF BONNICI: Nirreferi lill-Onorevoli Membru għar-risposta li tajt għall-mistoqsija numru 188.

MINISTRU GĦAT-TRASPORT U KOMUNIKAZZJONI - KONFERENZA INTERNAZZJONALI

190.  L-ONOR.  LOUIS BUHAGIAR staqsa lill-Ministru għat-Trasport u Komunikazzjoni:    Jista' l-Ministru jgħaddi lill-Kamra kopja tad-diskors tiegħu li għamel f'Minneapolis, USA fl-okkażjoni tal-konferenza internazzjonali li saret hemm u organizzata mill-ITU?

  ONOR.  ĊENSU GALEA:   Ninforma lill-Onor. Interpellant l dan id-diskors gie ppubblikat mid-Dipartiment ta` l-Informazzjoni fid- 19t`Ottubru, 1998.

SERVIZZI EKONOMIĊI - FORUM GĦALL-EKONOMIJA AĦJAR

192.  L-ONOR.  LEO BRINCAT staqsa lill-Ministru għas-Servizzi Ekonomiċi:    Jista' l-Ministru jgħid xi pjani għandu l-Gvern dwar il-Forum għall-ekonomija aħjar?

  ONOR.  JOSEF BONNICI: Il-Forum għall-Ekonomija Aħjar nbena madwar il-kunċett ta` parteċipazzjoni aktar wiesa fejn jidħol l-iżvilupp ekonomiku u soċjali ta` Malta, kunċett li kien diġa ġie ntrodott f`pajjiżna fl-1989 permezz tat-twaqqif tal-Kunsill Malti għall-Iżvilupp Ekonomiku (MCED).

Mal-MCED kien żdied l-'Advisory Council' li jidher li l-iskop tiegħu kien laħqu permezz tal-pubblikazzjoni tal-'White Paper Value 2000'.  Dwar il-konklużjonijiet inklużi f`din il-'White Paper'għad hemm ir-riżervi.

Ninsab infurmat li l-għanijiet, il-funzjonijiet u l-istrutturi tal-Forum għadhom fi stat ta` transizzjoni u żvilupp.  Għalhekk, għalkemm naqblu fil-prinċipju ma dan il-kunċett, għad irridu naraw x`tifsila se nagħtu lil Forum għal Ekonomija Aħjar.

PULIZIJA - PASSI DIXXIPLINARJI

193.  L-ONOR.  LEO BRINCAT staqsa lill-Prim Ministru:    Jista' l-Prim Ministru jgħid jekk ittieħdux passi dixxiplinarji kontra dawk il-pulizija li b'għemilhom urew li kienu ħallew il-passjoni politika tiġri bihom waqt li kienu on duty fil-jiem ta' wara l-elezzjoni ġenerali?

  ONOR.  EDDIE FENECH ADAMI: Nitlob lill-Onor Interpellant jirreferi l-mistoqsija tiegħu lill-Ministru resp onsabbli.

SERVIZZ ĊIVILI - DIRETTURI

194.  L-ONOR.  LEO BRINCAT staqsa lill-Prim Ministru:    Jista' l-Prim Ministru jikkonferma dak li ġie rrapportat li qal is-Segretarju Permanenti fl-Uffiċċju tiegħu lill-ġurnal lokali li ma kienx hemm livell sodisfaċenti fost dawk li applikaw għall-karigi ta' direttur taħt l-amministrazzjoni Laburista?  Jista' jikkonferma li flok issir l-għażla fost dawk l-applikanti se ssir sejħa għall-applikazzjoni mill-ġdid?  X'inhu l-pass li jmiss?

  ONOR.  EDDIE FENECH ADAMI: Jien infumat li s-Segretarju Permanenti fl-Uffiċċju

tiegħi kien għamel referenza għal aktar minn raġuni waħda li mħabba fihom ma mtlewx il-vakanzi.

Meta l-istruttura ta' postijiet fit-Top Management Structure tiġi riveduta biex tirrifletti l-ħtiġijiet tal-Ministeri tal-lum, jittieħdu passi, bħal ma sar fl-imgħoddi, sabiex il-vakanzi jimtlew.

LAQGĦA TAL-MINISTRI TAL-COMMONWEALTH - DELEGAZZJONI

195.  L-ONOR.  LEO BRINCAT staqsa lill-Ministru tal-Finanzi:    Jista' l-Ministru jgħid x'kien is-sehem tad-delegazzjoni Maltija fil-laqgħa tal-Ministri tal-Commonwealth li għadha kif saret fil-Kanada kif ukoll fil-laqgħa tal-Fond Monetarju Internazzjonali li saret f'Washington?  Jista' jagħti dettalji dwar il-kompożizzjoni tad-delegazzjoni Maltija kif ukoll dwar it-taħdidiet bilaterali li saru?  X'kienet ir-raġuni li d-DOI ma ta ebda tagħrif dwar sehem Malta f'dawn il-laqgħat importanti?

  ONOR.  JOHN DALLI: Barra mill-attendenza għall-laqgħat ġenerali tal-Fond Monetarju\Bank Dinji d-delegazzjoni ħadet sehem fil-laqgħa tal-Interim Committee tal-Fond Monetarju Internazzjonali u numru ta` seminars u konferenzi oħra organizzati minn istituzzjonijiet finanzjarji internazzjonali u anki minn Banek u kumpaniji. Bħas-soltu pprezentajt diskors addattat għal-dawn il-laqgħat.  Saru numru ta` laqgħat bilaterali ma` Banek, Security Printers u aġenziji internazzjonali ta` `Credit Rating`.

Saru wkoll numru ta` laqgħat ma` uffiċċjali għolja fosthom mal-Executive Directors kemm tal-Fond Monetarju Internazzjonali kif ukoll tal-Bank Dinji.  Is-suġġetti li ġew diskussi kienu varji u jinkludu assistenza teknika, u titjib fir-relazzjonijiet bejn Malta u dawn l-istituzzjonijiet. Laqgħat oħra ta` natura teknika ħafna bħal titjib ta` rappurtaġġ statistiku, titjib fis-swieq tal-flus u kapital f`Malta u suġġetti oħra kienu miżmuma ma` diversi dipartimenti tal-Fond Monetarju u l-Bank Dinji.

Id-delegazzjonijiet li attendew il-Commonwealth Finance Ministers` Meeting u tal-Fond Monetarju Internazzjonali kienu ffurmati hekk:

Il-Commonwealth Finance Ministers` Meeting  -

     Is-Sur J Portelli,

     Segretarju Permanenti fil-Ministeru tal-Finanzi

Il-Fond Monetarju Internazzjonali -

     Il-Ministru John Dalli

     Is-Sur Emmanuel Ellul, Il-Gvernatur tal-Bank Ċentrali

     Is-Sur Peter Baldacchino, Direttur tal-Bank Ċentrali

     Profs. Edward Scicluna, Direttur tal-Bank Ċentrali  u

     Is-Sur Alfred Demarco, Deputy General Manager tal-Bank Ċentrali.

Id-delegazzjonijiet wettqu x-xogħol kollu li soltu jagħmlu delegazzjonijiet f`okkażjonijiet simili filwaqt li komplew isaħħu l-kuntatti li għandu l-Gvern ma` pajjiżi oħra u istituzzjonijiet bankarji.

Ir-raguni li d-DOI ma ta` ebda tagħrif dwar dawn il-laqgħat hi li ħassejt li dawn kienu laqgħat ta` rutina.

POWER STATION - KUMPENS LIL PERIT MINTOFF

196.  L-ONOR.  LEO BRINCAT staqsa lill-Ministru għall-Ambjent:    Jista' l-Ministru jgħid fiex waslu t-trattattivi mal-Perit Dom Mintoff dwar kumpens għall-bini ta' Power Station qrib  ir-residenza privata tiegħu f'Delimara?  X'kienet l-aħħar offerta tal-Gvern?  Fuq liema livell qed isiru n-negozjati?

  ONOR.  FRANCIS ZAMMIT DIMECH: L-Onorevoli Interpellant jieħu pjaċir jinnota illi t-trattativi mal-Perit Dom Mintoff għar-rigward tal-kumpens indikat qed jitmexxew skond il-letter of intent maħruġa fuq dan is-suġġett mill-Gvern preċedenti.

UFFIĊĊJU GĦALL-KOMPETIZZJONI ĠUSTA - SIMONDS FARSONS/MARSOVIN

197.  L-ONOR.  LEO BRINCAT staqsa lill-Ministru għas-Servizzi Ekonomiċi:    Jista' l-Ministru jgħid x'inhuma l-konklużjonijiet preliminari ta' l-Uffiċċju għall-Kompetizzjoni Ġusta dwar il-proposta ta' Simonds Farsons Cisk (SFC) u l-Marsovin għall-merger bejniethom?

  ONOR.  JOSEF BONNICI: L-Uffiċċju tal-Kompetizzjoni Ġusta għamel diversi laqgħat kemm ma' l-intrapriżi involuti f'dan il-merger kif wkoll m'intrapriżi oħra li joperaw fis-suq relevanti u li setgħu jiġu affetwati minn dan il-merger.

Inġabret ħafna nformazzjoni u sar studju dettaljat biex jiġi stabbilit kemm fil-fatt dan il-merger se jaffetwa l-kompetizzjoni fis-suq lokali kemm fiċ-ċirkostanzi preżenti meta s-suq hu protett kif ukoll meta titneħħa l-protezzjoni fuq il-prodotti involuti f'dan il-merger.

QORMI - TRIQ L-IMDINA

200.  L-ONOR.  MARIE LOUISE COLEIRO staqsiet lill-Ministru għat-Trasport u Komunikazzjoni:    Jista' l-Ministru jgħid meta se jittieħdu l-azzjonijiet meħtieġa biex Triq l-Imdina, Ħal Qormi jkollha l-faċilitajiet meħtieġa biex il-pedestrians ikunu f'qagħda li jaqsmu t-triq mingħajr periklu peress li din it-triq hija arterja ewlenija għat-traffiku u hija kważi impossibli fil-peak hours biex taqsam min-naħa għall-oħra bil-konsegwenza li l-periklu huwa kbir u sfortunatament diġa' seħħew inċidenti fatali minħabba n-nuqqas ta' dawn il-faċilitajiet meħtieġa u għalhekk jinħtieġ li din it-triq tingħata priorita' biex jitnaqqas ir-riskju ta' aktar inċidenti serji?

  ONOR.  ĊENSU GALEA:    Hu mahsub li bhala parti mix-xogħol li ser isehh fit-Triq imsemmija, jkun hemm ukoll pedestrian crossing.

TA' FARSINA - HOUSING ESTATE
201.  L-ONOR.  MARIE LOUISE COLEIRO staqsiet lill-Ministru għal Politika Soċjali u Kap tal-Kamra tad-Deputati:    Jista' l-Ministru jgħid meta se ssir il-manutenzjoni tal-blokki tal-flats tal-Gvern fil-Housing Estate f'Ta' Farsina, Ħal Qormi, peress li ħafna minn dawn il-flats ibatu minn nuqqas ta' pressa ta' l-ilma minħabba sistema antika u f'xi wħud mill-blokki tal-flats hemm ħtieġa wkoll ta' manutenzjoni ġenerali  fuq aperturi eċċ?

  ONOR.  LAWRENCE GONZI: Għandi ninforma lill-Onorevoli interpellant li l-bdil tal-kanen ta' l-ilma huwa r-responsabbilta' ta' l-inkwilini skond il-policy approvata dwar tiswijiet.  Ngħarrfek ukoll li inkwilini li jaqilgħu inqas minn Lm2,600 fis-sena jistgħu jibbenefikaw minn sussidju sal-valur ta' Lm500 għal dat-tip ta' tiswijiet kif ukoll xogħol ieħor bħat-tiswija ta' aperturi indikata fl-istess mistoqsija.  Id-Dipartiment tal-Bini u Tiswija ta' Djar f'dan il-Ministeru jagħmel xogħolijiet ta' manutenzjoni f'partijiet komuni u jsewwi strutturi perikolużi bħal soqfa u ħitan.'

QORMI - TRIQ SAN ĠWAKKIN

202.  L-ONOR.  MARIE LOUISE COLEIRO staqsiet lill-Ministru għat-Trasport u Komunikazzjoni:    Peress li Triq San Ġwakkin f'Ħal Qormi ilha għal snin kbar fi stat diżastruż b'konsegwenza li jeżisti periklu serju kemm għan-nies kif ukoll għall-proprjeta' tar-residenti li jgħixu fiha u peress li fl-aħħar tal-Leġislatura l-oħra kienu ġew iffinalizzati l-proċeduri kollha meħtieġa biex ix-xogħol fuq it-triq jinbeda imma sal-lum dan ix-xogħol għadu ma ġiex mibdi, minkejja li anke l-allokazzjoni finanzjarja kienet saret, jista' l-Ministru jgħid jekk waqafx ix-xogħol fuq din it-triq u jekk le meta se jibda?

  ONOR.  ĊENSU GALEA:   Wieħed jassumi li x-xogħol li qed tirriferi għalih l-Onor.  Interpellant huwa dak tat-twessiegħ  ta` parti minn din it-triq .  L-art neċessarja għat-twessiegħ se tiġi akkwistata skond id-dikjarazzjoni tal-President numru 679 kif ippubblikata fil-Gazzetta tal-Gvern tas-7 ta` Settembru, 1998.  Issa li dawn il-proċeduri tlestew, id-Dipartiment tat-Toroq se jara kif iwettaq dan ix-xoghol.

SKEJJEL - TFAL BI BŻONNIJIET SPEĊJALI

203.  L-ONOR.  MARIE LOUISE COLEIRO staqsiet lill-Ministru ta' l-Edukazzjoni:    Peress li ċerti tfal bi bżonnijiet speċjali li jattendu fl-iskejjel ta' l-istat jinħtieġu affarijiet materjali verament żgħar biex il-ħajja edukattiva tagħhom tkun aktar indipendenti, jista' l-Ministru jgħid   x'qiegħed jagħmel id-Dipartiment ta' l-Edukazzjoni biex jaqdi dawn il-ħteġijiet?  X'qiegħed jagħmel id-Dipartiment biex joħloq kuxjenza umana akbar fost l-istaff u l-kapijiet ta' l-iskejjel?  X'qiegħed jagħmel id-Dipartiment biex joħloq kuxjenza t'appoġġ akbar fost it-tfal lejn dawn ħuthom bi bżonnijiet speċjali?

  ONOR.  LOUIS GALEA: F'dawn l-aħħar snin, id-Diviżjoni ta' l-Edukazzjoni introduciet sistema li permezz tagħha l-iskejjel jaħsbu biex jixtru huma stess mill-fondi pprovduti lilhom għal infiq ta' natura kapitali u rikorrenti (materials and supplies).

B'dan il-mod, il-ħtiġijiet ta' l-iskejjel tagħna u ta' l-istudenti tagħhom jintlaħqu aħjar.

Irid jingħad ukoll li l-iskejjel qegħdin jaħsbu u jippreżentaw pjan ta' tliet snin biex ikun hemm żvilupp aħjar.

Id-Diviżjoni ta' l-Edukazzjoni hija impenjata fl-introduzzjoni ta' l-edukazzjoni inklussiva, sistema li tikkontribwixxi bis-sħiħ għat-tkattir ta' kuxjenza umana fost l-istaff u l-kapijiet ta' l-iskejjel, fost oħrajn.

Permezz ukoll ta' l-edukazzjoni inklussiva qed tiġi kkultivata kuxjenza ta' appoġġ fost it-tfal lejn ħuthom bi bżonnijiet speċjali.

SKEJJEL - ISLA

204.  L-ONOR.  MARIE LOUISE COLEIRO staqsiet lill-Ministru ta' l-Edukazzjoni:    Jista' l-Ministru jgħid jekk id-Dipartiment ta' l-Edukazzjoni huwiex se jibgħat din is-sena Parapathetic Teacher fl-iskola primarja ta' l-Isla?

  ONOR.  LOUIS GALEA: Ninsab informat li mill-bidu ta' din is-sena l-Iskola Primarja ta' l-Isla qiegħed ikollha s-servizz kollu pprovdut mill-Peripathetic Teachers tad-Dipartiment tal-Kurrikulu.  Dan huwa servizz mogħti mill-għalliema għall-Complementary Education, Art, Music, P.E., Drama, Science and IT.

PENSJONIJIET TAS-SERVIZZI  

205.  L-ONOR.  CHRIS AGIUS staqsa lill-Ministru tal-Finanzi:    Jista' l-Ministru jgħid meta l-persuna, li d-dettalji tagħha qed jintbagħtu separatament, se tibbenefika mill-miżura dwar il-pensjonijiet tas-Servizzi?

  ONOR.  JOHN DALLI: Nitlob lill-Onor Interpellant jagħmel din il-mistoqsija lill-Ministru għal Politika Soċjali.

DJAR - KERA

206.  L-ONOR.  CHRIS AGIUS staqsa lill-Ministru għal Politika Soċjali u Kap tal-Kamra tad-Deputati:    Jista' l-Ministru jara x'inhi r-raġuni wara l-ammont esaġerat tal-kera tal-post okkupat mill-persuna, li d-dettalji tagħha qed nibgħathom separatament, u wara li din il-persuna ilha tgħix f'dan l-appartament ma' ommha li issa ilha mejta għal aktar minn 20 sena?

  ONOR.  LAWRENCE GONZI: Jien informat illi għall-każ imsemmi fil-mistoqsija, il-kera ġiet maħduma skond l-Avviż 202 tat-13 ta' Marzu 1987 li jirregola l-kirjiet ta' rikonoxximenti.

SKEJJEL - BORMLA

207.  L-ONOR.  CHRIS AGIUS staqsa lill-Ministru ta' l-Edukazzjoni:    Jista' l-Ministru jara li x-xogħol li kien inbeda xhur ilu u li issa jidher li waqaf fuq il-ground li  hemm quddiem l-iskola Primarja ta' Bormla jkun jista' jitkompla sabiex jitgawda mit-tfal ta' l-iskola?

  ONOR.  LOUIS GALEA: Informat li d-Diviżjoni ta' l-Edukazzjoni nkarigat lid-Dipartiment tas-Servizzi u Manutenzjoni tat-Taqsima tax-Xogħlijiet biex jagħmel ix-xogħol ta' fencing madwar il-ground.  Dan wara li d-Diviżjoni ta' l-Edukazzjoni kienet ħarġet sejħa għall-offerti aktar kmieni din is-sena u li għaliha daħlu tliet offerti li kienu kważi d-doppju ta' l-istima tax-xogħol.  Wara li jitlesta x-xogħol tal-fencing jinżebgħu l-art tat-tarmac u l-ħajt ta' madwaru.

ZABBAR - TRIQ PAPA ALESSANDRU

208.  L-ONOR.  CHRIS AGIUS staqsa lill-Ministru għall-Ambjent:    Jista' l-Ministru jara li Triq Papa Alessandru, Zabbar, tingħata kisja tarmac għaliex tinstab fi stat verament diżastruż?

  ONOR.  FRANCIS ZAMMIT DIMECH: Nitlob lill-Onor. Interpellant jagħmel din il-mistoqsija lill-Ministru konċernat.

GĦAJN DWIELI - MINA

209.  L-ONOR.  CHRIS AGIUS staqsa lill-Ministru għat-Trasport u Komunikazzjoni:    Jista' l-Ministru jgħid jekk ix-xogħol fuq il-Mina ta' Għajn Dwieli li kien inbeda xhur ilu huwiex se jitkompla?

  ONOR.  ĊENSU GALEA:   Jiena informat li l-progett ta` ħdejn Għajn Dwieli qed jitwettaq mill-Cottonera Rehabilitation Committee, u għalhekk l-Onor.  Interpellant  mitlub jagħmel il-mistoqsija tieghu  lill-Ministru kkonċernat.

DJAR - BORMLA - SUR SANTA LIENA

210.  L-ONOR.  CHRIS AGIUS staqsa lill-Ministru għal Politika Soċjali u Kap tal-Kamra tad-Deputati:    Jista' l-Ministru jara li ssir xi ħaġa dwar l-erba' appartamenti li nbnew snin ilu fl-area tal-HOS, Sur Sta Liena, Bormla u li tħallew fi stat ta' ġebel u saqaf u qed isiru wkoll bħala lok għall-abbużi?

  ONOR.  LAWRENCE GONZI: L-Awtorita' tad-Djar għada kif irċeviet il-permessi meħtieġa mingħand l-Awtorita' ta' l-Ippjanar sabiex isiru xi alterazzjonijiet fil-bini eżistenti.  Għalhekk, issa qegħdin isiru l-preparamenti għall-ħruġ ta' tender għal dawn ix-xogħlijiet.

MARSA RACING CLUB  

215.  L-ONOR.  JOE CILIA staqsa lill-Ministru ta' l-Edukazzjoni:    Jista' l-Ministru jgħid x'dejn għandha l-Marsa Racing Club?  Kif inhu maqsum u ta' xiex huwa dovut?  Meta ġie kkuntrattat?  Xi pjani għandu l-kumitat il-ġdid ta' tmexxija biex iħallas lura dan id-dejn?  Għandu xi programm ta' pagamenti għall-kredituri tiegħu?

  ONOR.  LOUIS GALEA: L-Onor. Interpellant jaf tajjeb x'inhi l-qagħda finanzjarja tal-Marsa Racing Club għax hu stess kien għamel stqarrija f'dan ir-rigward.

Kien il-Gvern Laburista fl-1981 li tefa' l-piż ta' l-ispiża kapitali li saret biex inbniet il-korsa fuq il-Marsa Racing Club.  Din l-ispiża kienet tammonta għal Lm105,000.  Din is-somma kellha tiġi mħallsa lura bir-rata ta' Lm10,000 fis-sena.

Ninsab informat li filwaqt li f' Ġunju 1997 il-Club kellu overdraft ta' Lm27,000, dan tela' għal Lm63,500 f'Ġunju 1998 u kien l-istess Onor. Interpellant li għamel żewġ għotjiet ta' Lm15,000 u Lm25,000 biex jitnaqqas dan l-overdraft.

Hemm xi djun oħra li mill-1996 żdiedu minn Lm16,000 għal Lm37,000 sa Ġunju 1998.  Matul l-1997 dan l-istess Kumitat għamel spejjeż kapitali li jammontaw għal Lm51,000 u li minnhom tħallsu biss Lm18,000.

Barra dan hemm ukoll kontijiet maħruġa mid-Dipartiment tal-VAT li jammontaw għal madwar Lm100,000 u li huma diskutibbli.  Dawn il-kontijiet il-Club irċevihom matul l-1997 u jidher li dak iż-żmien ma kienu ttieħdu ebda passi dwarhom.  Dawn il-kontijiet qed jiġu mistħarrġa mill-Awdituri.

Irrid insemmi wkoll li filwaqt li din is-sena l-ispiża biex saret il-manutenzjoni fuq it-track kienet ta' Lm6,500, dik tas-sena l-oħra ammontat għal Lm35,000.

CASH REGISTERS  

216.  L-ONOR.  JOE CILIA staqsa lill-Ministru għas-Servizzi Ekonomiċi:    Jista' l-Ministru jgħid x'inhi l-pożizzjoni tal-Gvern Nazzjonalista dwar il-cash registers b'memorja fil-qasam tal-kummerċ?

ONOR.  JOSEF BONNICI: L-Onor. Interpellant huwa mitlub jirriferi din id-domanda lill-Ministru kkonċernat.

SKEJJEL - SKOLASPORT

217.  L-ONOR.  JOE CILIA staqsa lill-Ministru ta' l-Edukazzjoni:    Jista' l-Ministru jgħid kemm applikaw tfal/żgħażagħ biex jieħdu sehem fl-iskolasport 1998/99 bħala total globali u f'kull dixxiplina separata?

  ONOR.  LOUIS GALEA: Ġejt informat li kien hemm 2,499 applikazzjoni għal Skolasport li huma mqassma kif se nsemmi.

Atletika         348

Badminton         44

Baseball          16

Basketball       167

BMX               12

Bowling           75

Fitness          120

Football         382

Gymnastics       347

Għawm            545

Handball           6

Hockey            14

Judo              22

Lotta              2

Netball           73

Power Training     2

Snooker           26

Spirit Combat     65

Tennis            82

Taekwondo         12

Table Tennis      26

Volleyball        70

Waterpolo         17

Weightlifting      4

Fost dawn hemm 22 li jappartjenu lill-Klassi Speċjali u dawn kienu aċċettati biex jattendu mingħajr ħlas bħalma sar dejjem.

M'għadhomx jintlaqgħu applikazzjonijiet għall-atletika, il-basketball, il-fitness, il-football, il-ġinnastika, l-għawm, it-tennis, il-volleyball, u l-ispirit combat.

SKEJJEL - PURTINARA

218.  L-ONOR.  JOE CILIA staqsa lill-Ministru ta' l-Edukazzjoni:    Jista' l-Ministru jgħid kemm hemm purtinara fl-iskejjel governattivi?  Kif titħaddem ir-rata ta' purtinara, mad-daqs ta' l-iskejjel jew man-numru ta' studenti li fihom?

  ONOR.  LOUIS GALEA: Informat li n-numru ta' purtinara fl-iskejjel Primarji, Sekondarji/Junior Lyceums u tas-Snajja' huma 396 u li r-rata ta' purtinari tinħadem fuq in-numuru ta' kmamar użati.

SKEJJEL - MARIA GORETTI

219.  L-ONOR.  JOE CILIA staqsa lill-Ministru ta' l-Edukazzjoni:    Jista' l-Ministru jara li jiġi assenjat purtinar ma' l-Iskola Maria Goretti f'Ħal Tarxien peress illi qed ikun hemm ilmenti li l-purtinar wieħed li hemm mhux possibbli li jlaħħaq max-xogħol?

  ONOR.  LOUIS GALEA: Informat li bħalissa fl-iskola hemm purtinar wieħed u part-timer.  Il-purtinar bħalissa qiegħed bil-leave.  Hemm ukoll General Hand (Maintenance).  Qed jittieħdu passi biex part-time cleaner/s jiġu impjegati f'din l-iskola.

MALTAFEST 1998  

220.  L-ONOR.  JOE CILIA staqsa lill-Ministru ta' l-Edukazzjoni:    Jista' l-Ministru jgħid kemm baqa' flus x'jitħallsu lill-kredituri tal-Maltafest 1998 issa li għaddew aktar minn xahrejn minn mindu sar dan l-avveniment?  Min huma l-istess kredituri, kemm hu dovut f'kull każ, ta' liema servizzi/prodotti huma dovuti dawn il-flejjes?

  ONOR.  LOUIS GALEA: Informat li d-Dipartiment tal-Kultura qed jintalab iħallas il-pagamenti li ġejjin:

AMMONT        KREDITUR               SERVIZZ PROVDUT

MITLUB

Lm 576        Thomas Smith           Ġarr bl-ajru

Lm 300        Żejtun Junior Lyceum   Bilanċ fl-ispejjeż ta'

                                     Skop Scoops

LM4809        International Trading  Xogħol ta' dawl għal 3

              Company                attivitajiet

LM 800        Mro. Joseph Vella      Ħlas għall-Kunċert

                                     "Maltese Composers

                                     Evening"

PULIZIJA - KAŻI TA' SERQ

221.  L-ONOR.  ADRIAN VASSALLO staqsa lill-Ministru ta' l-Intern:    Jista' l-Ministru jgħid kemm kien in-numru ta' serqiet irrapportati minn knejjes u/jew istituzzjonijiet reliġjużi mill-5 ta' Settembru, 1998 'il hawn?  Liema kienu l-knejjes misruqa?  X'insteraq minn kull knisja?  Kemm inqabdu persuni konnessi ma' dawn ir-reati?

  ONOR.  TONIO BORG: Ninsab informat li t-tagħrif mitlub mill-Onor. Interpellant hu kif jidher fit-tabella li qed inpoġġi fuq il-Mejda tal-Kamra.

PULIZIJA - KAŻI TA' SERQ

222.  L-ONOR.  ADRIAN VASSALLO staqsa lill-Ministru ta' l-Intern:    Jista' l-Ministru jgħid kemm kien in-numru ta' serqiet irrapportati lill-pulizija mill-5 ta' Settembru, 1998 'il hawn?  Kemm minn dawn ġew solvuti?

  ONOR.  TONIO BORG: Ninsab informat illi bejn il-5 ta' Settembru sat-28 ta' Ottubru, 1998 ġew irrapportati lill-Pulizija 1,289 serqa.

Ninsab informat ukoll li l-istatistika dwar in-numru ta' każi solvuti għadha qed tinġabar u tweġiba għal din il-parti tal-mistoqsija tingħata f'xi seduta oħra.

PULIZIJA - KAŻI TA' HOLD-UPS

223.  L-ONOR.  ADRIAN VASSALLO staqsa lill-Ministru ta' l-Intern:    Jista' l-Ministru jgħid kemm saru hold-dups mill-5 ta' Settembru, 1998 'il hawn?  Kemm kien l-ammont ta' flus jew oġġetti oħra misruqa waqt kull hold-up?  Kemm minnhom ġew solvuti?

  ONOR.  TONIO BORG:Ninsab informat li bejn il-5 ta’ Settembru, 1998, u l-24 ta’ Ottubru, 1998, ġew irrapportati lill-Pulizija 10 hold-ups li minnhom wieħed irriżulta li kien rapport falz, biex b’hekk iċ-ċifra reali hi ta’ disa’ (9).  Minn dawn, tnejn ġew solvuti.

  L-ammonti/oġġetti nvoluti kienu Lm4000, Lm650, Lm3200, rifle, Lm20, Lm120 u apparat elettroniku b’valur ta’ Lm350, Lm120 u b’valur ta’ Lm15 tabakk u Lm600.

  Kien hemm rapport ieħor, mhux solvut, ta’ tentattiv ta’ hold-ups u li fih ma nsteraq xejn.

PULIZIJA - KAŻI TA' SNATCH AND GRAB

224.  L-ONOR.  ADRIAN VASSALLO staqsa lill-Ministru ta' l-Intern:    Jista' l-Ministru jgħid kemm kien in-numru ta' każi ta' snatch and grab irrapportati lill-pulizija mill-5 ta' Settembru 1998, 'il hawn?  Kemm ġew solvuti?  Fejn saru dawn il-każi?

  ONOR.  TONIO BORG:Ninsab informat illi bejn il-5 ta' Settembru, 1998 u l-25 ta' Ottubru, 1998 in-numru ta' rapporti lill-Pulizija ta' snatch and grab kien ta' 61.

  Ninsab informat ukoll illi l-istatistika dwar in-numru ta' każi li ġew solvuti għada qed tinġabar u tweġiba għal din il-parti tal-mistoqsija tingħata f'xi seduta oħra.

  Il-lokalitajiet li fihom ġew irrapportati li saru dawn ir-reati kienu:

	Rabat
	St. Paul's Bay
	Buġibba

	B'Kara
	Sliema
	Mdina

	Qawra
	M'Xlokk
	Paola

	Ta' Qali
	Ħamrun
	San Ġwann

	Valletta
	Swieqi
	Vittoriosa

	M'Scala
	Ta' Xbiex
	Mellieħa

	Mosta
	St. Julian's
	Cospicua

	Tarxien
	Senglea
	


PULIZIJA - KAŻI TA' REATI

225.  L-ONOR.  ADRIAN VASSALLO staqsa lill-Ministru ta' l-Intern:    Jista' l-Ministru jgħid kemm ġew irrapportati reati lill-pulizija mill-5 ta' Settembru, 1998 'il hawn?  Kemm se jitressqu persuni l-Qorti fuq dawn ir-reati solvuti? Jista' l-Ministru jagħti breakdown ta' x'tip ta' reati kienu?

  ONOR.  TONIO BORG:Ninsab informat li bejn il-5 ta’ Settembru, 1998 u l-25 ta’ Ottubru, 1998, in-numru ta’ reati rrapportati lill-Pulizija kien ta’ 2,283.

  Ninsab informat ukoll illi l-istatistika dwar in-numru ta’ persuni li se jittellgħu l-qorti dwar ir-reati solvuti għada qed tinġabar u tweġiba għal din il-parti tal-mistoqsija tingħata f’xi seduta oħra.

  Dwar l-aħħar parti tal-mistoqsija, qed inpoġġi fuq il-Mejda tal-Kamra tabella li turi x’tip ta’ reati kienu.

PULIZIJA - KAŻI TA' REATI

226.  L-ONOR.  ADRIAN VASSALLO staqsa lill-Ministru ta' l-Intern:    Jista' l-Ministru jgħid kemm kien in-numru ta' anzjani li kienu vittma ta' reat mill-5 ta' Settembru, 1998 'il hawn?  X'kienu l-etajiet ta' dawn l-anzjani?  X'tip ta' reati kienu?  Kemm-il każ ġie solvut?

  ONOR.  TONIO BORG: Ninsab informat li t-tagħrif mitlub mill-Onor. Interpellant hu kif jidher fit-tabella li qed inpoġġi fuq il-Mejda tal-Kamra.

  Ninsab informat ukoll li l-istatistika dwar in-numru ta’ każi solvuti għadha qed tinġabar u tweġiba għal din il-parti tal-mistoqsija tingħata f’xi seduta oħra.

PERSUNI B'DIŻABILITA' - DAR

257.  L-ONOR.  SILVIO PARNIS staqsa lill-Ministru għal Politika Soċjali u Kap tal-Kamra tad-Deputati:    Jista' l-Ministru jgħid jekk hemmx il-ħsieb li ssir dar għall-persuni b'diżabilita'?  Jekk iva, fejn se ssir u kemm se tkun tesa' persuni?

  ONOR.  LAWRENCE GONZI:                                                                                                                                                                                         1.   Il-Kummissjoni Nazzjonali Persuni b'Diżabilita' ilha żmien twil impenjata biex tindirizza l-bżonn għal servizzi residenzjali għall-persuni b'diżabilita'.  Fis-snin li għaddew, twaqqfu djar żgħar fil-komunita' u dawn swew biex inħolqot esperjenza prattika li minnha għandna x'nitgħallmu.

2.   Barra minn dan, jien infurmat li l-Kummissjoni talbet li jsir rapport dettaljat dwar Servizzi Residenzjali għall-Persuni b'Diżabilita'.

(a)   Dan ir-rapport huwa fdat f'idejn uffiċjali fi ħdan il-Management Efficiency Unit (MEU), fi ħdan l-Uffiċju tal-Prim Ministru.

(b)   Il-Kummissjoni insistiet li dan ir-rapport jrid jagħti stampa ċara tal-bżonnijiet wiesgħa f'dan il-qasam, joffri soluzzjonijiet differenti u flessibbli, u li r-rapport għandu b'mod partikolari jirrifletti l-ħsibijiet u xewqat ta' persuni b'diżabilita' u l-familjari tagħhom.

(c)   Il-Kummissjoni talbet li r-rapport ikun lest sa' nofs Diċembru, 1998.

(d)   Meta jiġi approvat mill-Kummissjoni dan ir-rapport ser jiġi ppreżentat lill-Ministru responsabbli mill-Politika Soċjali.

PULIZIJA - VAKANZI

258.  L-ONOR.  SILVIO PARNIS staqsa lill-Ministru ta' l-Intern:    Jista' l-Ministru jgħid jekk hemmx vakanzi fil-korp tal-pulizija?  Jekk iva, x'inhuma?

  ONOR.  TONIO BORG: Ninsab informat li a bażi tal-complement approvat, fil-preżent hemm 94 vakanzi fil-korp bħala total.  Dawn jinsabu fil-gradi ta' Supretendenti, Spetturi, Surġent Maġġur ta' l-Ewwel Klassi, Surġenti Maġġuri, Surġenti u Kuntistabbli.

ĊENTRI TAS-SAĦĦA - PILLOLI

259.  L-ONOR.  SILVIO PARNIS staqsa lill-Ministru tas-Saħħa:    Jista' l-Ministru jgħid x'kienu l-pilloli out of stock li kienu nieqsa fl-ispiżeriji taċ-ċentri tas-saħħa mis-7 ta' Settembru 1998 sal-ġurnata tal-lum?

ONOR.  LOUIS DEGUARA: Mill-Informazzjoni li ghandu d-dipartiment, il-pilloli li kienu out of stock jew nieqsa fl-ispizeriji taċ-ċentri tas-sahha mis-7 ta’ Settembru 1998 sal-gurnata tal-lum huma dawn:

	Floriana
	15/9/98
	17/10/98
	29/10/98

	
	Nifedipene 10mg

Isordil 10mg

Metformin 500mg
	Augmentin Tabs

Digoxin PG

Warfarin 1mg

Warfarin 3mg

Ranitidine 150mg

Senna Tabs 7.5mg*

Tamoxifen 10mg

Fucidin Tabs*

Cromoglycate*
	Medroxyzine

Captopril

Tryptizol

	Gzira
	9/9/98
	29/10/98
	

	
	Sodium Cromoglycate

Salbutamrol

Potassium Chloride
	Senna 7.5mg

Folic Acid

Hydrocortisone
	

	Mosta
	28/9/98
	9/10/98
	29/10/98

	
	Atropine Tabs*

Penicillamine

Hydrocortisone
	Atropine Tabs*

Hydrocortisone

Potassium Chloride

Mebevirine Tabs

Fludocortisone
	Atropine Tabs*

Hydrocortisone

Mebevirine Tabs

	Gzira
	29/10/98
	
	

	
	Nil
	
	

	Luqa
	29/10/98
	
	

	
	Hydrocortisone
	
	

	Paola
	29/10/98
	
	

	
	Hydrocortisone

Mebevirine

Metronidazole

Senna*
	
	


	Postal
	29/9/98
	29/10/98

	
	Atarax

Enalapril 20mg

Tryptizol 25mg

Ketotifen

Metformin

Naproxen*

Senna

Prednisolone

Anaframil

Tegretol

Benztropine

Stelazine

Vitamin B6*

Gaviscon

Methylergotamine*

Nicotinamide
	Senna Tabs


Skond l-out of stock list maħruġa mill-Medical Stores fit-22 ta’ ottubru, dawk il-pilloli immarkati b’* biss huma out of stock mill-Medical Stores. L-oħrajn hija kwestjoni li jkunu spiċċaw mill-ispizeriji u qed jistennew li dawn jigu mwassla fl-ispizeriji.

Il-lista ta’ l-ispiżeriji tal-Postal Service ghad 29 ta’ Settembru hija twila ghax dak iz-zmien l-ispiżerija kienet qed tistenna l-konsenja taghha ta’ kull erba’ xhur.

SKEJJEL - FACILITATORS
260.  L-ONOR.  FRANCIS AGIUS staqsa lill-Ministru ta' l-Edukazzjoni:    Jista' l-Ministru jagħti informazzjoni fuq kif il-Gvern il-ġdid sab is-sitwazzjoni tal-facilitators fl-iskejjel ta' l-Istat?

  ONOR.  LOUIS GALEA: Fil-bidu tas-sena skolastika kien hemm numru ta' riżenji ta' Kindergarten Assistants li jieħdu ħsieb tfal bi bżonnijiet speċjali u li għad ma kienx possibbli jiġu sostitwiti.

Kontinwament jidħlu talbiet biex tfal jiġu ċertifikati li huma tfal bi bżonnijiet speċjali u biex jingħataw għajnuna.  Is-sitwazzjoni qed tiġi konsidrata fi sforz komuni bejn dawk kollha involuti, inkluża l-Kummissjoni Nazzjonali Persuni b'Diżabilita'.

TAL-BIDNI - VULTAĠĠ BAXX

261.  L-ONOR.  FRANCIS AGIUS staqsa lill-Ministru għas-Servizzi Ekonomiċi:    Jista' l-Ministru jgħid x'qiegħed isir biex tittaffa l-problema tal-vultaġġ baxx fl-inħawi tal-Bidni fil-limiti ta' Wied il-Għajn u Ħaż-Żabbar?

  ONOR.  JOSEF BONNICI: Diġa' sar xogħol biex tittaffa l-problema ta` vultaġġ baxx fl-inħawi tal-Bidni, bejn Wied il-Għajn u Ħaż-Żabbar billi ġew estiżi żewg feeders fil-lokalita' imsemmija.  Barra minn hekk, il-Korporazzjoni Enemalta qiegħda fil-proċess biex tingħata art mingħand l-Uffiċċju Konġunt biex fuqha tkun tista' tibni substation ġodda.

DIPARTIMENTI TAL-GVERN - MILLENIUM BUG
262.  L-ONOR.  FRANCIS AGIUS staqsa lill-Prim Ministru:    Jista' l-Prim Ministru jgħid x'passi ttieħdu biex titneħħa l-problema tal-millenium bug fuq is-sistema tal-computers fid-dipartimenti tal-gvern?

  ONOR.  EDDIE FENECH ADAMI: Sa mill-1996 il-Gvern immexxi minni, permezz ta' Ċirkolari Nru 24/96 kien ġibed l-attenzjoni tad-Dipartimenti tal-Gvern dwar il-problema tal-Millenium Bug.  Fil-fatt l-ewwel l-MSU u wara l-MITTS kienu responsabbli biex jieħdu l-passi kollha meħtieġa biex jiġi solvut dan il-problema fid-Dipartimenti tal-Gvern.

Ninsab informat li s-sistemi importanti se jkunu Year 2000 Compliant sa l-aħħar ta' din is-sena.  Hu ppjanat li l-kumplament tas-sistemi u l-apparat ikunu Year 2000 Compliant sa nofs is-sena d-dieħla.

ŻABBAR - TRIQ LIA

263.  L-ONOR.  FRANCIS AGIUS staqsa lill-Ministru għat-Trasport u Komunikazzjoni:    Jista' l-Ministru jgħid meta hemm pjan li ssir biċċa min Triq Lia f'Ħaż-Żabbar (bejn Carmel Street u Sacred Heart Street) li mhux biss hi ta' inkonvenjent kbir imma qed tkun sors ta' għargħar kull darba li tagħmel ix-xita?

  ONOR.  ĊENSU GALEA:     Jiena nformat li f`din it-triq hemm diffikulta dwar il-livelli tat-triq u ghalhekk sakemm din il-kwestjoni tigi riżolta it-triq ma` tistax tigi asfaltata.

VALLETTA - BUS TERMINUS
264.  L-ONOR.  JEAN PIERRE FARRUGIA staqsa lill-Ministru għat-Trasport u Komunikazzjoni:    Jista' l-Ministru jara li jsir patching fit-toroq u fil-bankini fil-Bus Terminus tal-Belt bħala miżura temporanja sakemm issir ir-riabilitazzjoni sħiħa ta' l-istess terminus?

  ONOR.  ĊENSU GALEA:   Tajt struzzjonijiet lid-Dipartiment tat-Toroq u l-Awtorita` dwar it-Trasport Pubbliku biex jaraw x'hemm bżonn isir għall-mument.

FORTI SANT'IERMU - TINDIF

265.  L-ONOR.  JEAN PIERRE FARRUGIA staqsa lill-Ministru għall-Ambjent:    Jista' l-Ministru jara li l-Forti Sant'Iermu jiġi mnaddaf mill-ħmieġ u skart, fosthom siringi wżati,  li hemm fil-kmamar ta' hemmhekk?

  ONOR.  FRANCIS ZAMMIT DIMECH: Beħsiebni nitlob lid-dipartiment konċernat jieħdu ħsieb.

HAMRUN - TOROQ

266.  L-ONOR.  JEAN PIERRE FARRUGIA staqsa lill-Ministru għall-Ambjent:    Jista' l-Ministru jgħid meta hu maħsub li jiġu asfaltati għall-ewwel darba dawn it-toroq fil-Hamrun, toroq li fihom qed ibatu inkonvenjent kbir ir-residenti li joqogħdu fihom; (1) Triq Willie Attard; (2) Triq Guże' Bajada; (3) Triq Dun Frans Camilleri; (4) Misraħ Is-Sebgħa Ta' Ġunju 1919; (5) Triq Manuel Attard?

  ONOR.  FRANCIS ZAMMIT DIMECH: Nitlob lill-Onor. Interpellant jagħmel din il-mistoqsija lill-Ministru konċernat.

ĦAMRUN - PJAZZA KAPPILLAN MUSCAT

267.  L-ONOR.  JEAN PIERRE FARRUGIA staqsa lill-Ministru għall-Ambjent:    Jista' l-Ministru jara li l-proġett li kellu jsir fi Pjazza Kappillan Muscat, il-Ħamrun, isir mill-aktar fis? Meta hu ppjanat li jibdew dawn ix-xogħlijiet?

  ONOR.  FRANCIS ZAMMIT DIMECH: Ninsab informat li l-offerta tax-xogħol fi Pjazza Kappillan Muscat, Ħamrun, ġiet pubblikata u aġġudikata u riċentement riferuta lid-Dipartiment tal-Kuntratti.

VALLETTA - SUQ

268.  L-ONOR.  JEAN PIERRE FARRUGIA staqsa lill-Ministru ta' l-Intern:    Jista' d-Dipartiment ta' l-Artijiet jara li l-escalator u l-lift li jġorru l-iskart fis-suq tal-Belt jibdew jiffunzjonaw mill-ġdid mill-aktar fis?

  ONOR.  TONIO BORG: Ninsab informat li l-escalator ilu wieqaf mill-bidu ta' din is-sena u ma ssewiex minħabba li ma ġewx provduti flus biżżejjed mill-gvern preċedenti biex isir ix-xogħol neċessarju.

DJAR - KIRJIET

269.  L-ONOR.  JEAN PIERRE FARRUGIA staqsa lill-Ministru għal Politika Soċjali u Kap tal-Kamra tad-Deputati:    Jista' l-Ministru jgħid meta hu maħsub li jiġu riveduti l-kirjiet ta' l-appartamenti f'Binja Filippo Sceberras, Floriana u Triq Sant'Anna, Floriana, peress li hemm inkwilini li mill-aħħar reviżjoni 'l hawn kien  hemm tibidl fiċ-ċirkostanzi tagħhom li jnaqqsu l-kera tagħhom?

  ONOR.  LAWRENCE GONZI: Jien informat illi għalkemm ir-reviżjonijiet tal-kera ilhom ma jsiru mill-1995, id-dipartiment baqa' jirrevedi il-kirjiet ta' dawk l-inkwilini li nbidlulhom iċ-ċirkostanzi, meta dawn jitolbu reviżjoni.  Għalhekk dawk li naqsilhom id-dħul tagħhom jistgħu jitolbu reviżjoni tar-rata tas-sussidju tagħhom.

MELLIEĦA - TRIQ IL-FORTIZZA - CABLE
272.  L-ONOR.  CHRIS CARDONA staqsa lill-Ministru għas-Servizzi Ekonomiċi:    Jista'  l-Ministru jara li jitneħħħa l-wire tat-telephone li hu għaddej  minn ġo gallerija tal-familja li tabita fi Plot Nru. 171, Triq il-Fortizza, Mellieħa, peress li qed ikun ta' inkonvenjent għalihom?

  ONOR.  JOSEF BONNICI: Hu mistenni li l-imsemmija cable jiġi ddevjat fi żmien qasir skond pjanijiet eżistenti.

SAĦĦA - TRASFERIMENTI

273.  L-ONOR.  CHRIS CARDONA staqsa lill-Ministru tas-Saħħa:    Jista' l-Ministru jgħid kemm kien in-numru ta' transfers li saru fid-dikasteru u entitajiet li jaqgħu taħtu mis-6/9/98 sa l-24/10/98?

  ONOR.  LOUIS DEGUARA: In-numru ta’ transfers li saru fid-Divizjoni tas-Saħħa mis-6 ta’ Settembru 1998 sa l-24 ta’ Ottubru, 1998 huwa tmienja u tletin (38) li minnhom wiehed u ghoxrin (21) saru fuq talba ta’ l-impjegati stess.

AMBJENT - TRASFERIMENTI

274.  L-ONOR.  CHRIS CARDONA staqsa lill-Ministru għall-Ambjent:    Jista' l-Ministru jgħid kemm kien in-numru ta' transfers li saru fid-dikasteru u entitajiet li jaqgħu taħtu mis-6/9/98 sa l-24/10/98?

  ONOR.  FRANCIS ZAMMIT DIMECH: Ninsab informat li n-numru ta' transfers li saru fid-dekasteru u entitajiet tiegħi mis-6/9/98 sa l-24/10/98 huwa ta' 23.

GĦAWDEX - TRASFERIMENTI

275.  L-ONOR.  CHRIS CARDONA staqsa lill-Ministru għal Għawdex:    Tista' l-Ministru tgħid kemm kien in-numru ta' transfers li saru fid-dekasteru u entitajiet li jaqgħu taħtha mis-6/9/98 sa l-24/10/98?

  ONOR.  GIOVANNA DEBONO: Jiena nformat li bejn is-6 ta' Settembru, 1998 u l-24 ta' Ottubru, 1998 sar trasferiment  wieħed bejn id-dipartimenti li jaqgħu taħt il-Ministeru għal Għawdex.

INTERN - TRASFERIMENTI

276.  L-ONOR.  CHRIS CARDONA staqsa lill-Ministru ta' l-Intern:    Jista' l-Ministru jgħid kemm kien in-numru ta' transfers li saru fid-dekasteru u entitajiet li jaqgħu taħtu mis-6/9/98 sa l-24/10/98?

  ONOR.  TONIO BORG: Bejn is-6 ta’ Settembru, 1998 u l-24 ta’ Ottubru, 1998, in-numru ta’ transfers li saru fid-dekasteru tal-Ministru ta’ l-Intern u fl-entitajiet li jaqgħu taħtu kien ta’ 18.

TRASPORT - TRASFERIMENTI

277.  L-ONOR.  CHRIS CARDONA staqsa lill-Ministru għat-Trasport u Komunikazzjoni:    Jista' l-Ministru jgħid kemm kien in-numru ta' transfers li saru fid-dekasteru u entitajiet li jaqgħu taħtu mis-6/9/98 sa l-24/10/98?

  ONOR.  ĊENSU GALEA:   Jiena nformat li sitt persuni li talbu li jigu trasferiti kellhom it-talba tagħhom milqugha

SERVIZZ PUBBLIKU - INGAĠĠ

286.  L-ONOR.  CHARLES BUHAGIAR staqsa lill-Prim Ministru:    Jista' l-Prim Ministru jgħid jekk id-direttiva li kienet ingħatat mill-Uffiċċju tal-Prim Ministru li ma kellu jsir ebda ingaġġ ġdid ta' persuni mas-Servizz Pubbliku kif ukoll mal-Korpi Parastatali, għadhiex tgħodd jew inkella jekk ġietx interotta?

  Jekk din għadha fis-seħħ, jista' l-Prim Ministru jgħid jekk din id-direttiva għadhiex tapplika wkoll għall-vetturi impressed  bħalma kienet tapplika qabel?

  ONOR.  EDDIE FENECH ADAMI: Il-proċeduri li kull ingaġġ mas-Servizz Pubbliku u Korpi Parastatali irid l-approvazzjoni ta' dak li kien il-Cabinet Committee on Recruitment m'għadhomx fis-seħħ.

Madankollu, kull ingaġġ ġdid mas-Settur Pubbliku hu ristrett għal dak biss li hu essenzjali għax-xogħol tal-Gvern u l-funzjonijiet strateġiċi.

ATTARD - CRANE

287.  L-ONOR.  CHARLES BUHAGIAR staqsa lill-Ministru ta' l-Intern:    Jista' l-Ministru jara li dak il-i li ilu pparkjat fi Triq il-Belt Valletta f'H'Attard (fejn l-għassa tal-pulizija) għal ħafna xhur mingħajr xi użu partikolari jitneħħa, peress li qiegħed jingombra triq li hi ta' ċerta importanza fis-sistema ġdida ta' traffiku li ġiet introdotta f'H'Attard?

  ONOR.  TONIO BORG: Ninsab informat illi l-crane indikat qed jintuża għal xogħol fit-tul u hu kopert bil-permess meħtieġ.  Il-Pulizija ser tieħu l-passi meħtieġa sabiex il-crane jitneħħa meta ma jkunx qed jintuża.

MINISTERI - SEGRETARJAT PRIVAT

288.  L-ONOR.  CHARLES BUHAGIAR staqsa lill-Prim Ministru:    Jista' l-Prim Ministru jgħid jekk ġiex stabbilit in-numru ta' nies li għandu jkopri s-segretarjat privat ta' kull ministeru?  Jista jgħid ukoll jekk dan in-numru japplikax ukoll għas-segretarji parlamentari?

  ONOR.  EDDIE FENECH ADAMI: Nirriferi lill-Onor interpellant għad-dokument li qed inpoġġi fuq il-Mejda tal-Kamra f'din is-Seduta b'risposta għall-mistoqsija parlamentari numru 81.

AFFARIJIET BARRANIN - IMPJEGATI

289.  L-ONOR.  CHARLES BUHAGIAR staqsa lill-Viċi Prim Ministru u Ministru għall-Affarijiet Barranin:    Jista' l-Viċi Prim Ministru jgħid min huma dawk il-persuni li jifformaw l-istaff tas-segretarjat privat tiegħu?  Jista' l-Viċi Prim Ministru jgħid ukoll min huma l-istaff li għandu s-segretarju parlamentari fl-uffiċċju tiegħu?  X'inhu r-rwol ta' kull impjegat?  Liema huma dawk il-persuni ingaġġati b'kuntratt?  X'inhuma l-kondizzjonijiet tax-xogħol inkluż paga, allowances u benefiċċji oħra ta' kull impjegat?

  ONOR.  GUIDO DE MARCO: Minħabba li l-proċess ta' identifikar tal-persuni biex jimlew id-diversi karigi fi ħdan is-Segratarjati Privati kemm tal-Viċi Prim Ministru kif ukoll tas-Segretarju Parlamentari fil-Ministeru ta' l-Affarijiet Barranin għadu qed jiġi finalizzat, mhux possibbli li tingħata l-informazzjoni kollha mitluba.

OPM - IMPJEGATI

290.  L-ONOR.  CHARLES BUHAGIAR staqsa lill-Prim Ministru:    Jista' l-Prim Ministru jgħid min huma l-persuni li jifformaw l-istaff tas-segretarjat privat tiegħu?  Jista' l-Prim Ministru jgħid ukoll min huma l-istaff li għandu s-segretarju parlamentari fl-uffiċċju tiegħu?  X'inhu r-rwol ta' kull impjegat?  Min huma dawk il-persuni ingaġġati b'kuntratt?  X'inhuma l-kondizzjonijiet tax-xogħol, inkluż pagi, allowances u benefiċċji oħra ta' kull impjegat?

  ONOR.  EDDIE FENECH ADAMI: S'issa għad ma ġie konkluż ebda kuntratt jew ftehim ma staff fis-segretarjat privat tiegħi.

Nirriferi wkoll lill-Onor Interpellant għad-dokument li qed inpoġġi fuq il-Mejda tal-Kamra f'din is-Seduta b'risposta għall-mistoqsija parlamentari numru 81.

POLITIKA SOĊJALI - IMPJEGATI

291.  L-ONOR.  CHARLES BUHAGIAR staqsa lill-Ministru għal Politika Soċjali u Kap tal-Kamra tad-Deputati:    Jista' l-Ministru jgħid min huma l-persuni li jifformaw l-istaff tas-segretarjat privat tiegħu kif ukoll tas-segretarju parlamentari fl-uffiċċju tiegħu jekk dan ikun il-każ?  X'inhu r-rwol ta' kull impjegat?  Liema huma dawk il-persuni ngaġġati b'kuntratt?  X'inhuma l-kondizzjonijiet tax-xogħol, inkluż paga, allowances u benefiċċji oħra ta' kull impjegat?

  ONOR.  LAWRENCE GONZI: Nirriferi lill-Onor.Membru għat-tweġiba li ta l-Prim Ministru għall-mistoqsija parlamentari  numru  81.

Anke fil-każ ta' dan il-Ministeru, peress li s'issa għadu ma ġie ffirmat l-ebda kuntratt jew ftehim ma' l-individwi kkonċernati, tingħata tweġiba f'xi seduta oħra.

DAWL/ILMA - UNIT COST
320.  L-ONOR.  CHARLES MANGION staqsa lill-Ministru għas-Servizzi Ekonomiċi:    Jista' l-Ministru jindika kemm hi l-unit cost ta' produzzjoni:  a) ta' unit ta' konsum ta' dawl; u b) unit ta' konsum ta' ilma?

ONOR.  JOSEF BONNICI: Risposta tingħata f'seduta oħra.

LUQA - MAINS TA' ILMA

321.  L-ONOR.  CHARLES MANGION staqsa lill-Ministru għas-Servizzi Ekonomiċi:    Jista' l-Ministru jgħid meta se jitkompla x-xogħol diġa' approvat ta' tibdil ta' mains ta' l-ilma f'Ħal-Luqa?

  ONOR.  JOSEF BONNICI: Il-Korporazzjoni għas-Servizzi ta' l-Ilma tikkonferma li fażi mill-proġett tal-bdil tal-main ta' l-ilma f`Ħal-Luqa tlesta.  Bħalissa qegħdin jitwaħħlu l-earth electrodes fir-residenzi bi preparament biex jiġi konkluż dan il-proġett.

QRATI - SEPARAZZJONIJIET

322.  L-ONOR.  CHARLES MANGION staqsa lill-Prim Ministru:    Jista' l-Prim Ministru jagħti n-numru ta' talbiet għal separazzjonijiet li ġew introdotti fil-Qorti Sekond Awla u Prim Awla matul l-1997 - 1998 sal-lum?

  ONOR.  EDDIE FENECH ADAMI: Ninsab   informat   li   t-total   ta`   talbiet    għal separazzjonijiet li saru fis-sekond Awla matul l-1997  u l-1998  (sas-27  ta'  Ottubru)  kienu  ta'  914   u   800 rispettivament.

Rigward   kawżi  fil-Prim'Awla  tal-Qorti   Ċivili   li jikkonċernaw separazzjonijiet, it-totali għas-snin 1997 u 1998   (sas-27   ta'  Ottubru)  kienu  ta'   125   u   68 rispettivament.

PROPRJETA' - REĠISTRAZZJONI

323.  L-ONOR.  CHARLES MANGION staqsa lill-Ministru ta' l-Intern:    Jista' l-Ministru jgħid kemm ġew reġistrati insinwi, bejgħ u trasferimenti ta' proprjeta' u causa mortis (esklużi testmenti) matul l-1998, xahar b'xahar sat-30 ta' Ottubru, 1998?

  ONOR.  TONIO BORG: In-numru ta' Insinwi Reġistrati fir-Reġistru Pubbliku matul is-sena 1998, xahar b'xahar, hu kif ġej : -

             Jannar                            1004

             Frar                              1344

             Marzu                             1586

             April                             1446

             Mejju                             1420

             Gunju                             1534

             Lulju                             1524

             Awissu                            1247

             Settembru                         1299

             Ottubru (sat-28)                  1400

Dawn in-numri jinkludu wkoll it-testmenti.  Ninsab informat li matul is-sena ma tinżammx statistika dwar in-numru ta' insinwi eskluż it-testmenti xahar b'xahar.

QRATI - MULTI/TARIFFI

324.  L-ONOR.  CHARLES MANGION staqsa lill-Prim Ministru:    Jista' l-Prim Ministru jgħid kemm hu l-ġbir ta' multi u ħlas ta' tariffi separatament fil-Qrati ta' Malta/Għawdex matul l-1997 - 1998, xahar b'xahar?

  ONOR.  EDDIE FENECH ADAMI: L-informazzjoni tpoġġiet fuq il-Mejda tal-Kamra aktar kmieni f'din is-Seduta.

mitluba.

Iċ-ċifri  miġbura  mill-Qorti ta` Għawdex  qed  jingħataw separatament iżda huma inklużi wkoll ma' dawk ta` Malta.

INFIQ/DĦUL KURRENTI  

325.  L-ONOR.  CHARLES MANGION staqsa lill-Ministru tal-Finanzi:    Jista' l-Ministru jagħti breakdown ta' revenue u expenditure (kurrent u kapitali) matul l-1997 - 1998, xahar b'xahar?

  ONOR.  JOHN DALLI: Ninforma lill-Onor Interpellant li l-figuri dettaljati kif qed jiġu mitluba huma regolarment ippubblikati mit-Teżor fil-Gazzetta tal-Gvern bħala Returns Komparattivi ta` Dħul u Nfiq.

Fil-fatt, l-aħħar figuri dettaljati ppubblikati huma dawk għax-xahar ta` Settembru 1998 li jidhru fil-Gazzetta tal-Gvern tat-13 ta` Ottubru 1998.

IMPJIEGI - GAINFULLY OCCUPIED
331.  L-ONOR.  KARL CHIRCOP staqsa lill-Ministru għal Politika Soċjali u Kap tal-Kamra tad-Deputati:    Jista' l-Ministru jgħid kemm hawn nies li huma reġistrati bħala gainfully occupied bħalissa?  Kemm minn dawn għandhom 'il fuq minn 60 sena?  Kemm minn dawn jaħdmu fis-settur pubbliku?  Kemm minn dawn jaħdmu fis-settur privat?  U minn dawn ta' l-aħħar, kemm hemm li huma self-employed?

  ONOR.  LAWRENCE GONZI: In-numru ta' nies li huma reġistrati bħala gainfully occupied fl-aħħar ta' Awissu 1998 kien ta' 137,652.  Minn dawn hemm 4,521 persuna li għandhom 'il fuq minn 60 sena.

Mill-137,652 persuna hemm 49,846 persuna li jaħdmu fis-settur pubbliku, filwaqt li 83,486 persuna jaħdmu fis-settur privat.  Minn dawn ta' l-aħħar hemm 15,428 persuna li huma  self employed.  Filwaqt li hemm 4,320 persuna li huma mpjegati temporanji bħal apprentisti, pupil workers u student workers.

Il-figuri għax-xahar ta' Settembru 1998 għadhom qegħdin jinġabru.

PENSJONIJIET - PENSJONI KONTRIBUTORJA

332.  L-ONOR.  KARL CHIRCOP staqsa lill-Ministru għal Politika Soċjali u Kap tal-Kamra tad-Deputati:    Jista' l-Ministru jgħid kemm hawn nies li bħalissa qed jirċievu xi tip ta' pensjoni b'mod globali?  Kemm minn dawn jirċievu pensjoni kontributorja u kemm minnhom jirċievu pensjoni non-kontributorja?  F'termini ta' flus, għal kemm jammontaw dawn il-pensjonijiet?  X'persentaġġ tal-G.D.P. jikkontribwixxu dawn il-pensjonijiet issa u matul dawn l-aħħar tlett decades?

  ONOR.  LAWRENCE GONZI: L-informazzjoni mitluba mill-Onor. Membru f'din il-mistoqsija kif ukoll f'mistoqsija parlamentari numru 345 qed tinġabar, naturalment safejn dan huwa possibbli.

Għalhekk tingħata tweġiba f'xi seduta oħra.

MARSA - TRIQ IS-SAJJIED

334.  L-ONOR.  SILVIO PARNIS staqsa lill-Ministru għall-Ambjent:    Jista' l-Ministru jgħid jekk huwiex se jsir il-proġett ta' Fisherman Street, il-Marsa?

  ONOR.  FRANCIS ZAMMIT DIMECH: Nitlob lill-Onor.Interpellant jgħid għal liema proġett qiegħed jirreferi.

PENSJONIJIET - PENSJONI KONTRIBUTORJA

345.  L-ONOR.  KARL CHIRCOP staqsa lill-Ministru għal Politika Soċjali u Kap tal-Kamra tad-Deputati:    Jista' l-Ministru jgħid x'persentaġġ tal-GDP ikkontribwixxew is-social budgets, sena b'sena, għal dawn l-aħħar 20 sena?  Kemm minn dawn il-persentaġġi kienu għall-pensjoni kontributorja u kemm ma kienux, ċioe' pensjonijiet non-kontributorji u skemi oħra bħal SKA's?  X'persentaġġ minn dawn is-social budgets, sena b'sena, kien allokat għall-unemployment benefits?

  ONOR.  LAWRENCE GONZI: Nirriferi lill-Onor. Membru għat-tweġiba li tajt għall-mistoqsija parlamentari numru  332.

FORZI ARMATI - INGAĠĠ

349.  L-ONOR.  FRANCIS AGIUS staqsa lill-Prim Ministru:    Jista' l-Prim Ministru jagħti indikazzjoni jekk u meta se jinħareġ ingaġġ ma' l-armata fi ħdan il-Forzi Armati Maltin?

  ONOR.  EDDIE FENECH ADAMI: Ninsab informat li l-ingaġġ fil-Forzi Armati ta' Malta għalissa ser jinfetaħ għal Uffiċjali Kadetti u li sejħa għall-applikazzjonijiet għal dan l-ingaġġ se titħabbar dalwaqt.

AIR MALTA - LOADERS
350.  L-ONOR.  FRANCIS AGIUS staqsa lill-Ministru għas-Servizzi Ekonomiċi:    Jista' l-Ministru jagħti indikazzjoni jekk  u meta se jinħarġu vakanzi għal loaders ma' l-Air Malta?

  ONOR.  JOSEF BONNICI: Fil-mument l-Air Malta m`għandhiex bżonn ta` iżjed loaders. Dawn jiġu mpjegati meta l-kumpannija tħoss il-bżonn tagħhom.

SIGURTA' SOĊJALI - BENEFIĊĊJI

353.  L-ONOR.  RITA LAW staqsiet lill-Ministru għal Politika Soċjali u Kap tal-Kamra tad-Deputati:    Jista' l-Ministru jgħid kif il-persuna, li d-dettalji tagħha qed jintbagħtu separatament, ma ħadet l-ebda għajnuna ta' Home Help meta din għandha l-Eddisons Disease?  Jekk ir-raġuni hi minħabba l-eta', x'tista tagħmel din il-persuna peress li tgħix weħidha?

  ONOR.  LAWRENCE GONZI: Il-persuna li d-dettalji tagħha ġew mibgħuta separatament, ma ngħatatx is-servizz tal-Home Help f'Marzu 1998 wara li l-Bord eżamina l-każ tagħha u sab li din il-persuna kellha indipendenza biżżejjed li tgħaddi mingħajr għajnuna.

Il-każ se jerġa; jiġi kkonsidrat mill-Bord il-ġdid skond l-aħħar ċertifikat mediku mibgħut lis-Servizz tal-Home Help.

FGURA - TRIQ SAN ĠWANN

354.  L-ONOR.  RITA LAW staqsiet lill-Ministru għat-Trasport u Komunikazzjoni:    Jista' l-Ministru jgħid meta Triq San Ġwann fil-Fgura se tingħata l-asfalt, meta sa ftit xhur ilu suppost li sar ix-xogħol kollu fiha?  Jekk se jsir dan,  meta?

  ONOR.  ĊENSU GALEA:   Jiena nformat li kienu ghaddejjin diskussjonijiet preliminari bejn il-Gvern u l-Kunsill Lokali tal-Fgura sabiex jigi stabbilit x`jista' isir f`din it-triq.  Dawn id-diskussjonijiet se jkomplu.

KALKARA - TRIQ SPTAR NAVALI

355.  L-ONOR.  RITA LAW staqsiet lill-Ministru ta' l-Intern:    Jista' l-Ministru jispjega għalfejn għadu ma sarx inspection fuq ħsarat tal-katusi li għaddejjin mit-Triq Sptar Navali fil-Kalkara?

  ONOR.  TONIO BORG: Nitlob lill-Onor.  Interpellant jirriferi din il-mistoqsija lill-Ministru konċernat.

DJAR - ALLOKAZZJONI TA' POST

356.  L-ONOR.  RITA LAW staqsiet lill-Ministru għal Politika Soċjali u Kap tal-Kamra tad-Deputati:    Jista' l-Ministru jgħid x'se jagħmel bil-post tal-Gvern numru 2, Block 2, Triq l-Arċisqof Mattia, fl-Isla?  Ladarba dan il-post jinsab vojt, għalfejn se jdum biex jiġi allokat?

  ONOR.  LAWRENCE GONZI: Jien informat illi l-post imsemmi mhux vojt iżda ġie allokat fl-1996.

DJAR/FLATS  

357.  L-ONOR.  RITA LAW staqsiet lill-Ministru għal Politika Soċjali u Kap tal-Kamra tad-Deputati:    Jista' l-Ministru jgħid kemm djar jew flats tal-Gvern ġew imbattla fix-xhur ta' Settembru u Ottubru?  Kemm hemm minnhom  li diġa' tqassmu?

  ONOR.  LAWRENCE GONZI: Matul Settembru u Ottubru tbattlu sitt appartamenti tal-Gvern.  Dawn għadhom ma ġewx allokati.  Erba minn dawn l-appartamenti huma riservati għal dawk il-familji li ser ikollhom jitilqu l-post fejn joqogħdu minħabba proġett ta' slum clearance.

DJAR - MANUTENZJONI

358.  L-ONOR.  RITA LAW staqsiet lill-Ministru għal Politika Soċjali u Kap tal-Kamra tad-Deputati:    Jista' l-Ministru jgħid għalfejn il-persuna, li d-dettalji tagħha qed jintbagħtu separatament, ma ngħatatx permess li ssirilha manutenzjoni fuq is-saqaf tad-dar li hi dar tal-Gvern?

  ONOR.  LAWRENCE GONZI: Ninforma lill-Onor. Interpellant li l-manutenzzjoni tal-bjut hija r-responsabbilta' tar-residenti u m'għandhom bżonn ebda permess biex jagħmlu dan.  Id-Dipartiment tal-Bini u Tiswija ta' Djar jidħol biss f'każ li s-saqaf ikollu ħsara strutturali u jkun jeħtieġ jissewwa jew jinbidel.  Minn spezzjoni li saret f'dan l-istess flat, irriżulta li għalkemm hemm sinjali ta' umdita' fis-saqaf, mhuwiex fi stat li jinħtieg tiswija strutturali.

TA' ĠIORNI/TA' XBIEX - LIFTS
362.  L-ONOR.  JOSEPH CUSCHIERI staqsa lill-Ministru għal Politika Soċjali u Kap tal-Kamra tad-Deputati:    Jista' l-Ministru jgħid jekk għadux il-ħsieb tal-Gvern li jiġu nstallati l-lifts fil-blokki ta' l-appartamenti fl-oqsma residenzjali ta' Ta' Ġiorni u ta' Ta' Xbiex?

  Jekk għadu l-ħsieb tal-Gvern li jinstalla l-imsemmija lifts, jista' l-Ministru jgħid fejn waslet il-proċedura relatata?

  ONOR.  LAWRENCE GONZI: Kif aktarx jaf l-Onor. Interpellant, il-ħsieb tal-gvern preċedenti kien li jtella' sular ieħor fuq il-blokk eżistenti u bhala parti mill-proġett jiġu stallati lifts għall-benefiċċju kemm tar-residenti eżistenti kif ukoll tar-residenti l-ġodda.  Kif aktarx jaf ukoll l-istess interpellant, l-applikazzjoni kienet ġiet rifjutata mill-Awtorita' ta' l-Ippjanar minħabba li dan il-proġett kien ser joħloq wisq konġestjoni.  Għalhekk, issa li l-proġett mhux ser jitwettaq, il-possibilta' li jiġu stallati dawn il-lifts trid tiġi evalwata mill-ġdid.

TARXIEN - DAWL

364.  L-ONOR.  SILVIO PARNIS staqsa lill-Ministru għas-Servizzi Ekonomiċi:    Jista' l-Ministru  jgħid meta se jikkonsidra li ssir lampa ġdida fi Triq Ġdida bejn Triq Dun Karm Sant u Triq l-Assedju l-Kbir faċċata tar-razzett, ġewwa Ħal Tarxien?

  ONOR.  JOSEF BONNICI: It-talba biex issir lampa fil-lokalita' imsemmija mill-Onor.  Membru qed tiġi kkunsidrata flimkien ma' talbiet oħra.

TRIBUNAL GĦALL-INVESTIGAZZJONI TA' L-INĠUSTIZZJI

365.  L-ONOR.  JOSE' HERRERA staqsa lill-Ministru ta' l-Intern:    Jista' l-Ministru jgħid meta se tiġi attwata s-sentenza mogħtija fl-1 ta' Ottubru, 1998, fl-ismijiet George Galea vs l-Kummissarju tal-Pulizija mit-Tribunal għall-Investigazzjoni ta' l-Inġustizzji?

  ONOR.  TONIO BORG: Ninsab informat li s-sentenza dwar il-każ imsemmi fil-mistoqsija qed tiġi kkonsidrata fid-dawl tal-provvedimenti ta’ l-Att ta’ l-1997 dwar it-Tribunal għall-Investigazzjoni u r-Regolamenti relatati għal każ.

DJAR - REVIŻJONI TA' KERA

366.  L-ONOR.  JOSE' HERRERA staqsa lill-Ministru għal Politika Soċjali u Kap tal-Kamra tad-Deputati:    Jista' l-Ministru jgħid meta se tiġi riveduta l-kera, skond il-policies tas-sussidju,  tal-persuna li d-dettalji tagħha qed jintbagħtu separatament?

  ONOR.  LAWRENCE GONZI: Jien informat illi s-sussidju li qed tieħu l-persuna ndikata huwa skond il-kundizzjonijiet tal-Avviż 33 fil-Gazzetta tal-Gvern 15421 u skond il-kuntratt minnha ffirmat meta ġiet allokata l-post.  Meta ssir ir-reviżjoni tal-kirjiet li jmiss, is-sussidju jinħadem skond l-avviż numru 523 tas-7 ta' Lulju 1998.

GĦAQDIET SPORTIVI - TESTIJIET

379.  L-ONOR.  CARMELO ABELA staqsa lill-Ministru ta' l-Edukazzjoni:    Jista' l-Ministru jgħid x'għajnuna tingħata lill-għaqdiet sportivi li minn żmien għal żmien jagħmlu testijiet anti-doping fuq l-atleti tagħhom?

  Liema huma dawk l-għaqdiet li matul l-1997 sa Settembru 1998 ibbenefikaw minn din l-għajnuna?  Kemm saru testijiet anti-doping minn kull għaqda sportiva li ngħatat għajnuna?

  X'inhu jagħmel jew x'beħsiebu jagħmel id-dipartiment konċernat sabiex jiġu nkoraġġiti għaqdiet oħra biex huma wkoll jagħmlu dawn it-testijiet?

  ONOR.  LOUIS GALEA: Il-Ministeru jissussidja l-ispejjeż biex ikunu jistgħu jsiru t-testijiet anti-doping peress li dawn iridu jsiru f'laboratorji awtorizzati barra minn Malta.  L-ispejjeż għal dawn it-testijiet huma konsiderevoli.

Matul l-1997 u sa Settembru 1998 ġew mgħejjuna dawn l-għaqdiet:

*  Malta Football Association

*  Amateur Swimming Association

*  Malta Amateur Body Building Association

L-informazzjoni dwar kemm saru testijiet għadha qed tinġabar.

Biex jinkoraġġixxi għaqdiet sportivi jagħmlu dawn it-testijiet il-Gvern ħa dawn il-miżuri:

*  Kull għaqda sportiva li titlob rikonoxximent tal-Gvern għandha tinkludi  fl-istatut tagħha klawsola dwar il-kontroll ta' l-użu tad-drogi fl-attivitajiet tagħha.

*  Ma jiggarantix għajnuna finanzjarja għall-attivitajiet internazzjonali f'pajjiżna jekk ma jitteħdux il-passi meħtieġa biex isiru testijiet anti-doping meta dawn ikunu rakkomandati.

GĦAQDIET SPORTIVI  

380.  L-ONOR.  CARMELO ABELA staqsa lill-Ministru ta' l-Edukazzjoni:    Jista' l-Ministru jgħid kemm hawn għaqdiet sportivi reġistrati f'pajjiżna u liema huma?

  Jista' l-Ministru jgħid x'inhi l-politika  tal-gvern sabiex iħeġġeġ aktar nies jipprattikaw l-isport?

  X'tip ta' għajnuna qed tingħata lill-għaqdiet sportivi fil-ħidma tagħhom?

  Liema huma dawk l-għaqdiet sportivi li bbenefikaw minn għotjiet mill-bidu ta' Settembru 1998 sal-lum?

  ONOR.  LOUIS GALEA: Ġejt informat li f'Malta hawn 33 għaqdiet sportivi li huma reġistrati mal-Kumitat Olimpiku Malti u 50 Assoċjazzjoni/Club li għalkemm m'humiex membri tal-Kumitat Olimpiku, huma reġistrati mas-Sezzjoni tal-Isport tad-Dipartiment taż-Żgħażagħ u Sport.  Lista ta' dawn l-Assoċjazzjonijiet se titpoġġa fuq il-Mejda tal-Kamra.

Sabiex iħeġġeġ aktar nies jipprattikaw l-isport, il-Gvern qed jibbaża l-ħidma tiegħu billi:

*  Fl-iskejjel tiġi nkuraġġita parteċipazzjoni mill-istudenti kollha.  Din hija supplementata anki f'attivitajiet bħal Skola Sport u għajnuna oħra lill-għaqdiet li jorganizzaw attivitajiet għal tfal u żgħażagħ.

*  Għaqdiet sportivi u Clubs jingħataw għajnuna kemm finanzjarja u ta' natura oħra bħal bini u manutenzjoni ta' faċilitajiet.

*  Jiġu organizzati attivitajiet sportivi fuq bażi ta' 'Sport for All' imfassla fuq il-politika tal-Kunsill ta' l-Ewropa u diversi għaqdiet internazzjonali fl-Ewropa u madwar id-dinja.

Il-Gvern jagħti wkoll għajnuna oħra finanzjarja permezz tal-Kumitat Olimpiku Malti u anki diretta.  Bis-saħħa ta' hekk jiġu provduti għajnuna teknika u pariri professjonali lill-għaqdiet permezz ta' kuntatti ma' organizzazzjonijiet u għaqdiet lokali u internazzjonali.

Mill-bidu ta' Settembru 1998 kien hemm 16-il għaqda li bbenefikaw minn għotjiet.  Ħdax minn dawn l-għotjiet kienu ġew approvati qabel il-5 ta' Settembru 1998 u kienu jammontaw għal Lm16,000.  Il-ħamsa l-oħra bejniethom ħadu s-somma ta' Lm4840.

KUNSILL NAZZJONALI TAŻ-ŻGĦAŻAGĦ  

381.  L-ONOR.  CARMELO ABELA staqsa lill-Ministru ta' l-Edukazzjoni:    Jista' l-Ministru jgħid x'ħidma wettaq il-Kunsill Nazzjonali taż-Żgħażagħ mill-bidu ta' l-1997 sa Settembru 1998?

  X'beħsiebu jsir sabiex din il-ħidma tiġi mtejba?

  Dan il-Kunsill Nazzjonali taż-Żgħażagħ ġie/qed jiġi nvolut f'diskussjonijiet li jolqtu liż-żgħażagħ, ngħidu aħna fuq ir-rave parties?

  ONOR.  LOUIS GALEA: Informat li l-ħidma li wettaq il-Kunsill Nazzjonali taż-Żgħazagħ tinkludi parteċipazzjoni f'diversi seminars u korsijiet dwar fatti u problemi li jolqtu liż-żgħażagħ fil-ħajja ta' llum u tal-ġejjieni u anke dwar ir-rwol tagħhom fis-soċjeta' fil-qasam lokali u internazzjonali.

Il-Kunsill Nazzjonali taż-Żgħażagħ kien u għadu qed jiġi involut f'diskussjonijiet li jolqtu liż-żgħażagħ b'mod ġenerali u mhux biss dwar ir-rave parties.
Il-Ministeru qed jikkonsidra x'aġġornament hemm bżonn fil-politika f'dan il-qasam.

IMPJIEGI - ASSISTENTI SOĊJALI KAŻWALI

398.  L-ONOR.  MARIE LOUISE COLEIRO staqsiet lill-Ministru għal Politika Soċjali u Kap tal-Kamra tad-Deputati:    Jista' l-Ministru jagħti lista ta' dawk il-Casual Social Assistants li ġew trasferiti mill-elezzjoni ġenerali 'il hawn u jagħti d-dettalji ta' fejn kienu jaħdmu u fejn intbagħtu jaħdmu issa u x'inhi r-raġuni għaliex ġew trasferiti?

  ONOR.  LAWRENCE GONZI: Mhux etiku li tingħata lista bl-ismijiet ta' l-Assistenti Soċjali Każwali li wara l-elezzjoni ġenerali ngħataw xogħol differenti milli kienu qed jagħmlu qabel l-elezzjoni.  Pero' se nagħtik dettalji taċ-ċaqliq li sar s'issa.

26 Assistenti Soċjali Każwali li kienu qed jagħmlu xogħol fid-Djar tal-Anzjani jew Day Centres ingħataw xogħol fil-komunita'.

20 Assistenti Soċjali Każwali li kienu qed jaħdmu fil-komunita' reġgħu ngħataw ix-xogħol li kienu qed jagħmlu fid-Day Centres u fid-Djar tal-Anzjani qabel dawn ma kienu mnehhija nġustament minn posthom mill-amministrazzjoni preċedenti.

ĦABS ĊIVILI - ESTENSJONI

408.  L-ONOR.  SILVIO PARNIS staqsa lill-Ministru ta' l-Intern:    Jista' l-Ministru jgħid x'inhuma l-pjani dwar l-estensjoni tal-Faċilita' Korrettiva ta' Kordin?  Il-proprjeta', fejn hemm il-ħsieb li jsir playing field, se tibqa' prijorita' tal-Kunsill Lokali ta' Raħal Ġdid jew se tittieħed biex issir estensjoni tal-ħabs?

  ONOR.  TONIO BORG:  Il-pjani dwar l-estensjoni tal-Faċilita' Korrettiva ta' Kordin jinkludu t-tkomplija tax-xogħol (li diġa' beda) fuq id-Diviżjoni l-ġdida li tkun tesa' 36 ċella, bil-faċilitajiet l-oħrajn kollha, bħal common rooms, kċina, exercise yards, uffiċċji, eċċ.  Hu maħsub li din id-Diviżjoni tintuża minn priġunieri żgħażagħ jew priġunieri li daħlu l-Ħabs għall-ewwel darba.  Hekk kif jispiċċa dan ix-xogħol jibda x-xogħol fuq ir-Remand Division li se tkun tesa' 164 ċella, bil-faċilitajiet kollha l-oħra neċessarji biex tkun indipendenti mill-bqija tal-Ħabs u li fiha jitqegħdu dawk il-pruġunieri mhux sentenzjati.  Il-bini ta' din id-Diviżjoni se  tagħti l-possibilita' li ssir klassifikazzjoni iktar effettiva fil-Ħabs u li tissepara priġunieri mhux sentenzjati minn priġunieri sentenzjati biex tiġi rispettata l-qagħda ġudizzjarja u legali tagħhom.  Il-proġett tar-Remand Division jinkludi fih il-bini ta' blokk amministrattiv għall-Ħabs.

  Dawn huma t-tliet proġetti kbar li baqa' pendenti fil-Ħabs u li xogħol fuqhom qiegħed għaddej b'ritmu tajjeb.  'Il quddiem meta jitlesta dan ix-xogħol wieħed għad irid jistudja jekk ikun hemmx bżonn jiġu żviluppati aktar faċilitajiet oħra.

  Dwar l-aħħar mistoqsija, ninsab informat li l-Kunsill Lokali ta' Raħal Ġdid f'laqgħa li kellu mad-diriġenti ta' l-Intern fil-11 ta' Mejju, 1998 ġie nformat li hemm il-ħsieb li biċċa art biswit il-Ħabs, fuq in-naħa t'isfel tiegħu, tingħata f'idejn il-kunsill biex tkun żviluppata f'post rikreattiv minnu.  L-arranġamenti dwar dan mad-Dipartiment ta' l-Artijiet għadhom ma ġewx finalizzati.

SPTAR MONTE CARMELI - TRASFERIMENTI

411.  L-ONOR.  JOSEPH CUSCHIERI staqsa lill-Ministru tas-Saħħa:    Jista' l-Ministru jgħid kemm ingħataw trasferimenti mis-6 ta' Settembru 1998 sat-28 ta' Ottubru 1998 fl-Isptar Monte Carmeli?  Jista' jagħti r-raġuni għalfejn saru dawn it-trasferimenti?  Jista jgħid jekk hemmx il-ħsieb li jsiru trasferimenti fil-futur qarib fil-post tax-xogħol hawn fuq imsemmi?

ONOR.  LOUIS DEGUARA: : M’għandix x’inzid mat-twegiba li kont tajt ghall-mistoqsija parlamentari numru  141 hlief li ċ-ċaqlieq ta’ mpjegati jsir skond l-esiġenzi tas-servizz.

AGRIKOLTURA U SAJD - TRASFERIMENTI

412.  L-ONOR.  JOSEPH CUSCHIERI staqsa lill-Ministru għall-Agrikoltura u Sajd:    Jista' l-Ministru jgħid kemm ingħataw trasferimenti mis-6 ta' Settembru sat-28 ta' Ottubru 1998 fid-Dipartiment ta' l-Agrikoltura?  Jista' jagħti r-raġuni għalfejn saru dawn it-trasferimenti?  Jista' jgħid jekk hemmx il-ħsieb li jsiru trasferimenti fil-futur qarib fil-post tax-xogħol hawn fuq imsemmi?

  ONOR.  NINU ZAMMIT: Bejn is-6 ta` Settembru u t-28 ta` Ottubru 1998 saru erba` trasferimenti mid-Dipartiment ta` l-Agrikoltura għal ma` Dipartimenti oħra. Saru wkoll seba` trasferimenti minn Dipartimenti oħra għal mad-Dipartiment ta` l-Agrikoltura. S`issa dawn it-trasferimenti għandhom m`humiex uffiċjali. Kien hemm xi trasferimenti oħra iżda l-ħaddiema nvoluti baqgħu fl-istess dekasteru tal-Ministru għall-Agrikoltura u Sajd.

It-trasferimenti saru minħabba l-esiġenzi tas-servizz.

Isiru trasferimenti fil-futur qarib, jekk dan ikun ta` siwi għad-dekasteru li jaqa` taħt il-Ministru ta' l-Agrikoltura u Sajd.

PIXKERIJA - TRASFERIMENTI

413.  L-ONOR.  JOSEPH CUSCHIERI staqsa lill-Ministru għall-Agrikoltura u Sajd:    Jista' l-Ministru jgħid kemm ingħataw trasferimenti mis-6 ta' Settembru sat-28 ta' Ottubru 1998 fil-Pixkerija?  Jista' l-Ministru jagħti r-raġuni għalfejn saru dawn it-trasferimenti?  Jista' jgħid hemmx il-ħsieb li jsiru trasferimenti fil-futur qarib fil-post tax-xogħol hawn fuq imsemmi?

  ONOR.  NINU ZAMMIT: Saru tlett trasferimenti fil-Pixkerija. Wieħed mill-ħaddiema mar l-Akwakultura. L-ieħor mar mad-Dipartiment ta` l-Agrikoltura u l-ieħor mid-Dipartiment ta` l-Agrikoltura ġie l-Pixkerija. Il-ħaddiema nvoluti baqgħu jaħdmu fl-istess dekasteru tal-Ministru għall-Agrikoltura u Sajd.

It-trasferimenti saru minħabba l-eżiġenzi tas-Servizz.

Isiru trasferimenti fil-futur qarib, jekk dan ikun ta` siwi għad-dekasteru li jaqa` taħt il-Ministeru għall-Agrikoltura u Sajd.

SPTAR SAN LUQA - TRASFERIMENTI

414.  L-ONOR.  JOSEPH CUSCHIERI staqsa lill-Ministru tas-Saħħa:    Jista' l-Ministru jgħid kemm ingħataw trasferimenti mis-6 ta' Settembru sat-28 ta' Ottubru, 1998 fl-Isptar San Luqa?  Jista' l-Ministru jagħti r-raġuni għalfejn saru dawn?  Jista' jgħid ukoll jekk hemmx il-ħsieb li jsiru trasferimenti fil-futur qarib fil-post tax-xogħol hawn fuq imsemmi?

  ONOR.  LOUIS DEGUARA: M’ghandix x’inzid mat-twegiba li kont tajt ghall-mistoqsija parlamentari numru  141 hlief li c-caqlieq ta’ mpjegati jsir skond l-esigenzi tas-servizz.

SPTAR BOFFA - TRASFERIMENTI

415.  L-ONOR.  JOSEPH CUSCHIERI staqsa lill-Ministru tas-Saħħa:    Jista' l-Ministru jgħid kemm ingħataw trasferimenti mis-6 ta' Settembru sat-28 ta' Ottubru, 1998 fl-Isptar Boffa?  Jista' l-Ministru jagħti r-raġuni għalfejn saru dawn it-trasferimenti? Jista' jgħid ukoll jekk hemmx il-ħsieb li jsiru trasferimenti fil-futur qarib fil-post tax-xogħol hawn fuq imsemmi?

  ONOR.  LOUIS DEGUARA: M’ghandix x’inzid mat-twegiba li kont tajt ghall-mistoqsija parlamentari numru  141 hlief li c-caqlieq ta’ mpjegati jsir skond l-esigenzi tas-servizz.

MAĦFRA PRESIDENZJALI LIL JOSEPH FENECH  

485.  L-ONOR.  ALFRED SANT staqsa lill-Prim Ministru:    B'riferenza għat-tweġiba mogħtija għall-mistoqsija parlamentari numru 1, jista' jekk jogħġbu l-Prim Ministru jagħti r-raġunijiet li wasslu biex il-maħfra presidenzjali tingħata lil Joseph Fenech ukoll għar-reat kommess fil-5 ta' Settembru, 1992, f'175 Tower Road, Sliema ta' serq bi vjolenza?  X'inhi l-konnessjoni bejn dan ir-reat u l-attakk fuq il-ħajja tas-Sur Richard Cachia Caruana?

  ONOR.  EDDIE FENECH ADAMI: Ir-raġunijiet għall-maħfra kienu dawk spjegati fir-risposti li tajt għad-domanda parlamentari numru 1.

Intenni li l-maħfra ngħatat fl-interessi tal-ġustizzja. Ma nistax nagħti dettalji dwar it-tieni domanda meta għad hemm diversi ġurijiet pendenti.

Infakkar l-Onor Kap ta' l-Oppożizzjoni li huwa dam sentejn Prim Ministru responsabbli għall-Pulizija u jekk kellu xi dubji kien obbligu tiegħu li jfittex l-informazzjoni.

Nerġa nistieden lill-Kap ta' l-Oppożizzjoni jispjega ċar fl-interess ta' min qed jagħmel id-domandi tiegħu u ninfurmah ukoll li ma hemm ebda verita fl-allegazzjoni tiegħu magħmula l-bieraħ li xi xhud fil-ġuri li ġie xjolt infurmani direttament jew indirettament dwar dak li kien ser jgħid lill-Qorti bil-magħluq.

